text:
我記得o係我好細個o既時候,仲係讀緊幼稚園,我曾經養過一隻雞仔,我諗佢應該係我第一次養o既寵物.
話說年少無知o既我,見可愛o既小雞仔個身污糟,所以攞o左個盒仔去裝水,然後將小雞放落水,諗住同佢洗白白,結果可憐o既小雞就係o甘比我害死o左嘞!
呢件事好深刻,到依家仲依然記得.
Continue reading »
我o地幾經辛苦,終於都搵o西D相出o黎做成長DVD嘞!
琴日我o地專登去攝影公司,諗住攞D相比佢o地做碟,點知鋪頭無開,因為琴日有婚紗展,佢o地去o西Expo.
諗都無諗過鋪頭會一個人都無,去到見到無開,o果一刻真係有D無奈.
今次仲足唔到小龜蝦大龜o既罪証,有o西相,有証有據,睇o下你仲認唔認罪.
Continue reading »
琴日我o地去Mabelle攞o左結婚介指嘞!但係我o地都覺得對介指有D緊,好難先除得番出o黎,唔知到時天氣凍D,會唔會無o甘緊呢?
個介指盒都幾靚呀!註冊時可以用呢個,唔駛買介指枕.
Continue reading »
琴晚去Mabelle睇o左對結婚介指,已經改好o左個Size同做o左車沙,之前仲擔心將對介指由令面改做啞面唔知好唔好睇,結果都好好呀!
依家等刻埋名,下星期一就可以攞嘞!我本來想兩隻介指都刻住我倆o既名同結婚日子,但係個Sales話唔夠位,唯有淨係刻對方個名同日子.
雖然養龜仔比起養狗仔無o甘好玩,但係當你得閒,無聊o既時候,望住所養o既龜仔,唔難搵到佢o地可愛之處,甚至有時會不奇然"Ka"一聲笑出o黎.
原來龜都有各自o既性格.
大龜: – 怕羞 / 細膽 (隻手一伸埋去佢附近,個頭就縮都縮唔設) – 揀飲擇食 (假如D食物佢唔鍾意食,會咬闌o西吐出o黎,鍾意的話就會食得好擒青)
小龜: – 好奇心重 (隻手伸埋去,佢個樣會好好奇o甘望住你隻手,仲會跟住你隻手走) – 撩事鬥非 (成日撩大龜打交,大龜又唔理佢) – 惡 (隻眼會bear住人,又會無端端走去咬大龜)
除o左性格,佢o地就連行o既姿勢都唔同.
大龜行o既時候,好似好懶o甘,拖住個龜殼o黎行,定唔知係佢太重o既關係.
小龜就會四隻腳仔"燦"行o西,個龜殼係唔會掂到地.
之前報o左個婚前輔導,原本下星期五開始上堂,點知今日打電話o黎話人數唔夠,開唔成班,依家o甘急都唔知去邊o度報好.
我o地都覺得婚前輔導對大家都有好處,大家一齊o甘耐,雖然都已經好了解對方,但係有D o野可能旁人會更清楚,多D了解對方,同時亦都多D了解o下自己,都會係好事o黎.或者雙方現有o既問題係o米已經解決o左?定係只係將問題收埋o係各自o既心裡面,而從來無正視過,解決過?而且所謂相處好同住難,呢句說話相信唔係只係講緊新抱同奶奶,兩個唔同生活習慣o既人o係埋一齊,有唔同,有磨擦,一定好難避免.相信婚前輔導對大家會係一個好o既預備功課.
但係依家報唔成,點好呢?真頭痛.
琴日我o地終於揀好首成長碟o既背景音樂嘞!
原先諗住睇o下攝影公司有D mug o野音樂揀,用佢o地o果D,但係後來都係覺得我o地自己去搵會好D,終於就搵到首歌.
o係堆舊碟o度逐首播出o黎聽,覺得"Everyday I Love You"o既旋律最好聽,呢首係鋼琴純音樂,聽落去感覺好舒服.
不經不覺大龜同細龜(又名小龜)已經養o左有4,5年嘞!佢o地由細細隻,到依家大大隻,D肥肉仲要o係殼邊必出o黎,大得都有D恐怖,不過我都好鍾意佢o地,話o西有o甘多年感情.
Continue reading »
頭先Mabelle打o黎話對介指改好嘞!我o地諗住去睇o下改成點先至Confirm刻名,同埋因為o係屯門訂,入去唔係o甘方便(我雖然住屯門,但係市中心真係好日都唔會去,如果買介指o果日唔係約o左亞媽揀金飾,對結婚介指都唔會o係屯門買),所以叫o左Mabelle送去朗豪坊(旺角一個禮拜最少會去一日啦!),要兩三日先轉到過去,唯有等o下先啦!


c: text/html

text:
陳鍵鋒按摩馬德鐘
2010年11月17日
Face
同馬德鐘浸喺同一個池嘅陳鍵鋒,一邊用對玉手按摩,一邊用深情眼神望實對方,殺死人咩!
一年一度用嚟氹客戶落廣告嘅 TVB《節目巡禮》,上週又嚟到.幾大小生花旦每人有幾套劇揸手,不過最搶嘅竟然唔係林峯阿佘陳豪楊怡,而係由馬德鐘謝天華陳鍵鋒加徐子珊主演嘅古裝劇《洪武三十二》.
我咁索!設計對白
馬德鐘近日俾高登網友封為「萬能 key」,貪佢個頭 key落邊個造型都 fit到爆!
劇集講明朝嘅宮廷鬥爭,飾演錦衣衛嘅謝天華會同多個女角有感情戲,短短分幾兩分鐘巡禮片段,已經見到天華分別同徐子珊,王君馨有床上戲,連由大小姐變婢女嘅馬賽都要露住背俾天華虐待,真係睇背脊都睇到飽啦!
除咗男女關係,《洪》劇嘅男男出浴戲都夠晒話題.其中一幕講飾演燕王貼身侍衛嘅陳鍵鋒幫燕王馬德鐘洗身擦背,雖然唔知套劇有冇交代兩人有唔尋常關係,但齋睇陳鍵鋒個溫柔到殺死人嘅眼神,唔知馬德鐘拍嗰陣有冇 feel到背脊寒一寒呢?
謝天華連搞 3女
分別嗒咗徐子珊同王君馨嘅錦衣衛謝天華,另外會同沈卓盈,江若琳有感情戲,導演真係明益佢.而徐子珊去到劇集中段就會死,有傳佢俾新人馬賽搶走唔少戲分.
徐子珊
王君馨
馬賽

robotstxt: allowed

filter: keep


text:
由紅磡搭直通車去廣州,轉地鐵到花地灣,單程至少兩個半鍾.室內連室外地攤有幾百檔,仲有埋路牌,比魚街大十倍有多
室內既大鋪多數賣魚缸櫃同做批發.行勻都唔覺有 ADA,得三兩間有 eheim,唔用大陸牌子冇咩岩買
室外既地攤賣魚同草各佔一邊,賣平價草同錦鯉.賣草既又冇標名,只係量多同平
有一區專門賣龜,停車場旁邊仲有十幾個錦鯉魚場
室外既窄巷仔多幾檔賣細魚既,款式唔特別,得幾種冇晌魚街見過.幾乎全場冇冷氣,唔覺有水冷,唔興魚街果類細件既貴價野,以為要空手而回
晌窄巷細鋪一個賣火焰變色龍既缸,居然有條紫艷鉛筆雄魚.隔離幾個缸各有一條火焰鉛筆,仲以為認錯.檔主話係紫艷,但得返果一條.雖然顏色唔算靚又瘦,但好生猛而且冇得揀,即俾八十蚊人仔帶走
當時一點幾,其實應該臨走先撈出黎入袋,等佢晌膠袋焗少幾個鍾.行埋花,鳥同貓狗區就返魚區,個檔主話一個鍾後有新貨.口頭留左兩條雄魚,晌傢私區行陣就返去等.到四點幾返左一袋五條紫艷,買多兩條就回程
比以往用更多時間對水,遲買果兩條好快現紅色,餵紅虫居然有一條肯食,但三條初時都浮面,後來趴晌水草同膠喉唔郁.紫艷雌魚冇理佢地,女王燈一哄埋去就縮埋.咁既舉動太反常,第二日死晒都唔出奇


text:
二月之星咪係我囉,由於ben係新年期間返左大陸,我又想等埋佢,所以碌齡朋友一早約好左係今日同我食飯慶祝 + 碌齡大賽!
下午先同太陽哥哥去megabox睇野,係九龍灣用左細妹送既$50 cash coupon食左杯好大好正既雪糕!
新年雖過左,但正月未過麻,megabox正門既佈置仲未拆,公仔好大個好得意呢!
之後趕去長沙灣小金象食我最鐘意既泰國野,晚飯飯局有十一位朋友,我地叫左九個菜;琪琪仲帶了新朋友karen二號一齊參與呢!一去到,非洲就即刻派利是,好豪爽,每人兩封,唔識佢老婆都派兩封,連琪琪朋友都有份,真係好意外!更更意外係佢比四封我添,話補返上年喎!嘩,真係好有心好識做!而健同佢太太都有黎,我唔知佢太太會到的,同佢唔太熟,佢都黎我都覺得好有心!健亦派了利是呢!
不過失望係漢同伉儷黎唔到食飯...但有漢既相陪我地一齊食!呢張相...唔洗我多講啦,大家意會到,就係呢張相,係呢餐飯局度比左好多笑話同笑聲我地!哈哈!
休同cw係全場對我生日最有心的朋友,因為買左份禮物比我!碌齡呢班朋友,其實有時因為夾錢請食飯或買禮物等都幾有意見,冇計啦,人多掛...但係休同cw肯"暗"荷包買野送比我,而聽cw講買既過程當中,我覺得有心得黎又唔求其,係真係想收到既人開心同make sure我未有;呢份心意,收到時當然特別溫暖啦!Thanks you both!
係一盞日本空運到港的chip n dale燈!
飯後第二part就係切蛋糕環節,今次係由baby sister負責買既,雖然我一向唔太愛食cake,但由親細妹親手買喎,未食已甜入心啦!
同各人合照先!
最後黎張大合照,多謝晒!
之後出發去齡場,進行第三part慶祝環節 - 碌齡大賽,禮物全係日本空運到港架:冠亞季獎牌 + 隊際禮物!琪琪再有兩位朋友一齊黎玩,分別係karen二號男友stanley同yami!
大家見到個冠亞季獎牌,非常鐘意,愛不釋手,不惜一切去施展渾身解數;最後由被我地一家三口旺住既隊伍勝出左隊際比賽!YEAH YEAH YEAH!當中ben拎到個人亞季,我同休就同分,拎到雙季軍!其實呢場比賽我真係好努力去碌架,因為呢個獎牌我一見到就好鍾意!點知休係咁追,貼到實一實,成舖經常性地一係同佢同分 or 一係同佢差一兩分咁,而係最後一round都係被佢追到同分,真係好緊湊!
輸隊分數又真係麻麻,連琪琪都過百啦,咁有經驗既隊員都竟然咁多人唔過百...不過hing得到全場冠軍,金牌由佢奪得,大家都睇到眼紅紅!alex亦好勁,佢最後三round好刺激,無拿拿double x + 補中,嘩,好在佢最後一球失準得一支,唔係...季軍就冇我同休份lu!雖然衰d,但係度真係要講句thanks god!
由二月之星頒獎,雙季軍~~
亞季~~ 其實如果唔係hing臨尾有個double x,ben好大機會拎冠軍架!我一路都好支持ben,因為全場得佢一個應承如果佢拎到,佢唔介意送個獎牌比我架,所以ben贏就等於我贏架!其實ben真係對朋友好好,我敢講全場除ben外,冇人會肯讓個獎比第二個人囉!
冠軍敵人~~ 哼!
冠亞季合照~~
ben送了獎牌比我,我由季軍變成亞季,嘻嘻,唔少得當然要同生命最重要既親人合照啦;亦因為咁,唔洗同休爭個銅牌,而佢就可能將銅牌送比女友cw了!
休仲大聲多謝女友呢!
細妹無意下將相機移向我同太陽哥哥呢邊,對鏡頭觸覺一向敏銳既我們,即刻擺出攪笑甫士,出黎效果相當有趣,雙腳好細但個頭變得好大個呀!好似係photoshop加左effect咁,但係一張如假包換無做過手腳既相黎架!
頭可以變大,咁我想變大既地方咪又可以...變大??靈機一動,即刻擺個咁既甫士試下先!嘩...心裡即刻開心到飛上天啦!但係咁多人面前,梗係要講: "唓,都唔得既,我一向咁大架啦!" 嘻嘻~~ 係咪好勁呢?
想學我?好似無咩料到喎...?!本身要有返咁上下份量先學到架!
今日難得咁齊人,影張大合照先!
今日真係超勁爆開心呀,連太陽哥哥都話我今日仲乜鬼咁雀躍,呢排真係好多野煩,希望日日都咁開心就好啦!


text:
今日到太陽媽媽同哥哥試衫啦,因為太陽哥哥放工遲過我,所以我去同太陽媽媽試先;太陽媽媽一共試左大約十套度,開頭個d真係麻麻地,係個sales姐姐揀比佢既,因為好多都好閃,同埋最重要係好沉色,原來太陽媽媽跟我一樣,唔太受到深色衫,於是我就出手,係咁揀比佢試,我揀個d佢多數咁想試下,而sales姐姐揀比佢個d,佢就麻麻地喇;下面咁多件,有八成係我揀比太陽媽媽試架!
呢三件係跑出既,第一件就梗架啦,一著上身個個都話好,唔沉色得黎,sharp sharp地又唔太誇!
呢件好睇就好睇,不過我覺得淺色左少少,但太陽媽媽比較過後,都係較鐘意淺色,所以最後都揀左,希望到時影相冇問題啦!
呢件其實係太陽媽媽既第二最愛,少閃麻,但娶心抱呢件唔太似主人家人份啦,所以佢唯有揀比呀姨著啦,因為太陽哥哥個呀姨一家會專程係柬埔寨返黎飲呀!
以下呢d係被放棄既,呢件原本係第二之選,可惜冇期呀,先揀左上面金色個件做第二選擇囉!
粉紅色呢件唔錯架,淺色得黎影相都好有色望到,可惜個領位太低,太陽媽媽唔係咁鍾意~~
呢件著上個身形都幾好睇丫,其實係淺青色,點知影相後變左白色咁,要放棄~~
呢件好沉色呀,唔太好睇;其實仲有件寶藍成件似黑色多d(太唔靚所以冇影相!!),著上身成個黑寡婦咁,仲有d似孤兒院d老姑婆院長look添...no no no!
到太陽哥哥再認真試下d禮服啦,呢件係confirm既:
其實我唔太鍾意豬腸呔加背心,我覺得好樣衰,我prefer玩下條呔多d,但個sales姐姐竟然叫我唔好玩我老公喎,話我連件背心都唔比佢著,佢會好似侍應!
呢度我黎過幾次,一路都覺得唔錯,但今次呢個sales姐姐係第一次serve我,佢竟然咁講野,我覺得好過份,我即刻黑面同冇再聽佢講野,真係比我感覺好差好差呀!我玩我老公?似係您地想我地快d試完,快d收工,先叫我地咁咁咁OK咋喎!我上左黎第三次啦,我唔想再上啦,您估我真係好得閒咩,我想今次confirm晒d野,包括襯埋d背心同呔咁!
而佢地只係比左一set背心同呔太陽哥哥著上身睇下個感覺,然後叫我地淨係揀西裝得架啦,到時fitting時再襯過d背心同呔喎;但我已經好唔鍾意太陽哥哥著緊個件背心,有花架...個pattern好leung呀!問佢有冇d淨色背心,佢又唔願拎出黎咁,仲話我淨色會攪到老公唔似新郎哥;咁我話一係除左件背心,佢地又話我連件背心都唔比佢著會好似侍應!頂,咁您拎唔拎其他背心同呔出黎比我試先?究竟係冇,定係唔想拎出黎先?兩樣野黎架喎,有我就宜家要試同決定,冇我就自有打算,頂多係出面買囉,但唔可能叫我一星期前fitting先襯掛,到時唔岩,得返幾日,我點有時間出去搵呀?佢地咁講野,我懷疑根本呢度只得豬腸呔加花背心,冇其他別緻d既呔,連腰封都冇,仲反問我想老公著腰封呀?話腰封好out喎,out您條命,我見金都人地玩呔多過戴豬腸呔囉...我個刻真係好嬲架!
又係件馬褂,點架,著唔著好呢?太陽哥哥仲係掙扎緊...所以第二件,同時 hold 左馬褂同銀色西裝;其實我梗係想佢著馬褂啦,襯我著褂丫麻,但朋友們見到張相多數都會係度笑,笑...其實係太陽哥哥著得得意攪笑,定係樣衰呢?講真,樣衰就真係唔好啦,我唔會咁衰要佢著樣衰既衫係身上架,大日子黎架麻!只係我同太陽媽媽都覺得幾攪笑,唔係樣衰,先叫佢著啦;同埋其實太陽哥哥每次著上身,都好鬼興奮好開心喎,d笑容同西裝d相唔同架!咁其實,佢自己問心係咪都鍾意呢?
其實呢件銀色西裝我唔覺得靚,可惜呢度d男禮服真係好少款同款式真係差d...揀銀色係因為 太陽哥哥已有件黑色,in case 佢決定唔著馬褂,第二件西裝一係白一係銀架啦,而佢好抗拒白色,一件試都冇試過,呢件係唯一選擇...其實講真,呢件麻麻地,先同馬褂一樣,揀唔落手同決定唔到啫,係靚既話,就即係扑到鎚啦,睇黎要試真諗諗啦!
呢套係女司儀CW前幾日自己上黎揀既裙~~
我見呢條裙好靚呀,就影埋佢相,嘻嘻~~
攪掂九點幾啦,我地去左APM食味千拉麵,因為太陽哥哥近期迷戀上新出的山形粟米拉麵呀!
小食有餃子蝦+芝士年糕餅:
我的九州拉麵:
太陽媽媽的蒜片豬軟骨拉麵:


text:
陽明山莊會所 Hong Kong Parkview Clubhouse
商戶搜索
服務詳情
評語 提交評語
Sales manager Emily由我哋最初揀呢個場,到big day完成個follow up都做得好足,無論email定電話聯絡,佢做嘢都好有交帶.
之前我被陽明山莊條迴轉樓梯吸引,其實之前我都冇去過,我唔知呢條樓梯喺陽明山莊嘅banquet場地,之後去site visit就好鐘意呢個地方,於是唔理屋企人嘅反對揀咗呢到.屋企人反對喺因為我哋兩邊嘅屋企都喺住屯門元朗,冇人住港島,所以反對嘅主因喺交通問題,由於要去中環轉一次shuttle上去,佢哋好驚有賓客嫌遠唔嚟.一開頭雖然都諗過揀尖沙咀嘅酒店,但因為睇完個場之後覺得好普通,所以最尾都喺揀返陽明山莊,喺佢哋嘅open day落訂.
有一個美中不足就喺,當日有個酒店staff跟出跟入同幫新娘手,但我唔知佢因為新入行定經驗不足,做嘢就冇乜經驗,成日都要另一個banquet manager提點,但因為當晚時間緊逼同埋自己都好心急,有一個唔喺咁幫得手嘅assistant喺隔離,就會覺得佢做唔到嘢,例如迎賓嗰陣要補返斟茶,個assistant就咁企咗喺到,有時有長輩要坐,都要我哋提個assistant拎凳,唔夠醒目.後期我見到banquet manager鬧佢,所以我事後就冇特別同酒店講返呢個assistant嘅問題.
我哋喺年幾前已經book咗陽明山莊,當時我哋自己walk-in入去.雖然結婚前半年跟開我哋嘅職員走咗,不過其實佢跟得唔好,次次問佢嘢都要等好耐先覆,總之就有好多甩漏.而佢走咗之後有個位叫嘅職員Conny跟我哋,我覺得佢跟得又貼又好,如果有嘢唔可以即時答我,佢都會喺承諾嘅時間內覆返,好有交帶!佢亦好主動幫我哋諗嘢,令我哋做少好多預備工夫,所以對佢印象好好.
我哋有啲嘢特別request,例如我哋upgrade間房去到最大,又request咗房嘅主題.佢哋啲房有好多主題,例如中國特色,打獵等等,本身我想要啲elegant啲嘅,但佢話好full,就俾咗打獵俾我.我梗喺話唔想要,想要返啲優雅啲嘅主題,好彩最尾佢都有聽我哋要求安排到俾我!
夜晚有個叫Nicole嘅manager做得唔錯,如果賓客有咩要求,佢都會問過我先,座位安排等等亦都會同我哋傾返,好細心亦好貼心.我哋夜晚食唔到嘢,因為實在太忙,佢會幫我pack返嘢食等我哋遲啲食.
另外,其實嗰晚我會表演彈琴,但因為出場前好凍,杯暖水又未到,跟我嘅隨身staff阿坤竟然幫我捽手保暖,所以真喺好appreciate佢咁貼心!我亦特登同Nicole反映返佢嘅表現.
食物方面亦好好,賓客同我講好食同夠熱.我有個同事同我講,話呢餐喺佢食過嘅wedding晚宴當中最好味,而且佢哋啲餸同我試菜嗰陣喺一樣咁好味!
另外,佢哋嘅service亦好好,每一圍枱都有waiter負責,所以有咩request都可以即刻跟到.嗰晚遲咗開始,我叫Nicole 催吓可唔可以快啲,令賓客可以準時走,最尾亦完成到我要求,成個流程都好smooth又冇遲完!
器材方面,聽同睇都好清楚,完全冇甩漏.我有另外同佢買酒水,唔算貴,大概百零蚊,又可以免開瓶費.


text:
今早食到中左現金大獎既cherry請大家既食物, 個盒好長, 呢個係其中一部分~
另一部分既朱古力都好靚靚呢, 多謝cherry幫我準備好比我影相
最後一部分係蛋捲, 我拎左朱古力果條及一粒朱古力, 果然唔客氣=3="
今日年三十, 也係虎年最後一日, 我哋部門既經理natalie請哂我哋咁多個食飯, 當然包括我哋既好友sunny啦!! 最後決定係小城知味食飯, 講真間餐廳真係幾好味^^
可能好多人放飯呢!! 今日明顯比平時更少人, 明顯變得冷清
我既座位呢, 可能人流較少, 燈光比較暗, 好似好浪漫咁..
幾好味既人參雞湯, 真係好人參及雞架, 好足料, 好飲
蒸黃立倉賣相唔錯, 但始終有少少腥味, 唔太好食..
仲有呢個糖操魚, 魚肉好軟冇雪藏味, 汁也唔錯
咕嚕肉都是一般, 味道及賣相沒太大驚喜
炒得滑滑既蝦仁炒蛋, 毎個人必搶, 蝦也好彈牙, 勁好味
仲有金銀蛋覓菜, 都係普普通通, 不太特別
多謝natalie請我哋幾位食呢餐咁豐富既lunch, 食完之後又要再工作, 雖然唔可以準時四點早走, 但可以六點幾走, 都已經好開心, 也可以休息一下啦~
kumi's new life
2011年2月2日 星期三
Natalie請食飯
今早食到中左現金大獎既cherry請大家既食物, 個盒好長, 呢個係其中一部分~


text:
從前我有一個快樂家庭,自小跟隨養母長大,後來法庭將我判返畀親生亞媽,生活就180度轉變.以前要乜有乜,而家親生亞媽睇中我識賺錢就爭我返嚟,淨係識問我攞家用,養埋班大食懶細佬妹.
前晚食飯,亞媽又攞D罐頭出嚟開飯,之前又話畀我揀食乜餸,原來一直係點我,上次嗰罐罐頭已經過期,今次呢罐唔單止過期,仲要凹嘅!然後你話下餐畀我揀,點知你打開個櫃門全部罐頭,咁就係叫畀我揀?!
於是我就坐埋飯枱絕食,亞媽就話細佬妹由細食罐頭食到大都係咁啦,我話佢地未食過好野,梗係覺得冇問題啦,我以前三餸一湯,有魚有肉,點同而家餐餐開罐頭.
過咗一陣,細佬妹食完,而我仲選擇繼續坐喺飯枱抗議,我開始feel到亞媽有D唔高興,嫌我阻住佢洗碗執枱,又驚細佬妹有樣學樣,我見勢色唔對,於是即刻換番件厚嘅長袖衫同長褲,亞媽就話我有心挑釁佢,於是就開我拖,我都知你可能會郁我,我梗係著厚D啦,你估我好似細佬妹咁豬咩.
你開我拖,我知我還手就係不孝,因為你係我亞媽,雖然冇乜感情,所以我咪唔還拖,淨係大聲向隔離屋求救囉,但亞媽就同隔離屋講呢D係我地家事,叫人唔好多事!我明我向隔離屋求救會落你面,但我可以點呢?繼續揀罐頭?今次就話打咗兩野,畀隔離屋見到就即刻收手啫,如果半夜閂埋門我咪好危險!
其實我喺飯枱唔走絕食,都係阻到你洗碗啫,自問好克制啦,我都冇反枱,唔洗開我拖呀?坐低傾下咪得囉,你又唔想同我傾,成日耍我,一係掉咗枱面罐爛罐頭,真係畀我揀食乜餸,最少都道歉承認唔應該開我拖啦,不過亞媽咁要面,呢個機會都幾微,我諗我都係唯有繼續坐喺飯枱抗議!
原文-Patrick Ng.


text:
型爸打電話嚟, 唔想返屋企食飯(kakakaka, 唔知係咪呢排Ruby煮的餸大退步呢?), 咁好啦, 出去食就出去食啦.
去邊道食好呢, 我地經過八鄉時, 見到有一間餐廳, 好似有人唱歌架, 不如去試吓啦. 型爸話好呀!
就係呢間金葉餐廳酒廊, 喺元朗八鄉上村三號, 近上大冒山嗰個路口
落好大雨呀! 車駛入去泊車嘅地方就見到餐廳好大個招牌
入門口有個牌寫著所提供嘅晚餐. 後來睇餐牌, 原來同出面個牌係一樣架.
我地去到七點幾, 無咩人喎, 其真地方都算大, 仲可以坐喺出面. 另外一個corner就係演唱嘅地方
餐湯嚟啦, 我要羅宋湯, 型爸二公子要忌廉湯, 配多士一塊
我要咗豬手餐, 問過係咪脆皮豬手先叫架. 好大隻呀! 不過的皮唔係全部脆, 配意粉. 味道ok, 但我要分咗一大半比型爸同二公子呀.
二公子要黑椒牛仔骨, 配飯, 味道ok喎
呢道的野食麻麻地啦, 唔係好差又唔係好好, 算係舊式餐廳. 每位最低消費hk$80. 我地埋單hk$448.
原來呢間餐廳逄星期六晚上八點型九點四十五分有歌星獻唱, 星期日, 二, 三, 四, 五由晚上八點至十一點半就係自由唱, 即係有人伴奏, 上台唱live呀!
唔怪得之差唔多八點, 就多咗好幾檯人. 而且嗰的全部係熟客, 預備嚟唱歌架.
哈哈, 我地都唔執輸, 見人上去唱我咁高興, 我地都上去玩吓. 不過唔啱二公子啦, 年輕人, 邊會唱呢的老餅歌吖. 咁唱咗兩個round我地就走啦. 都係九點幾, 二公子話要返屋企睇電視拳王呀! 王浩賢做嘅年輕人角色, 真係好反映部份年輕人嘅態度呀!


text:
打邊爐黎講, 紅磡較好食嘅有寶哥同老坑, 趁住天口慶易d book, 我終於帶左S黎打邊爐.
蕃茄蟹湯
呢到嘅signature湯底, 蕃茄加蟹嘅甜味簡直甜到爛牙. 超好飲, 鮮味澎湃 . 試過淨係叫茄底完全兩回事, 隻蟹真係唔少得, 最有心係加湯都係蕃茄湯, 唔會愈黎愈淡, 好有heart. 湯底好多料, 有芽菜, 有唐芹, 有薯仔, 仲有蜆肉, 青口同隻蟹. 蔬菜愈浸愈入味, 蜆肉同青口就普通啦, 不過隻蟹就真係好多好鮮甜嘅肉, 中間同蟹殼都有好多膏, 要食晒隻蟹都要花唔少時間.
本地牛
呢到第二出名嘅野, 手切牛肉色澤紅潤, 脂肪唔算好多, 輕輕一灼就食得, 手切牛最好係厚薄不一, 口感出眾, 牛肉好鮮甜好多肉汁, 加埋茄蟹湯底真係甜上加甜,個股鮮味真係好味到暈. 牛肉脂肪少肉味濃, 好有嚼勁, 好好食. 好矜貴嘅item. 試過14條仔去食都係order得3碟細嘅. 無他, 檯檯都叫嘛
豬腳根
出面好少食到, 要煮20分鐘先食得, 好彈牙, 肉質好爽, 條根唔會好淋, 不過就唔算好索湯, 無咩味. 未食過應該試下.
花膠
非常黏口, 好滑口好索湯.
東星斑片
切得好厚, 啖啖肉, 肉質好實, 有d腥, 不過魚皮好有膠質, 好好食
椰菜餃
又係呢到比較特別嘅生料,椰菜+冬菇+豬肉, 爽口又香口. 皮薄餡靚, 正
魚皮餃
難食
食到最後都仲飲緊d湯, 好甜好好飲
呢個茄蟹底+手切牛真已經可以令老坑上晒神檯啦


text:
2007年1月20日 星期六
婚禮全面睇 - 回門篇
玩完遊戲奉完茶之後剛好10點, 跟我個schedule時間按排一樣, 咁之後就反男家啦!
當花車駛到我面前, 望咗兩眼都覺得架車幾得喎, 架車又新又清潔, 跟住司機步出嚟,
嘩! 好形仔喎! 一頭白銀色的頭髮, 廷直的西裝, 總之一望就知道佢pro啦! 佢俾我第一個
印象就係日本d的士司機, 帶唒白手套, 俾人鬧到隻狗咁 都笑笑口點頭個d呢! 勁似!
第二個俾我的印象就係佢後生個時一定迷倒不小少女又或者以家都仲可以迷倒不小師奶,
又好想問佢, 你有幾多個二奶啊?? 總之覺得佢唔係情聖就係情場偏子之類啦!
跟住原途都有望吓個司機又發覺佢好似一個人, 就係圖中這位啦!
係唔係好熟口面呢? 佢就係前任日本手相小泉純一朗啦! 唔係講笑, 真係有7,8 成似!
到達我屋企附近後, 因為要等保安員開啟消防通道才可以將車駛進, 咪停車係到等囉,
可能後面架兄弟車並不知道情況, 而且等候的時間都幾耐, 所以有位好樂於幫助他人
的兄弟一聲不發便上前向停車場職員問個究竟, 叫都叫唔住, 場面都幾攪笑, 不過都要
係到多謝這位兄弟的幫忙!
順利地反到屋企, 見到啊媽, 嘩! 鬼整佢化到個妝幾 "行" 啊, 好多friend事後都同我講
妳啊媽駛唔駛咁誇啊!? 妳啊媽個樣好惡啊! 今次真係"掉假"囉!
再一次跟原定的schedule時間完成奉茶, 好順利啊!
訂閱: 張貼留言 (Atom)


text:
帶子刺身 - 500 g 大約 11 隻左右 仲有 12 隻未食呢
都厚身 夾起上黎係聚手架 所以家姐話要原隻食 唔切片 食到佢幾滿足呀 哈 不過之後佢話超勁飽囉
三文魚刺身 - 一磅 都算厚切 都幾新鮮
越南虎蝦刺身 - $38 包 我買咗 2 包 呢度係大半包咋 我拻第 1 隻蝦殼嘅時候覺得好易拻 幾鬼開心 再拻就原來好難架 痴住哂 所以有 d 甩皮甩骨囉 佢 d 蝦籽係綠色 我未見過咁架 所以好驚 唔要 d 籽
KFC 二人套餐 $55 - 派嘅 coupon 黎架 其實我唔知原價幾錢 但都抵啦
2 件雞胸 + 2件雞膇 + 新汁蘑菇飯 ( 細 ) + 雞皇飯 ( 細 ) + 薯格
d 飯好難食 林 pat pat 我講緊係佢嘅白飯
今朝 9 點醒咗去廁所 見里奧大人唔喺身邊 仲以為佢又睇劇 原來佢 8 點幾醒咗 上網睇手機資料 不過我去完廁所都入房瞓多陣 佢又話瞓 ~
不過 10 點要起身食早餐喇 我 12 點要去拎刺身嘛 ~
食完早餐 我去惠康買 wasabi 同魚生豉油 之後忍唔住又買埋出前一丁 仲係 $27/9 包再 95折 加埋今日 enjoy 卡 95 折 所以真係好難忍手唔買囉 不過買 9 包算喇 因為加加埋埋已經有 27 包 仲有之前買咗 d 印尼撈麵同超力米 真係夠架喇 ~
番到屋企沖埋涼 抖陣就去拎刺身 係之前團購架 因為好抵 但唔知好唔好食架 博一博呢 好感恩今日有得拎 因為星期日係唔送架 今日係特別加開架咋 所以要去九龍塘站交收囉 約好 12 點 不過佢遲咗 10 分鐘 ~
帶子刺身 - 500g ( $168)
我買 1kg ( $336 )
三文魚刺身一磅 $98
好熱呀 番到屋企放哂入雪柜 又要沖多次涼喇 仲要開埋冷氣添呀 ~
今晚真係唔洗煮 所以盡情睇哂 d 飲食男女 一口氣睇咗 5 本 勁呀 ~
2 點半出去食 tea 食完番屋企 lu 里奧大人又做公司嘢 我又再睇飲食男女 差唔多 5 點就飲湯 我就燉肉汁 不過依家有電子燉盅真係好方便 今次真係好在問里奧大人點用 我居然無加水就開制呀 係里奧大人同我講做咩唔加水 我先記得要加水咋 ~
今晚家姐黎食刺身 老實講 家姐唔黎食 我唔會團購囉 因為我同里奧大人食唔到咁多 咁佢話 7 點 45 分左右會到我屋企 咁我 7 點 15 分就同里奧大人去買 KFC 好在早落黎咋 排咗 20 分鐘先買到呀 因為好多人買咗團購 所以咁多人囉 ~
里奧大人去買啤酒 咁我番到屋企先喇 要預備 d 刺身 咁佢地一上到黎就可以食呢 ~
我真係諗住食外賣嘢唔駛洗嘢 不過唔係囉 點都要 3 個碗 3 對筷子 我又想賣相好 d 將 d 刺身放喺碟 咁仲有用黎解凍 d 盒呢 咁都要洗 9 樣嘢 唉 ~
家姐要里奧大人幫手將手指 d 歌 download 落手機度 咁啱晴晴 daddy 又 whatsapp 我地 始終 whatsapp 方便過 skype 嘛 但好奇怪 我 add 佢又得 但里奧大人 add 佢又唔得 搞咗好耐啦 之後終於 add 到 家姐 d 歌又 download 埋 原來已經 10 點 家姐都要走喇 ~
我就即沖涼喇 之後睇陣電視 11 點瞓喇 ~


text:
阿媽尋日開始放假直到下星期一,咁樣等於我可以連續放5日假喇!今日約左阿婆,阿公,阿媽飲茶去飲茶,之後再一齊去睇跌打.
我每日都要貼一整塊〝撤隆適〞,有時用2整塊,再用〝3M~醫生紙膠布〞固定膏貼,膠布黏到我條頸有D敏感~好肉酸,好似有皮膚病咁,又有疤痕喎!我成日都要著D衫要遮住條頸~好煩,但唔係咁我又訓唔到.
日頭有時就搽〝冬青膏〞頂住先,再唔得就會食〝長效〞,真係急需先吃.我知長此落去唔係辦法,徙錢之餘,用得多都冇效喇!我要遠離〝它們〞,點算好呢?
之前阿媽介紹既跌打師傅我睇過一次效果都唔錯,雖然,睇完夜晚都要貼,但係醫緊丫~會慢慢好架麻!貼都唔知貼到幾時,我都有同老公講過試下再睇,咁又可以唔駛徙錢,睇一次仲平過買止痛品,但係一直都懶冇去再睇,這次促使我〝的〞起心肝去睇就係‧‧‧.
上星期阿B去左剪頭髮,佢著過既衫沾滿了髮絮,洗完,曬乾後我用封箱膠紙黏番D頭髮出嚟!但係黏左一件後就用晒封箱膠紙,我叫左老公拎一卷比我,但要下星期回來黏過,但我又冇記性冇左件事.
前日阿婆再提我,我由早上11點幾開始黏直到3點幾,點解要黏咁耐?剪髮當日天氣凍阿B著左5件衫,2條褲,有D係厚衫,厚衫多層髮絮有好多藏身地方.阿婆都幫我整左2件,叫左佢唔好,但係都要幫,我怕佢傷神,咁我當然有double check喇!始終老人家眼力唔好.前日本身肩頸唔多舒服,加上要低頭黏野,簡直係痛上加痛,所以我決定等阿媽放工後去睇跌打,碰巧阿媽腰又硬晒要去睇,去之前我都食左粒長效.
前日係我第2次睇,雖然比上一次治療時間耐左少少,但效果沒上次那麼樣好,阿媽就覺得好好多,她還說:「如果我明天再來睇話比佢知.」.
尋日早上阿媽&老豆約左姨媽拎D野,我係屋企湊阿B等佢地返嚟一齊吃lunch,跟住我,阿媽就去睇跌打,阿B係醫館內攪攪震,所以我抱左阿B出去行下,間中回去看看到我未.
尋日鬆骨後比前日好,真的鬆左很多,痛楚亦都減輕,不過,用電腦時又緊返D&痛D.
今日飲完茶便一齊去睇,雖然,治療過程係快,但有好多人睇,我等左約1小時.師傅話我好左好多,但冇講要睇幾耐才完全康復.不過,我自己都要配合一下,而家盡量坐直D,唔好成日都將D肌肉收緊,但我都唔知點解會咁,之前好多醫生都叫我唔好咁緊張,放鬆D,但我自己又唔知有咩令到我緊張,有時訓醒發覺肌肉收緊,我會立即放鬆返,究竟咩原因呢?
這2天休息,要到下星期才開診.


text:
之前都同大家分享過幾次大製作嘅實習成品,包括玻璃曲奇,馬卡龍同埋糖霜曲奇,主人家最後就揀咗玻璃曲奇.所以星期日同星期一兩日,我同 Winnie 就去咗 Louisa 屋企一齊整餅,整足兩日,總共整咗 1200 塊餅呀!整完之後,我哋幾個都真係攰到死呀!!!
做好哂包裝之後,我哋個個都好滿意呢,賣相真係唔差 o架,
絕對唔會輸蝕得過果啲專接 bakery order 嘅製成品呀!
搓麵糰,擀麵糰,"吸" 餅模,各人分工合作.
曲奇新鮮出爐,塊塊都焗得好靚呀!
呢幾日天氣都好濕,所以等啲曲奇餅一攤凍就即刻放入防潮箱.
細餅就放入密實盒內保存.
你睇,要用咁多罐果汁糖先夠整呀!
包裝用品:絲帶,鐵線,膠袋.
因為我一向做手作嘢都唔係好掂,所以包裝呢家嘢就由 Winnie 同
Louisa 一手包辦,連工人 Jovy 都要出動埋呢!
大功告成!!入好箱之後,就可以送去婚宴會場喇!
婚宴場地入口佈置得好靚呀!
嘉賓席上已放好回禮曲奇.
鮮紅嘅主家席上,放上金黃色嘅回禮曲奇,起到點綴作用呢!
Louisa 仲身體力行,親自做埋我哋啲回禮曲奇嘅代言人 o添呀!
大製作嘅實習片段重溫:
大製作 — 實習篇 I
P.S. 多謝 Frankie 影咗幾張婚宴場地實況嘅相俾我 post 上嚟同大家分享!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
我中四開始就已經做兼職, 果陣係一間琴行仔學琴, 個miss兼老細就叫我星期六, 日落去做睇舖. 當然中五既暑期工亦都係果間琴行度做啦, 我仲好記得當時既時薪係$18.
入U前果年我又做過輕鐵既臨時調查員, 即係企係車卡門口位置, 不停遊車河到每個站數下有幾多人上車落車咁.
然後我又係女青年會做過鋼琴教師, 不過佢呢份係超剝削兼刻薄既廉價勞工, 通常你去琴行教, 學生既學費係同琴行一人一半, 老師唔需要操心學生有無交學費, 去邊度買書呢D事. 但係女青教, 佢唔會幫你睇下個學生有無交學費, 試過有學生上完堂, 個staff先話個學生無交學費, 個學生又死都話交佐. OK咁算囉, 我當free果堂唔收錢勒. 點知女青佢PK到話唔會出果堂人工比我不特止, 仲要扣我人工, 因為佢話D學生既學費仲包括租用琴室既費用, 所以即使我唔收果堂人工, 佢都要我嘔番果堂既「琴室租用費」出黎, 離晒譜!!
然後我又做過源吉兆庵既禮盒包裝員, 果陣係新年前, 係賣禮盒既高峰期, 你知日本D禮盒包裝得幾咁精美架啦, 款款都有唔同包裝, 唔同既包裝紙, 包完又要係外面加條繩縛蝴蝶果隻. 果陣工作地點係SOGO地庫, 類似貨倉既地方. 果陣公司都算係咁, 如果果日生意額超過唔知幾多十萬, 就會派$50利是, 都幾和味架.
當然我仲有做過補習啦, 上門同D小學生補習, 呢個最好搵, 因為小一都最少收$50/hr, 小六就好似收$70~80/hr. 我果陣同時有補屋村既學生同住私人樓既學生. 私人樓學生真係補得輕鬆D, 因為佢地通常自己一間房, 我地就係房入面補習, 所以我可以同學生傾下計, relax D. 但係同屋村學生補, 佢地唔會有房, 要係廳補, 個阿媽就坐正係隔離, 我就覺得好大壓迫感, 同埋個阿媽又成日出聲, 又話佢個仔咁又咁, 過晒鐘都無意思停口比我走, 餐餐都補突一個鐘(我補私人樓學生都唔會準時一個鐘即走咁肉酸, 都會補多五至十分鐘先走, 但呢個係我自願囉), 又唔補水, 所以我好憎補屋村學生.
你地又做過咩兼職?


text:
《馴龍記二》今(六月廿二)日有優先場,我去公投投票站之前先去睇.雖然話呢部係動畫,但竟然畀我發掘到好多隱藏訊息,我feel到呢套戲係想對住一班曾經對香港環境絕望,而唔想去公投嘅人說話.以下係我一啲體會:
1.
故事一開始,思噎仔無意中發現到一場陰謀大計,嗰場由一名叫渣高嘅大奸角策劃,目的係借黑色龍王過橋,消滅哂所以逆佢復仇旨意嘅龍同其他人.之後思噎仔返屋企話畀阿爸知,重表達佢想說服渣高,扭轉對方滅龍心願.不過阿爸唔單止聽唔入耳,反而實行鎖島政策,欲求與世隔絕.思噎仔唔妥老竇嘅逃避態度,決心隻身走入險境.
喺香港,有唔少人面對而家情況,第一諗起嘅係唔理佢,抱住僥倖態度用其他嘢麻醉自己,第二就儲定錢去移民.我唔可以話佢哋錯,但見到自己成長嘅城市面對威脅,唔通真係學思噎仔老竇咁,「眼不見為淨」就算?
2.
思噎仔獨自冒險同時,搵返廿年前失散咗嘅阿媽.佢阿媽廿年前堅信龍族是有惻隱之心,唔忍心殺死入侵家鄉嘅龍,後尾佢被班龍族擄走咗,但並無因此而死心,重反而花成廿年時間醫治同照顧受傷龍族,並且好快將龍族巢穴打造成安樂窩,人龍和諧共處.
孟軻有云:「自反而縮,雖千萬人,吾往矣.」或許阿媽曾經猶豫過,但最後堅持信念,獨自把和平任務進行到底.就係一個對得住天地良心嘅思想,無懼性命危險,力圖扭轉乾坤.既然佢獨自一人都可以做得到,更何況我們香港七百萬人,簡簡單單地用一人一票表達政制意願呢?
3.
到咗渣高同思噎仔決戰時刻,思噎仔面對前所未有嘅挫折.當佢因為人,龍關係再一次大決裂,而一無所有嘅時候,佢有無因此而絕望呢?一班遺留响佢哋身邊嘅龍BB向我哋表達出「希望在明天」嘅答案.
當一班成年龍族都乖乖投降嘅時候,好彩重有一班思想未成熟嘅新生代出現.呢班新生代,或許手腳笨拙而又無乜經驗,但佢哋無受到強勢壓逼,剩餘嘅只有赤子之心.我亦無諗過,呢班仔竟成為扭轉劣勢嘅關鍵.
當我哋相信响香港唔會再有曙光嘅時候,唔好忘記裡面重有一班好似龍BB嘅初生之犢,佢哋可能係我哋嘅希望.
4.
到後段,思噎仔騎住龍BB搵被渣高控制嘅冇牙仔.當然,佢都明知無乜機會說服到渣高,有違當初意願,但佢起碼無放棄,重先救冇牙仔脫離渣高控制,以便重整旗鼓,轉說服為抗爭.
先唔講結果係點,我只係覺得思噎仔嘅毅力叫我哋好佩服.可能大家認為,大老虎打唔到,無乜可以做到.正如佔中公投根本無法律效力,邊個方案跑出,政府都會WFC,身水身汗走到票站投票,為乜?
雖然公投打唔到大老虎,但起碼將一啲本身唔關心香港嘅一個一個蘇醒過來,呢啲嘢都係靠我哋嘅意志實行出嚟嘅.正如思噎仔堅信冇牙仔仍有良善之心,只係面對強權,身不由己一樣,佢依然把心一橫,拼死救對方.公投係喚醒港人嘅其中一個途徑.無錯,救人係可能帶唔到咩希望,但唔去救嘅話,就肯定無希望.戰鬥如此,公投也如此.
5.
無論「和理非非」之人,抑或「勇武抗爭」之士,如果我哋都能夠有好似思噎仔嘅堅定意志,能夠忍耐到底,同努力喚醒更多瞓緊同諗住逃避嘅人,終日就可以扭轉乾坤.公投仍然繼續,你準備好投票未?


text:
有一排我覺得宇正d專注力唔夠,好易分心(好多小朋友都有的問題),記得之前睇過篇文章,對於點培養同訓練幼兒的專注力,有幾點留意,好想係度分享一下,好多時候佢地玩玩具,睇電視嘅時候,我地d爸爸媽媽好鐘意係側面問佢地嘢,其實咁樣係會影響佢地,係佢地好專心咁玩時,同時間係訓練佢嘅專注力,令佢地可以好專心做一件事(even係玩or睇卡通,甚至係發呆)),宇正爸爸話我係度比借口自己朝早唔理個仔喎!=_=哈哈哈,因為朝早宇正起身後,除左要沖支奶比佢,佢會自己除片,去厠所,睇書,有時係發呆-_-#,我就可以係張床到補眠^_^
在過佢唔會行出廳,會係床陪住我,唔會好似以前咁,咩都要我陪住先做到^_^
講到為人母,其實我都未係100分.就係因為咁,我要訓練宇正自立d,咁對佢對我都有好處,係我工作上,遇到好多父母成日都同我投訴個小朋友無手尾,書包又唔執,其實好多時候呢d問題都係大人自己造成,佢地根本無比小朋友自己做,一開始嘅時候係怕煩,幫佢地執嘢,到後其佢地都慣左人地幫佢,自己都唔知自己d嘢係邊,有時連個書包裡面有咩都唔知,到最後上堂老師有時派漏功課比佢地,佢地都可以唔知!呢d未惡果囉!
就係因為有太多借鏡,我知道責任心的重要性,一個無責任感嘅人,真係做咩都唔會成功!所以我寧願比人話我係一個懶媽媽,而唔會咩事都幫宇正打點好,屋企嘢都好,只要我覺得佢有能力自己做,我就會放手比佢做.


text:
Oiyee Au YeungShared publicly -
Translate
大暑日長洲遊
好~記錄返啲比較近期嘅先 7月16日蛇仔明正式放人生第一個暑假喇 但呢個暑假好短 只有一個月 由於細細仲細, 又唔捨得放底佢 所以冇travel plan 只係隨心即興咁去玩咋 咁又咁啱蛇仔爸好幸運地抽中咗去享用公司的渡假屋 一家就去玩咗一個weekend 出發~細細好開心呢 長長的車程船程, 補眠吓先 同埋公公婆婆去 渡假屋位於長洲山頂 要登高一輪才到達 當日係大暑 真係好熱好曬 不過蛇仔明好合作都自己行 (其實佢冇扭抱好耐日子喇, 真係大個仔喇) 行吓有涼亭又抖吓咁 細細最疏肝, 有人孭上山 見到牌喇~...
好~記錄返啲比較近期嘅先 7月16日蛇仔明正式放人生第一個暑假喇 但呢個暑假好短 只有一個月 由於細細仲細, 又唔捨得放底佢 所以冇travel plan 只係隨心即興咁去玩咋 咁又咁啱蛇仔爸好幸運地抽中咗去享用公司的渡假屋 一家就去玩咗一個weekend 出發~細細好開心呢 長長的車程船程, 補眠吓先 同埋公公婆婆去 渡假屋位於長洲山頂 要登高一輪才到達 當日係大暑 真係好熱好曬 不過蛇仔明好合作都自己行 (其實佢冇扭抱好耐日子喇, 真係大個仔喇) 行吓有涼亭又抖吓咁 細細最疏肝, 有人孭上山 見到牌喇~...
好~記錄返啲比較近期嘅先 7月16日蛇仔明正式放人生第一個暑假喇 但呢個暑假好短 只有一個月 由於細細仲細, 又唔捨得放底佢 所以冇travel plan 只係隨心即興咁去玩咋 咁又咁啱蛇仔爸好幸運地抽中咗去享用公司的渡假屋 一家就去玩咗一個weekend 出發~細細好開心呢 長長的車程船程, 補眠吓先 同埋公公婆婆去 渡假屋位於長洲山頂 要登高一輪才到達 當日係大暑 真係好熱好曬 不過蛇仔...
1
Add a comment...


text:
今次海下灣出海之旅,令自己得著都好大,點解?
其實我一D都唔喜歡同陽光玩遊戲,更加唔喜歡水上活動,不過想沛沛有多D非物質嘅生活體驗,而且自己都未試過划艇出海,好好奇,仲要係一家三口同行,所以今次去左先算.見到D小生物,我真係有少少毛管動,再望下沛沛嘅反應,發覺佢都驚驚地,唔想佢好似我,咩都驚一餐,所以我自己都試下扮晒野,好似好勇敢,好願意咁摸下D海参,蟹仔,俾沛沛都有多D機會認識唔多嘅事物,對唔同新事物都可以保持開放態度,唔係要迫佢咩都要做到,唔係要同其他小朋友比較,而係只希望佢有多D初體驗,認識多D,嘗試多D.
見到其他媽媽都落水玩,後來自己都浸落水同小朋友玩下,原來發覺都幾舒服,可以好開心,唔行出第一步,我相信自己永遠都唔會知道自己「可以」,自己「做得到」.如果我經常都只係遠觀,唔參與,相信沛沛嘅學習模式都會受我影響,變得被動.有時,真係沛沛令我多左好多學生機會!
其實沖涼換衫嘅地方都真係好簡陋,蚊蟲四周圍走出嚟打招呼,我同自己講唔好諗唔好睇,快快手同沛沛,自己換完衫,扮晒冷靜之後走出嚟.可能因為我無表現到好抗拒,沛沛都好合作,快快手換衫!
父母永遠係小朋友最近,最直接,最重要嘅模仿對象,所以我同沛爸都經常互相提醒,要多做「好行為」,多嘗試,俾沛沛一個好榜樣!
今日嘅社會,好多因素令我地父母都好自然將最好嘅留俾小朋友,俾好環境佢地學習,俾好條件佢地生活.學唔同嘅興趣班,食嘅係天然有機,玩嘅係高科技產品.呢個現象唔係只出現係有經濟能力嘅家庭,好多基層家庭都一樣,點都會慳D錢嚟俾小朋友學野,補習.如果有一日,我地做父母嘅再俾唔到呢D有素質嘅生活佢地,會點?值得我地好好諗下!
想同小朋友體驗多D,真係有時要行出安全區,認識社會,認識世界多D.其實好多野無得分得咁清「好與壞,對與錯」,行多一步,等自己同小朋友視野都廣闊D,最終由自己決定,由小朋友長大成人之後決定,因為最清楚自己嘅人係我地自己.有時候俾自己多一D空間整合下自己嘅經驗,明白多左,行一條適合自己嘅路.
有關「海下灣出海之旅」詳情,
可看看較早前的文章.
夏日親子「Boat Trip」Fun Fun Fun


text:
英國人買屋同香港人買樓好唔同...
香港人鐘意買新樓,間格四正,要有會所,交通要方, 校網要好...
但係喺英國買屋係完全兩回事!
英國好多屋都有幾百年歷史㗎
有D人鐘意PERIOD HOUSE(較舊嘅),有D鐘意MORDERN嘅
我之前都講過下TUDOR 嘅屋同GEORGIAN 嘅屋, 佢地都係PERIOD HOUSE嘅一種
其實仲有好多㗎...好似VICTORIAN呀, EDWARDIAN呀咁
每個時期都有住唔同嘅建築風格, 有D人會鐘意特定時期嘅屋
好多人都會想要D有"CHARATER" 嘅屋
佢地會睇下間屋有無ORIGINAL FEATURES, 如門,窗,火爐,天花皮嘅木刻同BEAMS等等...
好似呢間屋咁...(有五百年歷史㗎啦!)
露出嘅橫樑(BEAMS)係特色之一
有好多人都鐘意火爐(FIREPLACE), 燒木嘅時候有陣陣木嘅香氣㗎! 但就唔咁啱屋企有小朋友嘅家庭~(市面上都有好多圍欄賣,防止小朋友走得太近嘅)
不過而家所有屋都有中央暖氣LU
我都好鐘意呢D咁有歷史嘅屋㗎!可惜我仲未住過...
呢D PERIOD HOUSE通常屋內嘅間格有少少奇怪, 所以好多人都會改屋內嘅間格㗎
喺約VICTORIAN時期嘅屋,厠所係喺屋外㗎! 所以而家好多人都會加返個厠所喺室內
而厠所喺樓下嘅通常都係比較舊式(六,七十年代)嘅設計
英國好多人都會夢想買間爛屋,裝修好再賣出去㗎,因為都真係幾好賺㗎
呢D人咪會將個樓下厠所搬返上樓,又或者喺樓上加個厠所
一間屋好多時係廳同廚房喺樓下,睡房同浴室喺樓上
樓下有個厠所係+ POINT嚟㗎!
而家又會好興起EXTENTION, 令屋企更大
有好多人都會鐘意起CONSERVERTORY(溫室),用嚟做飯廳,書房,玩具房等等...
有D大屋會有多過一個廳(RECEPTION ROOM). 佢地會用嚟做玩具室, 工作室, 畫室, 遊樂室咁㗎
英國人嘅㕑房比香港嘅要大得多
KITCHEN / DINNING AREA而家好流行
英國人認為廚房係成個屋企嘅中心,食飯同同朋友交際都會喺呢到發生
唔似喺香港咁, 煮野食嗰個成日要呢埋
另外,呢到嘅套房無香港咁普遍
呢到嘅屋近屋頂嗰層叫做LOFT/ ATTIC(用嚟放雜物)
LOFT係要拉條樓梯先上到嘅閣仔
而ATTIC係可以直接上到去嘅
而家好多人都鐘意做LOFT CONVERTION, 將閣樓改做睡房,令屋企有更大空間
仲要講嘅係車房.通常呢到D人都係鐘意用車房嚟做雜物房,真係拍架車入去嘅係唔多㗎! 我地好多工具呀, 趁平買多咗嘅食物都會放喺嗰到㗎:)
有車房都係一個+ POINT嚟㗎
仲有睇下有無OFF ROAD PARKING
有D人可以泊架車喺前花園,但有D COTTAGE無前花園嘅,咁嘅車就要泊喺路邊...
順帶一提~ 兩間屋黐住一齊嘅叫SEMI-DETACHED, 一間零零丁丁嘅叫DETACHED,一排嘅叫TERRACE, 細細間樓底矮嘅叫COTTAGE(係以前D農夫住㗎!叫農屋)
SEMI-DETACHED同TERRACE會聽到隔離屋嘅聲㗎,但因為有隔離屋,冬天無咁凍㗎!
我而家住緊呢間係DETACHED,四面都係牆,好鬼凍呢!
仲有呀,呢到嘅窗多部份都係DOUBLE GLAZED(雙層)㗎!咁可以隔聲同保暖,比起單層暖DD㗎!
花園有大有細,有D屋會連埋馬房,方便養馬嘅人
講住咁多先...諗到繼續打!:)


text:
2016年3月19日 星期六
misocool日式拉麵
34 則留言:
買相好靚,睇見流口水.回覆刪除
未回來時都想試呢間,始終無法抽時間一試回覆刪除
呢間未食過呢回覆刪除回覆
我都係第一次食!刪除
賣相吸引, 是蕃茄湯㡳嗎?回覆刪除回覆
係番茄湯底呀,唔食魚可以食牛肉!刪除
未睇晒前我仲諗炸魚柳點可以放喺拉麵度呢.回覆刪除
我覺得日式湯麵最重要和吸引都係個湯底……回覆刪除回覆
我喜歡番茄湯底.刪除
賣相不錯,但份量不多回覆刪除回覆
兩片炸魚好大塊㗎.刪除
食日式麵係好低食,e家到到食到好貴.回覆刪除
魚柳外觀真的很脆回覆刪除
現在拉麵大多價錢在70至100元之間回覆
呢個算平,不到60刪除
呢間可以到開荷里活廣場時看看,荷里活廣場是進出西貢的一個轉車點呢.回覆刪除回覆
其實我哋多數在牛池灣轉車刪除
多謝EE的介紹.........望落的確幾吸引呢!回覆刪除回覆
唔使客氣,我覺得唔錯.刪除
個麵D湯睇落好濃!!hmmm..我每年都會去一次嗰頭,等我都去試下先!回覆刪除回覆
我最喜歡的番茄湯底.刪除
呢間我都食過~不過未試過佢D魚柳呢~好似幾好味咁回覆刪除
份量算幾多喎 , 兩件魚柳炸得唔錯又大件 .回覆刪除回覆
兩件魚柳我食唔哂呀!刪除
好似幾好, yumm回覆刪除
原來仲有misocool ar,我以為執晒tim回覆刪除
個湯底好濃啊回覆刪除回覆
我最喜歡的番茄湯底.刪除


text:
2014年8月27日星期三
2014年8月24日星期日
南乳芋頭冰豆腐
超恐怖!!
今朝 (其實都差唔多中午) 起身之後就即刻去開機洗衫,之後先至去梳洗兼 “辦大事”,做埋早課之後啲衫就啱啱洗完可以晾,正當我拎出個洗衣機隔網準備清理裡面啲毛塵時,發現隻曱甴屍骸喺個網入面,嚇到我丟都丟唔切,晾到最後一件衫時,原來機底仲有啲殘肢同翼!!!嗰一刻我真係有諗過成機衫重新再洗過,但係諗吓重新再洗又要嘥多四機水,算吧,當無事發生過!!其實都唔係第一次㗎喇,真係好唔明究竟佢係點樣自投羅 “網” 嘅!!
泡菜炒飯 Kimchi Bokkeumbap 김치볶음밥
醬油麴涼拌青瓜
2014年8月23日星期六
海鮮意粉伴南瓜汁
整好 pasta 之後,更係要趁新鮮即刻煮啦!今次我用咗青口同魚柳,再加個南瓜蓉做醬汁,簡單易整又好味!
Gennaro's Pasta
哈哈,同一日內連整兩個 Gennaro 食譜,咪就係因為睇完 focaccia 條片時,又俾我發現埋整 pasta 條片囉!又係意大利人教整意大利麵,我都一於又跟!!!!
彩色雜菜沙律
巡 blog 時成日都睇到好多 blog 友話紅菜頭點好食法,味道點甜法,但我自己都唔係好食到甜味,可能係因為我都只係用嚟煲湯,未試過就咁食,而且煲完湯又唔覺得啖湯特別甜,所以早幾日就買咗個紅菜頭返嚟整沙律,一於試試原味係點.
以前我都好少買紅菜頭,因為覺得好貴,起碼要 $10 斤,嗰陣時買斤菜芯或者學斗白菜都只係 $6 斤左右.但依家買斤菜閒閒哋都 $12 斤,但紅菜頭都依然係賣 $10 斤,相比起上嚟就變得唔覺好貴!今次我將紅菜頭切粗粒後放滾水內略煮至微微軟身,味道果然好清甜,同我之前食嘅湯渣完全係兩回事,而啲菜葉就有少少似莧菜味道.
Gennaro's Focaccia
早前上 Youtube 搵食譜時,無意中見到 Gennaro Contaldo 跟 Donal Skehan 一齊整 focaccia,個成品非常之靚,好吸引,而且 signor Contaldo 又係 Jamie Oliver 個師傅,應該信得過,唔會衰得去邊!
好,就試吓佢個食譜,開工!!
2014年8月19日星期二
真係激死人呀!!
前後都只係相差四日,個價又再創新低!?!?真係激到爆!!好彩今日睇咗新 catalogue,盞燈嚟緊都仲係賣 $199.9,如果今年仲賣平咗的話,我真係要撞牆同咬脷!!!!
訂閱: 文章 (Atom)


text:
2014年10月16日星期四
辣炒秋葵鮮淮山
呢碟餸都真係 “黏鬥黏,潺鬥潺”,切完秋葵之後再切鮮淮山,攪到成隻手都係潺,黐黐立立,好似有啲唔知咩喺手咁,哈哈哈哈!!!
好多人都唔多鍾意食秋葵,我估可能係煮得太過耐,煮到太軟身,太過黏,其實秋葵原本係可以生食嘅,不過我自己就未試過,無論係炒定係灼熟,一,兩分鐘就得㗎喇!
2014年10月10日星期五
是日出品
2014年10月8日星期三
眉豆南瓜粟米粥
曾經有 blog 友話發覺我好鍾意食雜糧,係呀,我絕對唔係一個飯桶,唔多鍾意食飯,就連粥都好少煲,就算以前媽咪喺度時,晏晝嗰餐都幾乎完全唔會煮飯食,可能媽咪都一樣唔係飯桶!
焗爐版 Fish & Chips
炸魚薯條呢樣嘢真係無諗過自己整,因為我由細到大都唔係太好煎炸食物,但最主要原因都係要開鑊油炸,係我至憎做嘅動作!好耐之前已經知道咗薯條可以用焗爐做成免炸少油版,而最近又喺 Masa 個網站度見到連可樂餅都可以用焗爐做到,真係超吸引,一定要試試!
傳統 Fish & chips嘅炸魚應該係用脆漿包住魚柳嚟炸,但係要入爐焗的話就無可能用脆漿喇,所以唯有用吉列做法啦!
他他醬 Tartar Sauce
2014年10月4日星期六
抹茶全麥鬆餅
抵!!
泡菜豆腐烏冬
原本今朝要 11:
00am 去到佐敦,點知學生突然改到 2:00pm 先上堂,咁仲好,可以瞓晏啲之餘仲可以喺屋企食埋先出門口,又可以慳番啲!
依家出外食嘢真係好貴,上次教完之後同 Li Kien 落樓下間茶餐廳食碗湯粉麵包杯熱飲已經 $44,根本俾大部份嘅錢都係幫商戶交租!!好在我份工返工時間好特別,如果迫住要用街食的話,都可以揀 tea time 先食,真係平好多,再唔係咪幫襯「麥記」囉,全日都有廿蚊餐供應.
依家出外食嘢真係好貴,上次教完之後同 Li Kien 落樓下間茶餐廳食碗湯粉麵包杯熱飲已經 $44,根本俾大部份嘅錢都係幫商戶交租!!好在我份工返工時間好特別,如果迫住要用街食的話,都可以揀 tea time 先食,真係平好多,再唔係咪幫襯「麥記」囉,全日都有廿蚊餐供應.
2014年10月1日星期三
自家發芽菜
相信大多數人小時候都試過用綠豆發豆芽,當時最多都只係攞幾粒嚟玩吓,當做實驗,真係完全無諗過可以真係自己發豆芽作食用,而且仲係非常容易,非常簡單,三,四日後就可以食用,都幾過癮!但最重要係可以食到乾淨,新鮮兼無添加嘅芽菜,聽聞街賣嘅芽菜為求短時間內標得夠高就推出去賣,所以會落激素加速生長!
每次去嚫街市買芽菜返嚟都好怕摘芽菜根,逐條逐條咁去摘,雖然係手板眼見功夫,但真係悶到爆!依家自己發芽菜就方便好多,未將芽菜抽出前就已經可以喺個筲箕底預先將芽根剪走,又或者可以一大束芽菜摵出後,用刀一次過切走啲根,真係快手好多,可以慳番唔少時間.
訂閱: 文章 (Atom)


text:
由於今日book咗上午11:30洗牙,都唔知攞上午還是下午假好,所以最後攞咗全日.我一向好怕洗牙,因為好怕聽到洗牙時嗰d"吱吱”聲,同埋可能我d牙唔整齊,所以有牙石,每次醫生撬d牙石嗰時都好唔舒服,睇嚟我真係要聽醫生話用牙線先至得,點解我會咁神心去洗牙? 咪就係因為想生BB囉! 我怕到時d牙有事唔整得,咪喺未有BB前先check吓同洗咗牙先囉! 個醫生手勢已經好好o架喇! 係我自己太驚太緊張啫! 全程搾緊拳頭,我都唔知點解我會咁驚睇牙醫嘅! 現在睇咗又可以等半年先再見醫生喇! 真係鬆口氣!
Carmen將於11月尾結婚,所以我同siubee約咗佢今晚出嚟傾吓佢結婚嘅嘢,睇吓有乜嘢可以幫手.我哋去咗沙田稻香打邊爐,一路食一路傾,我哋食咗醉雞煱同火煱拼盤,連埋甜品都係$270,好抵呀! 我哋都食得好飽.
醉雞煱(唔記得影嗰半隻醉雞添!)
火煱拼盤(都好多嘢o架! 下面仲有好多菜添! 唔洗另外叫.)
甜品(我叫咗紅豆沙:超甜,Carmen食芝麻糊:食到落底都係超甜,siubee嘅芒果布甸最正常)
Carmen print咗佢當日個rundown同其他一些資料給我們,我們一路傾一路執吓,都加咗好多嘢呀! Siubee仲問Carmen攞咗個softcopy幫佢update埋添! 我就攞咗d CD 俾Carmen for佢婚宴時嘅音樂,希望佢找到心頭好啦! 我哋下個星期都會再約出嚟再傾,希望可以幫Carmen confirm到rundown大部份嘅嘢啦!
食飯前我去商務行咗個圈,唉! 又破財喇! 買了一本甜品書,一本紀事簿(for慕道班用)同金山辭霸(for睇英文書用),金山辭霸真係好抵,原價$149,現在特價賣$50咋,睇e-copy嘅書啱晒.


text:
在開往九龍方向的106巴士上,有三位剛上車的乘客.其中一位坐在小弟身傍並用普通話跟另外兩人交談!其間坐在小弟身邊的,拿著一個蘋果在吃!故事來了.小弟見狀,立即用普通話勸喻!當佢聽到我同佢講車上面唔可以食野時,佢嘅即時反應係對著我,大口大口的著蘋果,然後跟我講!「你話呢度唔食得,我就食給你看!」然後態度囂張,再跟我說「報警吧!拉我吧!」「x你老母」其同行也加入並繼續以唔鹹唔淡嘅廣東粗口鬧著!
當下我把電話拿出來,它們立發出恥笑聲!當然,我並不是因為如此...小事而勞動我們的警察!因為呢啲事真係報警都冇用!所以我為的是要跟他們拍照!(圖一)到我地同佢影相嘅時候,可能佢地真係好驚佢哋嘅相係網上面出現!由之前嘅囂張跋扈變成凶神惡煞!期間坐我隔離嘅,仲搶我電話添!跟住我又繼續同佢地講,巴士嘅條例係冇一條唔俾係巴士上面影相,不過就有係巴士上面去唔可以食野嘅!跟住佢哋開始郁手郁腳,坐隔離嗰個仲想郁手打我!糾纏期間,有一名嬌滴滴嘅女士過來勸阻,其實佢地三個身型都幾魁梧.同呢位女士身型相比之下,就好似進擊之巨人入面三笠同十五米高巨人嘅分別一樣!不過佢嘅英勇程度都係同三笠一樣.最後亦都係由呢位女士幫我報警.最後警察來到,而呢三個粉皮就以歧視內地人為藉口,所以先會咁.其他車上面嘅花生友!都無人講過任何一句說話,全部落晒車!得番呢個見義勇為嬌滴滴嘅女仕,同埋我呢個滋事分子,佢話怕我被打才報警.哈哈!當然警察係唔可以拉佢,但就幫我哋趕咗佢落車.而巴士司機亦都好好人,送咗我同呢位女仕返到屋企附近嘅巴士站!期後我同呢位女士交談,原來她也是來港工作才兩年的內地人!對於佢嘅出手幫助,我非常感激.而其他冷眼旁觀嘅香港人,我真係唔知講咩好!最後我想講唔理你係內地人定香港人,請大家有啲公德!今日可能係車上食蘋果,聽日就會係車上面屙屎屙尿.最後受嘅就係你同我!你哋嘅沉默,就係對呢啲人最大嘅鼓勵!
(各位, 看後喜歡請在FB找來廣傳, 這小子是陽. 九流)
.


text:
昨晚收到SMS,話今朝0820向碼頭接我地.
由於已經考到A仔,可以去深啲.1st dive 24m, 2nd dive 18m, 3rd 10m, night dive 8m.潛點唔係有太多特別嘢睇.由於潛點唔遠,大約20min內可以去到,所以每次潛完都係要揹晒所有gear返上dive shop換樽,都好金吓.
2nd dive完咗去咗附近間Mama’s Place,叫咗2個burger & 飲品,真係麻麻地.
3rd dive後,去咗tripadvisor推介嘅Ewan’s,向Ombak後面.又平又好味,上菜都快.
night dive,向香港學A仔時,水濁到唔知做緊咩,所以試埋個night dive.跟住就後悔了,因為要揹住全部gear w/ tank,行1x mins樓梯去後面個石灘落水.又大浪又多石,好狼狽.潛緊途中,我甩樽.同咪咪指手劃腳一輪先諗起敲樽,個DM即刻過嚟同我攪掂佢.途中見到一條小bamboo shark,魔鬼魚仔,唔係太多生物,不過太黑唔係點影到相.
潛完上石灘,望上天空,全部都係星,又無月亮,星星更加多又光.好好好好靚.之後又行返1x mins樓梯返dive shop,差唔多死咁滯.之後車返去酒店途中,向海上無燈環境下又更加多星.返到酒店成10點幾,早啲訓,明天繼續潛過.


text:
星期六,日間冇厠所水,去完街回來就有,夜晚厠所水箱已有點怪,前晚回來時見到大口仔不斷有水流並有泡,但流量不多,然後又見大口仔地下附近又有好多水,就叫老公入去睇下,老公話厠所水多得滯,停完水個水量set大左,但之後又厠所水唔識停,所以老公關左個厠所水制.
尋日老公11點幾開始整個厠所水箱,有D發老脾,其實,佢冇諗過咁早起身既,都係佢去殊殊先起身啫!到今日為止一切正常.
今朝突然想食滷味雞腳,所以拍拍睡夢中的老公見佢郁就同佢講,佢應左我〝嗯〞,跟住12點十叫佢起身,就棟起5隻手指,即係要瞓多5分鐘,叫幾次都唔起,足知一瞓就瞓多一個鐘.
老公起身後,大家冇地方去,又唔知食乜,頭先都你問去唔去荃灣,我想去試〝Grace~老闆娘〞,但你又擰頭.我掛住阿B就去肥阿哥到,因為肥仔一早已過左去.
老公諗住上到去樓下先買茶餐,肥仔又話可以食得落.決定左就立即動身,去買滷味經過〝大家樂〞,老公就去睇下,最後都係係〝大家樂〞買,我例牌食〝公司三文治〞加碗粉,老公又係加碗粉,不過,食蜜汁雞脾,而肥阿哥和肥仔都係食油雞脾,阿嫂和娣婦就食滷味.
〝皇帝〞放左出來喇!但我見到棟仙啄佢隻尾啵!
今晚大家齊齊回娘家吃飯,我打開個煲蓋已聞到係〝土伏零〞既味,坐回餐檯就問阿媽〝係咪土伏零湯?〞,阿媽都話我醒一睇就知,我話我唔係睇架!我一聞就知,阿媽話係用左土伏零,牛大力和鑽地老鼠煲,老公與肥仔聽到〝鑽地老鼠〞就好驚,我話係冇睇〝阿蘇〞咩?鑽地老鼠,唔係老鼠來的,同埋佢地聽到〝戰地老鼠〞.
我叫老公飲多碗,呢款湯去濕,加上我唔會煲,土伏零好硬架!而且我樓下冇得買,而家好少地方有得賣.我知菜檔可以幫你削皮,不過,硬到死自己返去點斬開一舊舊煲湯丫!
前日老公叫我尋日打去〝Acer〞問部Notebook拎得未,因為佢想趁佢放假陪我去拎,打後既星期六可能要返工.我尋日9點幾打過去,成日都繁忙要留口信,我打到有人聽為止,約十點有人聽,講左資料hold左條線好耐,跟住話晏D覆.
我見11點幾都未有消息就再打多次,今次都話要問左師傅晏D覆,因為近lunch時間,跟住就掛線,我心諗頭先打來早喇呱,問到而家都未得.跟住出街記起又咁耐都未覆,老公話唔好打你又唔係今日拎,但我都要有個知字架!
我再打去問,佢話晏D師傅直接覆我,等左1個小時有多師傅來電,佢話部機慢可能係我裝左個Office 2002與Vista唔夾有關,問介唔介意將部機系統還原去出廠當日,我未抄起Data喎!佢就叫我抄起Data後自行還原.我最重要係個card reader問題,佢話要幫我換過塊SD底板試下,之後會盡快覆我.


text:
首先講句唔撚好意思先,因為呢幾日出緊trip,D時間唔好咁易控制,希望無Upset到一D日日黎追我blog的粉絲們.
anyway,呢幾日係我唔係香港的時候就有幾單大野搞左出黎,而其中一單就當然係林鄭話容許改變工廈用途出租比人,以解呢家燃眉之急的貴租金啦.我相信好多唔同的Blog都有講過呢件事,但再糾正一點的係,呢件事要統一成幢工廈的業權,先有撚得玩.如果你係只有一個工廈單位的,Sorry,呢件事係唔撚關你事.
初時我聽到呢單野心諗,仆街啦,真係可能會拉低個租金ga喎,不當見到係成幢業權的工廈,我就唔撚驚鳥.首先,我相信所釋放出黎的樓面好有限,主要原因係大部份的工廈的位置都唔係話好理想.港島區的工廈就集中係香港仔同柴灣一帶,九龍就由觀塘殺到去九龍灣新蒲岗,另一邊就係由大角咀到太子,再由長沙灣荔枝角一帶為主.而新界比較多,所以我只會講由葵青一帶到荃灣邊皮,元朗同屯門,粉嶺同沙頭角等等.呢D區你聽落去,真係比較方便的就係九龍果堆.荃灣/葵涌/元朗/屯門搞呢D工廈改建,我諗都唔係有太大的吸引力.當然你話完全無就唔係,但係個市場就可能會窄D.
點解呢?其實老實講住得盪房板間房的人,一係就貪方便,一係就經濟能力差.經濟能力差的,你想收貴D,佢都比唔起啦,咁作為業主的可以點样係佢地身上搾多D錢呢?裝修靚D?服務好D?SORRY,係無可能,因為佢地都無錢.但係政府又玩鳩你一定要符合D防火條例先租得比佢地,通常呢D都一定又要駁下喉搞下牆,用晒D防火物料,咁搞,你估有無人願意駛錢去target呢班人呢?睇黎唔撚會.
好啦,咁得番落黎的客仔就係稍為有錢小小,可以比多三四千蚊的盪房客,佢地一般可能係後生仔女要貪方便又想獨立.呢D友仔最緊要係住得係夠近市區一齊去乜都有.要附合呢個條件,我諗大角咀同旺角太子呢度D工廈都OK,其他個market就會細好多啦.咁即係話如果有人可能掟D錢出黎整靚大角咀旺角太子區的工廈,可能租房出黎5000-7000一間都會有人租ge,而如果你係元朗屯門咁搞,一係就叫價得番3000-4000蚊,一係就唔夠人租,即係得個搞啦.旺角太子大角咀,有幾撚多幢野係一個大業主啊?真係可能十隻手指數撚晒.
成件事個問題係本身工廈target果班客都係D盪房板間房的人,有錢小小好人好姐,都寧願租個太子深水埗單幢單位,好過住工廈啦.基於呢個咁样的情況下,我深信唔會有好多人有興趣駛錢去翻新個工廈租比人囉.反而乜都唔搞可能都租得唔錯.一個唔覺意比領匯收黎做商場,回報就一定比租比人住黎到快靚正啦.
所以我預期呢件事可能都係得政府推,但響應的商人側會好有限,又係得個搞.
隊長增值服務
Wednesday, September 12, 2012
工廈改裝出租是否可解困?
首先講句唔撚好意思先,因為呢幾日出緊trip,D時間唔好咁易控制,希望無Upset到一D日日黎追我blog的粉絲們.


text:
香港君悅酒店 Grand Hyatt 下午茶自助餐 Tiffin 茶園
3個月前因為有Grand Hyatt 半價嘅 cash voucher discount,所以去左 Grand Hyatt 嘆weekend high tea buffet.其實之前已經食過兩次,覺得食物同埋環境都唔錯,今次已經係第三次去.
下午茶 dessert buffet menu好簡單,就係一個high tea set + 一杯餐飲 + 甜品自助餐.即係一個英式甜品架,一杯餐飲可以從以下menu揀一款,英式下午茶架以外甜品以自助餐形式供應,甜品自助餐供應時間為3:30pm,價錢每位$328+服務費,睇吓menu原來Sunday brunch 同埋dinner buffet 都幾貴.我地特別request左窗口sofa位,當日被安排左坐4人台窗口位,所以坐得好舒服.
呢個係英式下午茶,當然包括一個5層嘅high tea 架啦,當中甜點多過鹹點.雖然呢個架嘅食物都幾豐富,但係其實我最鍾意都係出面任食嘅雪糕!不過個英式下午茶架都要簡單介紹一下嘅.
最頂層係鬆餅,鬆餅好香牛油味,clotted cream同埋果醬都好食,我都係鍾意clotted cream 多啲, 不過我都係覺得文華東方餅房嘅scone係最好食!
中間兩層甜品無乜特別,味道亦唔係特別吸引,相比出面甜品櫃嘅蛋糕,雪糕,waffle buffet, 我覺得其他甜品比呢個架嘅甜品吸引得多.我記得個架嘅檸檬撻非常酸,綠茶卷味道亦麻麻,所以甜品架好多甜品我地都食剩.
最底下兩層係鹹點,有mini burger,海鮮酥皮撻,三文治等.high tea 架嘅鹹點反而比甜品出色,味道唔錯!
未食完high tea set 嘅我已經急不及待衝左出去甜品buffet睇吓有乜野食.出面有大概7款雪糕揀,另外仲有waffle,士多啤梨,macaroon 同埋蛋糕攞.蛋糕櫃係可以任攞,大概有7款蛋糕選擇,比high tea set 上嘅甜品吸引.
蛋糕櫃我只係揀左一件vanilla ice cream cake, 因為要留肚食waffle 同雪糕,件雪糕蛋糕幾好食!
終於到左我最期待嘅雪糕同埋waffle.揀左earl grey & milk chocolate 味同埋vanilla bean 味,呢個雪糕加埋waffle真係無令我失望,超滿足!其實我係連個high tea set 都可以唔食,出面嘅甜品已經可以滿足到我!
另外攞左少量其他甜品,味道唔錯!
總括黎講,今次用完discount cash voucher 大概$520左右兩位連加一, 價錢合理.如果無discount,加埋一差唔多$720兩位其實真係有啲貴,畢竟除左雪糕同埋waffle外,high tea set 嘅甜品確係有啲失色.不過如果考慮埋環境同埋間唔中一次半次都可以接受嘅.
順帶一提,服務就真係麻麻,我記得好難叫人幫手,入座後5-10分鐘都無人理,想點餐飲亦無人理.其實食客唔算多,以一間高級酒店餐廳黎講,服務真係有待改進!
食店: 茶園 Tiffin
地址: 灣仔港灣道1號君悅酒店閣樓
電話: 2584 7722


text:
公司變態老板娘!
我依家響一間兒科診所度做助護,
人工都叫做幾OK, 而且又成日對住D小朋友, 其實都幾開心
但我地個老板娘, 就真係好變態
點變態發? 我慢慢同大家分享一下
近來因為H1N1, 公司生意急跌, 比平時起碼少左兩成生意
但佢就將人少左尼個POINT賴落員工(即係我)度, 佢話我成日推症搞到我地無客.......其實我真係無做過
講真, 我試過夜晚8點接到電話話要依家過黎我都等埋佢, 佢都可以話我推症, 無野講
日日就好似同我有仇咁, 根本就對人唔對事, 樣樣事都針對我
想搵辦法迫我走, 成日特登比說話人聽, 又大大聲話要登勞工署請人
有次仲同我講, 我覺得公司唔係好適合你, 但佢又唔炒我喎, 好明顯係唔想補水
日日就叫佢入去跟症, 其他咩都唔比我做, 企足全日, 朝早11點企到放工7點, 咩人都死啦
自問自己真係有心同公司做野, 樣樣我都同佢跟足, 我真係唔明點解要咁對我?
佢好鍾意將小事化大, 話佢唔係變態係咩?
口口聲聲同人講話對人好, 佢話囉, 公司比佢迫走嘅人超過兩打
我都已經唔出聲, 諗住捱得幾耐得幾耐, 但今日我終於都忍唔住喊左出黎
本來咁嘅工, 我一早就應該唔做, 但無奈依家又申請緊按揭......仲要等多起碼2個月先走得
你地話我應該點做?


text:
所有涉嫌收過錢嘅政黨或個人都異口同聲話,就算有收過任何捐獻,都唔會有附帶條件,即係唔會影響佢地嘅政治立場.對於呢個講法,其實冇乜好懷疑,捐得錢俾對方嘅話,當然係同聲同氣啦.不過就有建制派人士質疑,香港主要民主政團嘅捐獻都係來自同一個人,可能會出現政治操控.咁諗就未免杞人憂天喇,就算幕後真係有人操控又點,啲政客要晉身議會,最後仍然要過選舉呢關,咪當香港嘅選民係Lulu先得格.我份人好公正嘅,絕對唔會因為睇肥佬黎唔順眼而抹黑佢.
琴日睇到日月報嘅社評,又係講呢單嘢,標題係「商界杯葛民主派 不利民主也不利和諧」.內容話民主派係一股重要政治力量,但係收到嘅捐獻都係來自肥佬黎,而少獲商界人士關照.商界對民主派嘅財力封殺,不但不利香港嘅民主發展,亦不利社會和諧.文章又提到民主派同建制派得票率嘅六四黃金比例,認為民主派得到咁廣泛嘅民意支持,反而遭到商界杯葛,質疑背後係咪有人政治施壓.最後仲辣埋保皇黨,話佢地嘅政治獻金比民主派多一大截,「其來源與利益關係,使人充滿懸念」.
之前我已經鬧過日月報立場偏頗,今次又整篇咁嘅社評出嚟,真係想唔鬧多次都唔得.
首先,商界杯葛民主派,絕對係正常不過,根本就冇需要同政治施壓扯上關係.民主派處處針對商界,郁啲就話官商勾結,地產霸權,全無理性可言.俾著你係李+X,你都唔會捐錢俾民主派啦.唔通好似香港政府咁,出糧俾香港電台班友搞對抗咩.要養隻狗咬自己,班商家佬絕對唔會咁蠢囉.如果佢地真係咁蠢,就唔會發到達啦.仲有,邊啲人嘅所作所為至係不利社會和諧,唔該日月報搞清楚先講啦!
至於六四黃金比例,唔提都冇咁嬲,一提就把幾火.如果日月報真係重視呢個黃金比例,點解佢地嘅報導又會咁偏頗呢?尤其是副刊,直頭變咗淪陷區,一面倒傾向民主派.而且,根據日月報嘅論點,肥佬黎嘅捐獻係咪都應該按六四比例分配呢?點解肥佬黎可以淨係捐錢俾民主派,而其他商人就要顧及整體民意呢?日月報都好雙重標準吓啫!
講到保皇黨,人地嘅政治捐獻多一大截有乜咁出奇.肥佬黎雖然係有錢,不過同城中嘅超級富豪相比,仍然有好大距離.佢一條友都可以照起晒香港嘅民主派,保皇黨又有乜理由會揾唔到多幾倍嘅捐助呢?唔通真係只許肥佬黎放火,不准李+X點燈?!
最後,唔好質疑我點解覺得日月報咁唔掂,仲要一路鬧一路睇.之前都講過,我一向唔鍾意嗰啲有預設政治立場嘅報紙,日月報雖然係立場偏頗,不過已經算係最中立架喇.冇辦法啦,鬼叫而家嘅傳媒生態係咁咩!


text:
唔經唔覺,同佢分咗手已經幾年.我都估唔到自己會咁有定力,竟然冇再過佢.曾經有一段時間,對佢嘅迷戀真係到達瘋狂程度,直頭係一日不見如隔三秋.不過同佢一齊真係開支好大,遲早會搞到破產.冇辦法啦,唯有忍著淚說goodbye.當時雖然有難受,不過總算係和平分手,冇發生血案,到而家我仲係十指齊全.佢係邊個?之唔係麻雀囉!
邂逅
我讀緊小學已經識打牌,係無師自通嗰隻.嗰時屋企成日有人打牌,睇得多就自然識,根本唔使人教.講真,廣東牌又真係幾簡單吓嘅.如果係台灣牌,齋睇冇人教嘅話就肯定睇十年都學唔識!
魔力
麻雀嘅魔力真係好大,有人為咗佢,幾大嘅犧牲都肯制.以前班雀腳當中,有兩三個師奶係唔食煙嘅,仲要係忍受唔到煙味嗰隻.但係其他雀腳就個個都係煙鏟,係打一晚牌可以食三包煙嗰種.如果唔係有麻雀賜俾佢地嘅神奇力量,嗰幾個師奶絕對冇可能忍受到漫長嘅煙燻過程.冇計啦,鬼叫佢地唔夠腳自己開一檯咩!
牌章
係人都知打牌要講章法,不過乜係牌章又真係幾抽象吓.咁點先算係高章呢?我覺得三樣最緊要:識計或然率,識睇牌路,同埋識捉心理.不過高章都唔係一定贏硬,仲要睇埋運氣.好多人話牌章同運氣嘅比重係一半一半,但係我就覺得三七會比較接近現實.有時老襯當旺,就算你牌章高到識飛都冇用,一樣俾佢打死.


text:
硬頸嘅梓皓給爸媽狠狠的教訓了
呢個梓皓仔經常做事唔專心, 又亂發皮氣, 昨晚終被我兩公婆狠狠的 教訓了一頓.
事源於梓皓放學後唔專心做
功課, 又亂寫一通, 媽咪我當然會擦咗要佢重寫啦. K2得兩本功課都要做成個鐘, 攪到爸爸放工返嚟都未做好. (平日梓皓正經做嘅時候係已經做好,
同佢沖埋涼, 爸爸返嚟就開飯) 咁惟有由爸爸睇住梓皓做功課, 媽咪入廚房煮飯囉. 點知梓皓淨返幾個英文都唔正經寫, 爸爸就收起佢啲功課,
話唔使佢做, 明日由
得老師罰佢. 梓皓當然大喊啦, 此時我亦煮好飯餸出來. 爸爸要梓皓先收聲唔喊才可吃飯, 但呢個長氣仔點都唔肯收聲, 咁我哋兩公婆自己食唔理佢.
梓皓就喊住爬上我度想我幫佢, 我一樣要佢收聲先會比飯佢食, 佢繼續不肯就範放聲喊. 我哋兩公婆就轉移到廚房企度食, 等佢唔可以爬上嚟.
攪
咗大半個鐘, 我哋食完飯, 梓皓雖然唔忿氣, 但都開始平靜下來, 就由爸爸同梓皓沖涼, 我就去洗碗兼整熱飯餸比梓皓出嚟食.
之後食飯刷牙都正常架, 到瞓覺喇, 要佢瞓落少少唔好頂住個頭, 同佢蓋好被. 佢就開始發癲喇, 踢開啲被又專登頂住個頭嚟瞓, 又發皮氣亂踢一通.
爸爸就打了佢隻腳一下, 梓皓又乘機大喊, 爸爸就趕佢出房, 鎖門唔比佢入嚟, 梓皓就喺出面拍門踼門狂叫, 等佢發洩了一陣, 開門同佢講數,
要佢先收聲, 問佢知唔知自己做錯咩, 呢個硬頸仔只係話好眼瞓, 望下個鐘都10:30喇, 明日又要返學, 媽咪就心軟叫爸爸比佢入嚟,
同佢洗抺乾淨上床瞓覺. 佢真係眼瞓架, 好快就瞓著咗.
但好戲仲在後頭, 半夜兩點左右嘅時候, 梓皓將我踢醒, 初時以為佢發夢, 輕拍佢叫佢唔使驚, 媽媽喺度. 點知佢每隔三數分鐘就發狂踢我一次, 我終於忍無可忍, 問佢發生咩事, 知道佢剛才比爸爸罰條氣唔順, 瞓幾個鐘後有啲精神就醒咗搵我發洩. 真豈有此理, 我先警告佢如果佢再踼就趕佢出房, 點知佢好似好得戚咁又踢, 真係佛都有火, 講得出做得到, 我咪趕佢出房囉, 仲要擲埋佢心愛嘅枕頭出去比佢, 叫佢自己喺廳瞓地下, 佢當然又大喊, 喺出面拍門踼門狂叫啦. 雖然已經夜深, 為咗教好呢個仔, 都唔理得咁多.
激嬲媽媽, 梓皓就想搵爸爸打救, 爸爸當然唔理佢啦, 又擾攘咗半個鐘度, 梓皓開始識驚喇, 因為個廳黑漆漆, 爸爸媽媽都唔理佢, 無人幫佢. 見佢開始收聲, 就出去同佢講道理, 洗抺乾淨抱佢上床, 問佢知唔知自己做錯咩, 佢都識答因為發皮氣踢媽媽, 叫佢以後唔可以再發皮氣喇, 佢答知. 再同佢蓋好被輕拍佢, 話梓皓乖嘅話爸爸媽媽都會好錫佢, 問佢激嬲媽媽要點做, 佢就sorry媽媽, good night媽媽. 佢肯答即係佢個心結解開咗, 條氣順咗. 攪到成三點幾鐘, 終於有覺好瞓.
到今朝起身, 雖然梓皓佢都唔肯起身, 但抱佢去廁所刷牙佢都無再發皮氣, 仲主動話如果梓皓曳發皮氣, 媽媽變咗魔鬼媽媽......梓皓就無人要, 爸爸媽媽就趕佢去垃圾房, 得老鼠曱甴要咋. 聽到佢咁講, 真係唔知好嬲定好笑.
真係估唔到一個4歲嘅小朋友會咁硬頸, 會咁心心不忿, 呢個仔要馴服佢, 令佢心服口服真係頗有難度!
梓皓仔, 爸爸媽媽都係想教乖你咋, 你估我哋唔心疼咩!


text:
2014年6月10日星期二
夏日活動多姿彩(下)
49 則留言:
個萄撻真係巧貴喎 =O回覆刪除
葡撻我好似由史以來食過一個咁大把...平時見到都唔想食既..自己整啦,一定正過買.回覆刪除
森巴女郎你出馬嘛XXD回覆
葡撻咁好食都只係食過一個. 真係唔識寶.刪除
個公園好晒, 好在有D大樹遮蔭.回覆刪除
香港廸士尼12蚊個蛋撻我都覺得貴, 2.8€一個我唔食囉.回覆
好耐冇食過,唯有俾佢賺.刪除
結他造型特別,GOOD!回覆刪除
尋日買個cronut都hk$28回覆刪除回覆
葡撻仲貴過閃神lego喇!bobby car要用腳撐o架?我見過單車仔要用腳撐o架!回覆刪除回覆
下次都係慳番d錢買lego. bobby car即係好似BB玩o個d用腳撐. 用腳撐單車仔都好多小朋友玩架呢度.刪除
2.8歐整到好多隻啦!等你大作呀!回覆刪除
貴到無朋友呀~~KFC都是六蚊咋回覆刪除
佢真係賺唔少呀~回覆
太耐冇食過,唯有俾佢賺.刪除
一次半次, 無所謂啦.....王子下次自己出手啦~~~回覆刪除
活動啱小朋友多啲,即係啱你啦 :p回覆刪除
我度啲台灣餅店同香港餅店嘅葡撻賣$1.4,另外Nando's Peri Peri 都有葡撻,佢哋啲葡撻叫naughty natas,$2.25一個.
你度有無Nando's?回覆
好似冇Nando's刪除
2.8歐好貴,我唔會買,另願食其他野. 在 Lisbon,原裝正版 只賣1.30 歐咋!回覆刪除回覆
太耐冇食過,唯有俾佢賺刪除
血腸用乜血整架?口感同豬紅唔同?回覆刪除回覆
豬血. 我唔食豬紅所以唔知豬紅係乜口感. 但係血腸就有食肉o既口感架.刪除
成日話出手...都唔知幾時先出~~~~哈哈哈回覆刪除
香港超市都有葡撻賣...
2.8歐一個葡撻?點樣想食都唔會買.回覆刪除回覆
獨市,冇得揀,又想食,唯有俾佢賺刪除
返黎叫auntiemo整一打過你吔下XXXD回覆刪除回覆
你個葡撻真係好貴,一於自已整啦回覆刪除
好貴呀! 你都係自己出手啦!回覆刪除回覆
好快好快. 食譜已經搵咗.刪除
整葡撻對王子你零難度, 快啲出手啦.回覆刪除回覆
好快好快. 食譜已經搵咗.刪除
夏天係好似好多活動但是唔多吸引,仲要烈日當空.回覆刪除回覆
唔多吸引我都會去八吓架.刪除
bobby car賽車你有冇玩呢 ? 好玩嗎 ?回覆刪除
我食過香港伯爺公雞的葡撻超多油0既 , 你自己整好過喇 .回覆
我睇咋.刪除
好快會出手.


text:
2010年2月14日 星期日
2單唔開心既事
前排其實發生左好多野
只係..唔得閒打blog
同朋友們埋怨下令到心情好D就算數
不過都係要係新年前好好清算一下
等到第時睇返都知道原來發生過d咁既事
講返樣衰個單先
呢單真係唔想提返起
每次提起個心又dump一聲跌落山谷
而家個心簡直係dump dump dump
上上星期五我作了個錯誤既決定
抱憾終生
我不理屎盈既反對
毅然答應同我d同事去唱K
簡直係惡夢
佢地話係為左幫一位同事散心
我咪心軟去囉
話哂佢又同我掏心掏肺過
點知佢個心終於開心返
但我個心就dump dump dump
咁邊個同我散心?
我第一次去唱K梗係一X糊塗
樣衰野不斷發生
去完之後我簡直對唱K產心嚴重既恐懼
我只有2個選擇
1係一世都逃避呢個恐懼
但呢d邊有得避
避得一時點避得一世
所以我揀2
就係要克服呢個恐懼
AL我都克服到..無野難到我既
所以我而家已經有全盤唱K計劃
所以請各位配合
我唔信我一世都要俾人笑
之後個單都係好嬲係個個MOMENT..但而家過左咁耐好似無咁嬲
就係我老世
我真係覺得佢好難頂
我真係好鐘意我呢份工..同事..工作我都好鐘意
除左佢
講起佢就把幾火
我同佢溝通唔到都算勒
咁咪唔好講野囉
我除左簽time-sheet之外基本上都唔駛同佢講野
應該話我係到一直避佢
真係驚左佢
我諗住我做好自己本份就無問題啦
我開OT..星期六返黎做埋D野盡量去meet個deadline我都唔介意
我地全team都係咁
我地team既人係最早一個返黎都係最遲先走既team
D同事會做到零晨先走
D同事會唔出去食lunch為左做多D野
但我地都唔mind
因為我地知個deadline真係好趕
但佢真係好離譜
我地博哂老命去做個Project時
佢居然無聊到要我地去理埋d無謂野
仲要走黎發脾氣
仲要問我d同事: 你好忙嗎? 忙咩呀?
小你凸 \ . / 凸
忙咩你都唔知..用腦諗下啦
我地幾忙你梗唔知啦
你有睇過我地幾早返幾遲走嗎
因為你只係需要落order定deadline
你又唔係做個個
仲好意思黎問我地忙咩
真係覺得呢D人好無聊好白痴
係要落井下石
我地唔reply代表我地無理過個case咩
你知咩呀
你自己咪又成半年無理過d case就派俾我地
你想點呀凸 \ . / 凸
我地都無你咁過份啦下嘛
真係係話人前檢討下你自己先啦
係個個moment我就係個心都係咁鬧佢
因為我真係好嬲佢係要係我地咁忙時居然有d咁無聊同無理既要求
加重我地既負擔
完全唔識體諒我地既努力既老世真係唔想要同埋唔想同佢講野
雖然佢根本都唔想同我講野
所以係呢單野發生前
我真係諗過畢業後返返黎做
因為好多同事都係PP係HA做過再返返黎
仲有我好鐘意班同事
但我同HENRY講時佢叫我好好考慮下
我都覺得係
因為有個咁既老世
佢好明顯唔係鐘意我
佢話升職好睇個老世係咪鐘意你
既然係咁
我諗我真係要好好考慮考慮
我真係唔想再對住佢
2010年2月7日 星期日
ALL YOU CAN EAT
上上星期五同肥棋去食HAAGEN DAZS既ALL YOU CAN EAT
本身以為食唔到
因為我地好遲先去BOOK
仲要係6點打後既時間話全線都FULL哂
好彩憑住肥棋不死既決心
佢終於BOOK到星期五係中環
我D同事係當日知道左我會去挑戰HAAGEN DAZS都十分振奮
好似仲興奮過佢地自己去食
佢地不斷寄望我食多d
我都答應左佢地一食完會同佢地滙報返我食左幾多球
我事前都上網做左RESEARCH邊款好食邊款唔好食
但發現根本唔駛做咁多無謂野
因為一定食得哂咁多味
佢唔係好多味揀
個地方都算係露天
總之我地坐既地方唔係間舖頭入面啦
去到同個職員講我地BOOK左位
佢就叫我地出去坐住先
我地就去到張有個RESERVED牌既枱到坐
無耐岩岩個職員就拎住個MENU同埋ORDER 紙走埋黎同我地介紹個流程
個職員超好態度
令我同肥棋都咁都好滿足
我地先叫左幾球黎食
叫左幾ROUND之後先叫野飲同埋個CREATION
因為呢間得2款CREATION
無可能食哂同一款家嘛
我地就叫哂個2款
呢款CREATION..都唔知點形容..唔鐘意食佢一舊舊正方體好似啫哩既野
食呢2款CREATION簡直係惡夢既開始
因為之前已經食左幾ROUND既雪糕
人已經滯
仲要食個CREATION
CREATION個三球雪球仲要鬼死咁大球
最好係佢有舊士多啤梨..仲要好酸
即刻開始個胃
不過杯檸檬茶真係好唔得
唔知係d茶定係d檸檬勁苦
佢d茶仲要係用茶包沖..我唔識得欣賞
所以基本上我只係全程飲水
係我地食左一半時驚見原來已經過左半個鐘
我地之後就已經勁頹咁亂咁剔雪糕黎食
為食而食
簡直係一個惡夢
我地既戰績
隔離枱既戰績
最後就勁飽
我同肥棋都好後悔我地為食而食..而唔係好好品賞d雪糕
食完之後我同肥棋都怕左食HAAGEN DAZS
最後我地就決定踏渡海小輪去吹下海風
令個人無咁滯
最後行返去佐敦搭42A
行左一輪之後個人好似好d
但我上到車個肚仔就係到搞
最後我要狂奔返屋企痾
唉
真係搵自己黎辛苦
怕左食BUFFET啦
2010年2月1日 星期一
手信
前排好多同事去旅行
好似v姐去沖繩渡蜜月
之後買左好多野食返黎
每人都有一份自己既手信
至於我個份就係..
一支小丸子原子筆
v姐話好似我所以買喎..近排佢地咩都話好似我
話似我既野得一個共通點..不分男女定人類
只要係肥嘟嘟既就話似我
好似下面個隻"潮物"聾貓
佢地又話好似我
仲有萬寧妹妹,"風獅" 爺爺同埋V姐日曆上一隻肥嘟嘟既生物
至於V姐買俾HENRY既手信就係一條電話繩
有咩MEANING我就唔係太知
應該以為佢鐘意Figure掛
最後係HENRY
佢去左FIJI..大家都好期待佢究竟買到D咩既手信返黎
最後佢終於不負所望唔係帶FIJI礦泉水同埋芒果乾返黎
但拎佢既手信都唔易
佢無聊到要畫鬼腳
每人加幾筆
但最最最無聊都係GARY
佢居然..
最後畫完鬼腳原來只係分先後次序抽手信
全部人都O哂嘴
HENRY 訛稱我個鎖匙扣係最貴個個
FIJI茶葉
FIJI曲奇餅..好好食
最最最後係一位同事既手信
至於點解得我有個鎖匙扣我都唔係太知
不過金色好靚
GARY去沖繩既手信..抽返黎


text:
04.11.2005 (星期五) 陰(二世谷) ---> 睛 (函館)
第七天: 自駕旅遊
二世古 --> 大沼國定公園 --> 函館
住宿: ペンション夢空館PENSION YUMEKUKAN
行程簡介:
朝早起身見到太陽諗住今日會好天,點知都係一迅間嘅陽光,後來都係陰天.YUKI 幫我哋準備緊早餐嘅時候,我哋就係間民宿入面影下相留念.
食完個簡單嘅早餐之後就開始第二日嘅駕車之旅,途經尋日去過嘅二世谷農場與自然工房,原來日頭可以見到羊蹄山(又有蝦夷富士)架.近住一路揸車嘅風景都幾靚,可能重係早同埋係郊區,車都唔見多架,因為熟習o左日本嘅路面情況同埋個GPS,速度上快o左好多.有時經過幾靚同埋特別跁地方嘅時候就會停一停睇下,順便去過廁所,
日本都有唔少咁嘅設備,途經一個叫做森町嘅地方,原來呢個地方都有好多嘅自然風景區睇,不過無做到資料搜集,所以唔會去.跟住十二點幾就去到大沼公園,去到嘅時候Miss o左個路口,所以又要兜返轉頭.入到去大沼公園附近都已經唔係好多紅葉,好多都變黃,不過紅紅黃黃咁又幾靚喎.落車四圍睇嘢時都幾覺得凍下,見到有人坐d觀光船係個湖到睇嘢.
去到大沼公園就係附近行o左一陣見無咩特別又好多人,時間又差不多到食午餐嘅時候,就諗住搵間食肆食個Lunch啦,不過都係搵唔到合心水嘅.我哋商量後就決定落到函館先搵嘢食.係落函觀途中見差不多無油就去入入油先,入完油行o左大約半個鐘到就到達o左函館.咁我哋就係朝市附近泊低架車就搵嘢醫肚,講開就講,係北海道可以將架車週街泊,只要唔阻到人同車就可以架喇.我哋搵o左間叫做一文字嘅拉麵店食個午餐,味道都幾好味架,最鍾意食個d半生熟嘅雞蛋架喇.食完嘢就去睇哈函館嘅地方名勝喇,揸車嘅好處就係可以四圍停,四圍睇,加上泊車又可以四圍泊,正~~~第一站就去o左元町配水庫,其實都係一個配水庫上面邊o左做公園,附近就係函館夜景纜車站,見到個站係到做緊維修,原來北海道好多嘢都會係十一月停止運作進行例行維修架.
之後就去o左函館山美術館睇睇,不過係閂門大吉.行過少少就係函館聖約翰教堂,再行過少少就係函館東方正教會,天主教元町教堂.行到差不多就返去我哋今晚嘅住宿民宿夢空館,
間民宿其實都幾近函館d名勝景點架.泊好架車入到去Check in o左之後就將d行李放入我哋間房,今次間房係無廁所係入面,不過有個洗手盤,重有個閣樓,基本上間房可以訓到四個人.個廁所就要係出面一齊同其他人用,廁所附近走廊嘅盡頭重有一個茶水間可以自己沖下咖啡奶茶飲.重有個浴室就係地庫個層,有幾間浴室加一間有浸浴嘅浴室,如果要大毛巾就要盛惠JPY$100.食早餐嘅地方會係接待處附近,不過聽日就無諗住係呢到食,我哋會去函館朝市到食嘅.安頓好d行李後就出發去金森倉庫群到睇下嘢同埋搵下今晚嘅晚餐,因為間民宿都幾近金森倉庫群,所以我哋就步行去金森倉庫群喇.去到個到都幾凍下,唔知係咪因為海邊嘅關係呢.係呢個海邊除o左有金森倉庫群外,重有個叫做函館西波止場嘅建築物,地下個層個個市場有不少嘅海鮮製品同埋好多嘢食買,重有得試飲試食添呀~~~二樓就係食肆叫o左函館海鮮俱樂部,就係我哋今晚晚餐嘅地方.睇完個函館西波止場,本來想去睇下個西波止場美術館,不過唔順路,最後先睇.咁就順路去睇下金森倉庫群個幾舊倉庫喇,分別有明治館,函館啤酒廠,海鮮食堂,KaneMori(食嘢嘅),金森洋物館(係個倉庫入面有十幾間商舖係埋一齊),函館浪漫館(買玻璃製品,唔知點解會浪漫嘅呢?!),函館歷史館,金森啤酒館(酒吧一間)同埋個 BAY(買d飾物同埋一間幾大間嘅餐廳連住o左).
因為重有一日嘅關係,所以個函館啤酒廠無去到睇,之後就去o左函館海鮮俱樂部食晚飯.食完飯就去返教室區個邊睇下夜晚嘅建築物,原來夜晚都幾靚個喎.睇完就返夢空館,原來係無浴巾提供,咪走去問有無浴巾囉,拎o左兩大條浴巾(返到房見到原來係要俾錢架,每條盛惠JPY$100,不過第一晚無收到).


text:
原子
原子係化學入面一種元素.喺保持住佢化學特性嘅條件之下,可以存在嘅最細粒子.
原子係由三種次原子粒子組成,即係質子,中子同電子.原子係化學入面幾個最基本嘅概念之一;化學作用入面原子嘅數量唔會變,係研究化學作用嗰陣嘅基本假設.
名稱[編輯]
原子嘅英文名係由希臘話轉化過嚟,原本意思係「唔可以再切分嘅」.早響公元前,古希臘哲學家就講過原子嘅概念.大約喺公元前450年,德謨克利特就創造咗「原子」呢個詞語,意思就係「不可切割」.
到咗17至18世紀,英國化學家道爾吞(John Dalton)提出過:對於某啲物質,唔可能通過化學手段而將佢繼續咁分解.當時重未有質子,中子等等嘅概念.一直到19世紀尾,物理學家開始發現原子嘅內部結構,由此證明原子並唔係唔能夠進一步切分.
結構[編輯]
原子係由三種次原子粒子組成,而呢啲粒子每樣有幾多就控制住粒原子嘅化學特性同埋核子特性:
質子同中子都係原子核嘅成員,合稱核子.中子有好強嘅核力,將原子核入面嘅質子綁埋一齊,防止佢哋因為同性相拒而散開.而電子就喺一團好似雲咁樣嘅電子殼入面,圍住個原子核飛來飛去.
唔同原子嘅分別主要係在於佢哋有唔同數量嘅電子,質子同埋中子.原子序數,即係一粒原子入面有幾多個質子,決定佢屬於邊隻元素.喺同一隻元素入面,中子嘅數量會唔同,而呢個數量嘅分別就係所謂同位素嘅概念.透過核聚變(nuclear fusion),核裂變(nuclear fission)同核衰變(radioactive decay),一款原子可以改變佢個原子核入面質子同埋中子嘅數量,變成另一款原子.而化學作用就會改變原子入面電子嘅數量,電子係三種粒子入面數量最易改變嘅.
如果一粒原子入面電子同質子數目一樣,咁佢就喺電荷上算係中性.如果一粒原子因為化學作用而多咗或者少咗電子,咁佢就變咗做一粒離子.通常原子送畀人嘅電子都係出自最外面嗰層電子殼;而收返來嘅電子都係多數會去最外層嘅電子殼.喺呢個基制之下,原子之間就可以傳送電子或者分享電子,造成共價鍵,離子鍵同金屬鍵.
分子係化合物入面最細而可以保留化學特性嘅粒子.大部分分子都有多過一粒原子,例如一個水分子由一粒氧原子同埋兩個氫原子組成.不過都有啲分子係得一粒原子,例如氦氣分子同埋其他惰性氣體嘅分子就得佢自己一粒原子.


text:
今日係清明節, 同埋一班識咗多年既老友嚟親親大自然
因為想搵個農場去得嚟又唔想去錦田上水! 所以我今次就搵咗個新地方 - 清新地 Nature;s Harvest 有機悠閒莊園
只係喺科大門口迴旋處小巴站, 沿山路樓梯直落到尾!
(企喺小巴站影的角度)
(就係呢個小巴站喇)
(行去前邊就會見到有指示牌)
(就係呢條樓梯向下一直落)
(唔好以為行幾分鐘就到, 其實好很長!)
(沿途都有好靚靚既風景)
(見到呢個位置只不過行咗三分一)
(終點在望)
(見到隔離呢幾間小木屋, 呢度就係清新地啦!)
(喺門口已經有職員接待我哋, 因為呢度係每個鐘頭開始一個時段)
等我先影吓場地環境! 好大(當然唔夠新界大)
左邊一排小木屋供工作坊之用, 右邊係農田, 大草地同遊樂設施
佢每個時段都會有人數限制, 盡量控制唔會逼爆, 俾大家都可以好自在好舒服咁享受
仲有個景點位置, 紅色大風車!
呢個係我哋今次Join個Package, 每位$160(大小同價)
包括:導賞+盆栽製作+鬆餅High Tea+自製冷麵
當然可以隨你喜歡選擇自己想要的活動組合
呢度職員全部都好Nice好有禮貌同好願意幫助人! 記得起初係先係透過fb inbox同負責人傾, 之後在whatsapp繼續傾! 因為我都頗多問題問, 希望可以安排好D, 等自己一班老友都玩得開心!
但係負責人都冇嚴我煩! 所以真係好多謝佢既耐性
其實嚟清新地仲有一個途徑, 大家可以喺西貢白沙灣碼頭上船, 我叫佢做卜卜艇! 單程票價$30(大小同價) 不過要預先同負責人講, 佢會幫你安排埋! 時間大約10-15分鐘就可到達清新地, 你可以選擇搭一程或者來回都得!
至於時段就隨你鍾意想幾點嚟都得, 我呢個package差唔多兩個鐘內就會完成, 之後可以繼續留低玩, 玩到佢打烊!
另外呢度都有羊同兔仔, 可以買草餵佢哋, 但係佢哋就孤單D, 各得一隻! 如果你下晝先嚟, 可能佢哋都食飽!
所以我哋今次冇餵羊羊, 只係同佢影張合照就算lu...
芊芊見到兔仔好興奮, 一路要企喺個籠側邊望住佢! 自己一行近又要驚又要望
好鍾意佢呢度D指示牌既設計! 做得好靚! 自己都想造番塊放喺屋企
職員首先安排咗我哋一張枱坐低, 大家抖番陣氣就開始去另一間小木屋去做鬆餅
大家既行裝都可以放番喺張枱度, 貴重物品跟身就可以了!
我哋每個兩個小朋友一組, 職員先俾個大膠箱我哋, 分派發粉, 牛油, 糖, 牛奶同提子乾等!
我哋一組可以大概做到三至四個鬆餅
媽咪專登有D做到唔同形狀
初形出咗嚟啦, 準備拎入去個焗爐度焗囉!
可憐的哥哥失焦變咗鬆郁矇! 無錯, 我承認我係主力影妹妹!
鬆餅就係咗焗爐喇, 我哋洗乾淨對手就開始去做小盆栽啦
今次整既係小薄荷葉, 泥土同水都準備好, 小朋友只要拎起交剪去剪一小棵上嚟就OK
姐姐叫小朋友可以拎上手聞一聞!
哥哥剪係要媽咪陪住, 相反芊芊剪我哋就好放心, 大家知點解啦....
同小小薄荷葉影番張相先!
每個小朋友都拎住個盆去裝泥土, 然後將小薄荷葉插進泥土
種完個小盆栽之後我哋就番去睇我哋新鮮出爐既鬆餅lu!
嘩好香好靚呀, 點解咁易整我仲要出街買嚟食.....
我哋拎到番去先放番自己張枱, 然後職員集合我哋去農田嗰邊進行導賞啦
突然之間熱起上嚟, 天文台又一次失準! 明明尋晚睇APP仲話今日冇太陽同埋會落雨
但係我都望佢唔準既, 如果落雨就仲煩!
但係真係好曬, 攪到芊芊都冇咩耐性聽落去, 始終佢太細個都明白職員講解
佢只想快D去玩瀡滑梯, 所以我就早少少同佢行開去遊樂設施嗰邊玩一陣
但係意外嚟啦, 我拎住相機幫芊芊影相, 芊芊自己慢慢爬上去, 點知係樓梯上面有條橫樑, 佢未爬到上去就企起身個頭就撞落去, 之後佢成個人向後倒碌咗落樓梯
哎吔!!! 真係太危險! 其實我都唔係好明點解會有條橫樑喺度!
佢好叻, 只係喊咗一陣就停咗, 同佢洗個面抖一陣, 就再嚟過!
導賞完咗之後我哋就番埋位食自己親手整既鬆餅, 因為大家都有D肚餓啦!
原來食落都唔差喎, 好好食! 外面焗得少少鬆脆, 裡面唔會太乾! 佢哋兩隻嘢每人都食咗兩件!
我哋除咗食自製既鬆餅, 我哋每個家庭都帶咗D水果, 菠蘿膠, 零食, 紙包飲品嚟一齊分享
呢度都有飲品賣, 話俾你知一罐汽水$10做個標準!
之後我哋出到外面打吓羽毛球, 雖然外面真係超熱, 但係小朋友有得玩就乜都唔驚!
喺遊樂設施嗰邊有條樓梯石級行落去就係洗手間, 洗手間比我想像中乾淨唔臭!
番到嚟最後一個付費活動, 就係整冷麵啦! 當然麵團都係呢度一早就搓好, 小朋友只係幫忙搓兩下, 跟住攪機厭扁佢, 之後搽上粉再落機相反方向攪出麵條
然後就交俾職員哥哥將麵放入水煮熟佢! 跟住再放佢入冰水度過冷河
就可以去另一個姐姐度加餸, 佢會幫你落芝蔴醬, 然後會叫小朋友自己夾蟹柳, 跟住佢再幫你打隻溫泉蛋落烏冬度! 你可以自行選擇要熟蛋, 佢會預備咗少量既熟蛋俾有需要既小朋友, 再落少少芝蔴碎就大功告成啦........哥哥去開餐先
上晝既自費活動終於結束啦! 整鬆餅, 種盆栽, 整冷麵都好開心! 唔會話好趕好趕咁
自在地中午在室內享用所有自製及帶來的食物! 跟住呢班小怪獸梗係開始要出動啦
呢度有好多唔同既設施俾佢哋放電!
玩吓玩吓見到遠處仲有一個地方, 唔知係咩嚟....原來都係屬於清新地的範圍
聽講係佢哋全新開放既地方, 上年都未有! 呢度都係設有兩間小屋同埋一些兒童玩樂設施, 更適合年紀較細既小朋友
不過佢哋停留咗冇幾耐, 最後都係番嚟呢邊玩! 可能嗰邊真係唔夠刺激卦
但係估都估唔到最後班馬騮原來最鍾意係留喺度玩沙!
哥哥仲玩出咗一幅好有藝術成分既人臉沙畫! 太利害了吧~ ~
最後我哋差不多玩到3:00點就執嘢離開啦, 大家都可以早D番去休息, 始終第二朝係工作天同小朋友番學! 短短四個鐘大家都覺得玩得好開心! 同埋臨走前梗係要影番張大合照啦
最可怕既事來了....就係要沿路行番石級上山離開! (足足行咗接近25分鐘)
Photo by CANON 5D Mark III, Len | EF 24-70mm f2.8L USM
呀劍評分: 9分


text:
乳癌復發治療攻略 - 求生大作戰
上次講到乳癌復發原來分3大類,治愈率同治療方法都好唔同,究竟乳癌復發仲有冇得醫?為咗生存,你可以去到幾盡?「乳癌復發治療攻略-求生大作戰」開始⋯⋯
1)曾經有事嗰邊乳房/胸口局部復發
個名太長,以下我地簡稱為「局部復發」,即係上次局部割/保留咗嘅乳房,甚至重建出黎嘅乳房,又再生乳癌.或者,上次全乳房切除冇重建嘅,就喺個胸口復發.
呢個仲係有得醫嘅,不過會因應你之前做過嘅治療而有所微調:
局部復發手術篇
1)之前局部割嘅,而家一定要全乳房割.因為事實證明保留乳房失敗,同埋以前電過唔可以同一部位電2次.
2)之前全乳房割嘅,而家要睇吓仲可唔可以再割,有可能要植皮/皮瓣先可以刪得埋個傷口.
3)之前有做乳房重建嘅,仲割到嘅就就咁割,但要有心理準備可能要拆咗個重建乳房去.
局部復發化療篇
1)之前有化療嘅,喺化療嘅藥物選擇上,要就住以往用過嘅劑量/種類調節一下,可能用其他第一線化療,或者第二線,甚至第三線化療.另外有D化療藥(例如紅魔鬼)係有劑量頂點嘅(呢D我地叫cumulative dose),你身體呢一生可以打幾多其實係有限制.
2)之前冇化療嘅,而家就要化療返.
局部復發標靶治療篇
要睇返之前做過未,同埋復發腫瘤嘅特性(標靶受體陽性定陰性),先可以決定點做.呢個十分複雜,因為人人唔同,一定要問返自己醫生,2015年大方向就好似以下個表咁(注:醫學發展太快,下一刻可能就更新/變/錯,記緊問返自己醫生最update最貼身嘅方案):
局部復發電療篇
1)之前電過嘅,而家冇得再電.
2)之前冇電療嘅,而家要電返,藉以加強局部控制.
局部復發荷爾蒙治療篇
同標靶治療一樣,要睇返之前做過未,同埋復發腫瘤嘅特性(荷爾蒙受體陽性定陰性),先可以決定點做.呢個十分複雜,因為人人唔同,一定要問返自己醫生,2015年大方向就好似以下個表咁(注:醫學發展太快,下一刻可能就更新/變/錯,記緊問返自己醫生最update最貼身嘅方案):
2)另一邊冇事嗰邊乳房生乳癌
呢個係最簡單嘅,就係所有野回帶咁黎多次,又係乳癌治療5寶(手術/化療/標靶治療/電療/荷爾蒙治療)出動嘅時候.
唯一有少少分別:
1)如果手術上次原本有事嗰邊,係全乳切除而又冇重整嘅話,咁呢次新呢邊都傾向全乳切除,因為對稱D.除非特別原因,如果唔係嘅話,大部分病友好少可話想/揀保留單邊乳房.
2)之前有化療嘅,就好似上面咁,就住以往用過嘅劑量/種類調節一下化療嘅藥物選擇.
3)標靶治療同荷爾蒙治療:大方向就好似以上兩個表咁.
3)遠端復發(即係擴散/轉移)
呢個係最唔開心嘅,去睇睇「乳癌四期治療 - 末期仲有冇得醫?」
乳癌復發治療攻略結論
清楚晒乳癌復發應該點面對,心裡嘅不安雖不至一掃而空,但我地可以做嘅已經盡晒力,剩落黎嘅就安然交返比個天啦.
下次我地轉轉話題,講下生BB沖喜吓:「乳癌康復後懷孕 - 我想生BB!」


text:
終於有機會坐arena, 仲要係A區, 完全無zoom咁影
我坐第8行
先唔講張飛來源, 我只係好想講真係超超超開心, 又見到佢地, 詳細repo就無喇, 不過大慨講下我印象最深刻地方:
1. SHO幫AIBA用衫袖抺鼻水 - 一開始MC時, SHO話AIBA開con前好擔心, 因為福岡好涷, 又話暴風雪, 跟住鏡頭影住相葉個鼻真係有行鼻水(唔想講係鼻涕, 因為係透明), 不過我真係估唔到SHO用隻衫袖去抺囉, 好好笑呀
2. SHO個頭唔知係咪跳舞個陣整亂左, 前面有d蔭打橫咁係額頭, 變左似打左個交叉係額頭咁, 其實我見到好耐, 後來有個staff提佢, 佢個樣有少少唔好意思, 話對唔住呢.... haha
3. 怪物君都忍唔住笑 - SHO扮怪物君用怪聲講野, 攪到怪物君係咁笑, 但係又要忍, 好慘呀
4. 佢地介紹怪物君3D版個陣時, 猛問怪物君知唔知3D個D字點解, 怪物君梗係答唔出啦, 但係Leader變番自己之後, 佢地仲係咁問leader知唔知3D個D字點解, 激死
5. 佢地講紅白, SHO自己都講番個次講錯FUNKY MONKEY BABY做 FUNKY BONKEY BABY.... 不過最後都覺得個次係大成功
6. 又問相葉知唔知bartender係咩, NINO又係咁問bartender係咪即係master, 相葉當然答到亂七八糟啦, SHO又係度學bartender搖酒, 爆笑
7. 唱言葉より大切なもの 相葉夾口形扮LEADER唱, 即刻比隔離個兩個搶左支咪, 仲打佢個頭
8. 相葉獨唱換左件衫wor, 之前個件紅色嫁麻.... (更正, 原來係同一件衫)
9. 第一次完場時, 臨入後台個下, 相葉對觀眾單眼, 不過係人都知佢唔識單嫁啦, 單到勁攪笑
10. JUN講起自己一萬日生日, 講到好感動, 好想喊咁
11. 唱summer splash時(我都唔係好記得係咪呢首), SHO同NINO係咁跳高自轉, Kawaii
12. 相葉將件con T剪到穿晒窿, 比其他member笑, 跟住佢仲話好凍.... hahaha
記就記到咁多, 仲有好多趣事, 例如買飛呀, 附近d人呀.... 後補
不過我好想講, 今次真係好清楚見到佢地個樣, 因為我今次係右手邊, 黎得最多係SHO同AIBA, SHO真係好靚仔, NINO同LEADER都有黎, 不過少d, 最少係JUN, 只係黎過一次咋
我覺得今次得SHO見到我把香港扇, 好開心呀..... 我記得佢話過自己視力好好
係前排應該有d AIBA識既人呀, 佢望住佢地笑左好耐, 次次行過都對住佢地笑, 仲要笑得好開心
當然要分享我搶到最重要既禮物


text:
呢朝無啦啦又凍到震 好在有件內置羽絨 唔係真係好易病呢
今朝又食得健康 d 但其實我都係鍾意食 d 熱嘅嘢 真係矛盾喇 ~
菇場又凍到震 本來諗住買嘢番菇場食 但都係食完行陣好 d 無咁悶 當散下步都唔錯丫 ~
噢 每月一到喇 有 d 唔舒服同埋無啦啦勁眼瞓 無胃口 只想瞓覺 所以叫里奧大人自己買車仔麵番屋企食算喇 ~
( 15-apr-2010 thu S/L )呢日 S/L 喇 好感恩 其實個肚唔係劇痛 只係成日陰 d 陰 d 痛 同埋個人好攰同勁反胃 所以喺屋企休息喇 費事個衰樣嚇壞人啦 呢日又係無食嘢 又叫里奧大人自己買外賣番屋企食 佢仲食得津津有味添 ~
( 16-apr-2010 fri )要番工喇 個肚有小小痛 不過都 ok 但個人真係好攰 着埋冷衫帶頸巾都覺得仲係好凍 只係好想快 d 放工 番屋企沖個熱水涼呢 ~
番到屋企個人真係舒服好多 開始有 d 胃口 不過只可以食小小小小嘢 咁啱記得之前 8 卦去日本買咗個杯麵比我 咁就食埋啦 唔係又過期 lu 我仲驚食唔哂 點知一開就 O 哂咀 細到呢 一啖已經可以食哂 lu 好在今次我都係諗住食小小小小嘢 唔係真係唔拖唔水咯 ~


text:
明日預告 ~ 小學升中banding
同titi喺公園影架 似唔似返緊幼稚園呀?
哈哈 好似著左校服咁呀
titi比隻衰蚊針左呀 呢次係titi第一次比蚊針 我要同titi報仇!!!!!!
mami嘅悠閒生活過去咯 事關今日接左兩單mortgage
銀碼細 有排做 唔推得 好可憐呢
本身已經夠sad 跟住落個基金盤好多好多阻滯 激c我啦!!!
唉 mami發老皮 決定今日放半日假呀 返去等titi錫返我 呵呵
拿拿聲 約左三大長老飲茶 去左美心酒樓飲個靚下午茶 爽!
之後就同ti婆ti公同titi去公園玩 都係好多蚊
好彩喺我地見到d蚊蚊飛之前 就"的"走左titi咯
本身佢自己玩得好開心呢 (但今次d設施唔太乾淨 等我拿拿聲同titi消毒手手呢)
返到屋企 mami繼續努力執屋 ti公同ti婆玩得好開心
titi同sing along公仔好friend架
但始終最愛mr.emlo
Titi話 : thank you diana ee 隻玉鐲依家啱戴啦!!!
titi問 : 我對腳長唔長呀? oh 走光tim~
之後佢地仲食埋飯先走呢
(半日假裡面 買左一件衫 一條褲 哈哈 咁都買到野 勁呀!)


text:
呢個月我同小齊化身文化人...嘻嘻
今個月同小齊睇左幾個文化活動
是咁的... 由於小齊上音樂堂係o係葵青劇院
因利成便我地成日會留意下有咩文娛活動 (合家歡果種)可以一齊睇, 一睇啱就買飛睇...
咁啱3月有幾個節目都幾啱佢, 就買飛睇啦
首先睇o既係水果七友2 , 屬於戲偶劇
呢個劇團我地之前都睇過一次, 小齊可能都有o的印象,
上次o係沙田睇, 今次o係荃灣睇
同樣係不設劃位, 小朋友自己坐前面
家長坐後面, 眼見o的小朋友都比較大,
太細個未必肯自己坐
小齊同埋朋友仔minako 坐
都睇成個幾鐘, 總算呢兩位小妹妹都幾乖
仲話好睇o添!
跟住去左聽交響樂, 第一次同小齊o黎文化中心聽
其實佢未睇過宮崎駿o既戲, o的歌應該都冇聽過
所以要佢坐定定聽2個鐘其實幾大挑戰
後尾發現原來佢識一首my neighbour totoro, 係上日文班時唱過
高朋滿座, 全場爆滿
聽歌小齊就真係唔多掂喇, 成日郁o黎郁去,
坐唔定, 又搞人, 真係怕左佢~
所以中場休息果陣我就o黎個中場訓話:
"雖然我知你唔係好鍾意聽, 咁你當係陪下我啦, 又
或者你瞇埋眼瞓囉, 嘈住人地聽點啱?
兩母女o既o野你陪下我我陪下你啫, 我都成日陪你去廸士尼啦,
你而家陪下我聽歌都唔得?"
可能佢都有o的唔好意思, 下半場o既表現就好左o的~
最搞笑之後問佢鍾意水果7友果d定係聽歌果d?
佢又話兩樣都鍾意 (玩o野~)
第三項活動係睇兒童戲偶劇 - 兜兒和她的哥哥
又係同好朋友一齊睇
大概一個鐘左右啦, 小齊話好睇仲要留低影相
我覺得佢有o的似個兜兒公仔喎


text:
終於等到出發去雲南既大日子,雲南可以話係我當時最想去既地方,所以放左最多時間﹑最多期望 係雲南呢片樂土之上;未到雲南之前經常都聽見好多人話雲南風景靚﹑天氣好,每次見到朋友影出來既靚相都諗有機會一定要去去雲南,所以無論點都好都要到雲南 走走;雲南有好多唔同少數民族居住,每一個民族都有各自特色,呢個亦係雲南另一個有趣地方;雲南睇落唔係好大,但唔同地方都有唔同特色﹑文化與氣候,好似 南部係熱帶雨林,北部係雪山峻嶺,一個雲南已經可以有唔同感覺,難怪咁多人都喜歡雲南;今次係第一次到雲南,對雲南認識唔多,所以就選擇最多人最易玩既雲南北部
2014年4月28日星期一
麗江.夢想的麗江古城

終於等到出發去雲南既大日子,雲南可以話係我當時最想去既地方,所以放左最多時間﹑最多期望 係雲南呢片樂土之上;未到雲南之前經常都聽見好多人話雲南風景靚﹑天氣好,每次見到朋友影出來既靚相都諗有機會一定要去去雲南,所以無論點都好都要到雲南 走走;雲南有好多唔同少數民族居住,每一個民族都有各自特色,呢個亦係雲南另一個有趣地方;雲南睇落唔係好大,但唔同地方都有唔同特色﹑文化與氣候,好似 南部係熱帶雨林,北部係雪山峻嶺,一個雲南已經可以有唔同感覺,難怪咁多人都喜歡雲南;今次係第一次到雲南,對雲南認識唔多,所以就選擇最多人最易玩既雲南北部
2014年4月20日星期日
成都.失敗的峨眉山

第十三天
四川旅程最後一日,終於要去峨眉山;去峨眉山交通有少少複雜,要先到新南門車站上車,坐車到 峨嵋山汽車站,再轉兩程巴士到峨嵋山山腳報國寺汽車站,再要坐巴士上山,見到都覺得複雜,但冇辦法除左包車去之外就係咁複雜;未天光就由hostel坐的 士到新南門車站,好彩未天光好容易就上到車
2014年4月12日星期六
成都.寬窄巷子﹑人民公園

又一天新開始^^今日原定計劃會去樂山大佛,之後再到峨嵋山,第二日就可以上峨嵋金頂睇日出;不過可能覺得成都太舒服,唔想四圍走來走去所以就放棄左樂山峨嵋呢個決定,寧願係成都懶一下;早上出門先到對面「鍾水餃」食早餐,清清地食一碗清湯米線,早餐都係食清啖啲比較好
2014年4月5日星期六
成都.大熊貓繁育研究基地﹑錦里

第十天(續)
下午要由西安坐火車去成都啦!本來都冇諗過要去成都,但諗諗下由西安去雲南好似有少少麻煩,所以就決定加入成都作為中轉站,而且成都又未去過可以順便係成都玩下呢,所以就因為咁去左成都啦!
訂閱: 文章 (Atom)


text:
Hello,各位好,我叫波波呀!
Google+ Followers
Google+ Followers
2008年10月18日星期六
軼賢小主vs.波波
17/10/2008(星期五)
波波係一隻陪嫁貓,巳經養左佢十年啦,不過波波好嗲我,瞓覺同睇電視都要一齊,不過自從生左軼賢小主後,真係冷落左波波好多,之前波波晚晚都要等埋我瞓佢先肯瞓,因為佢要我攬住佢一齊瞓,以前一返屋企都未換衫未坐定波波就要我抱住佢抱到佢夠先肯行開,直情好似抱BB咁抱佢,就算拕住軼賢小主果時,波波都係成日坐係我個肚度,好多時波波坐係我個肚果時,BB係咁踢我,可能話波波壓住佢.所以依家波波成日都會呷醋,好似我抱住軼賢小主係梳化坐,波波都要跳上嚟要我一齊抱住.軼賢小主開始大個,佢成日想去摸波波,最驚就係佢摸波波,波波會呷醋咬佢或者抓佢咁就大件事喇! 有次我抱住軼賢小主坐係梳化踙度睇電視,波波坐左係隔離,我見軼賢小主係度笑,我先知軼賢小主申手去摸波波,摸完波波係度“kit kit”聲笑(我發覺軼賢小主逢親摸到d毛神神既野佢就會笑架喇).希望波波同軼賢小主可以和平共處啦!
Hello,各位好,我叫波波呀!
Hello,各位好,我叫波波呀!
訂閱: 發佈留言 (Atom)


text:
少有地,柳臣都講下政治啦~
今屆最值得留意既,唔係XX羊子,唔係XX新政,而係一個老激進派-熱血公民.
由結論講起:熱血公民,收皮啦!
呢句收皮唔係話熱血公民會摺埋,而係叫熱血公民唔好再諗選舉.
今次熱血公民派左6位參選人參選,輸到一敗塗地.最高票既方智龍都只係得1160票,而開票前大家抱最大期望覺得最有機會當選既鄭松泰仲要只係得391票.
呢次區議會選舉確切咁反映左熱血公民冇想像中咁大既政治動員力.併資源比不上傳統泛民同建制,講理念又唔及泛民同建制咁得民心,結果兩面不是人.
要講熱血公民今次區議會選舉最大既問題,就係由第一步開始已經錯左:錯在唔應該參選.
一個有35萬like,皇牌節目成10萬人收睇既組織.點解會輸得咁樣衰?
因為由一開始,支持熱血既人就係因為唔再相信議會,覺得全面抗爭先係出路.甚至希望建國,反共,制憲先支持熱血公民.呢班支持者仲點可能相信任何既「制建系統」呢?而香港既議會正正係一個最大既制建系統.熱血公民既定位本身就唔適合進入議會,佢地最大既動
員力係在於發動全面既議會外抗爭.
如果你話要炸左議會,我都仲信熱血公民做得出;你話要熱血公民入議會議政?我真係唔知選你入去做乜.今時今日,連十幾萬人佔領幾條街都冇用,六個熱血公民入曬議會咁又點?唔通選你就為左睇你係議會整蠱做怪咩?結果顯示純粹既政治表態根本唔能夠說服選民.
而今次選會區選仲反映左一件事.新民主同盟今屆有成15個區議員當選,當選率高達93%.呢單野又關熱血公民咩事呢?
熱血公民怒砍泛民,令到傳統泛民失去民心,同時制建派既水平又每況愈下,但係熱血公民又攞唔到呢D想要變革既票.結果呢D票就會走曬去新民主同盟,青年新政呢D比大眾有良好印象,本土得黎又唔會太激既「新中間派」.亦都可以預見之後,熱血公民係選舉再點樣努力,都只係變相幫D中間派助選.一般既選民永遠唔會支持最激既組織,最激既人永遠係少數,而且最激既人亦唔見得會相信選舉呢D咁「溫和」既方法可以改變香港.
所以單就選舉黎講,熱血公民絕對係死路一條.
然後大家可能會諗,咁熱血公民「成事不足姐~都敗事有餘啊!起碼拉左何俊仁落馬.咁熱血公民咪負責係選舉針對泛民囉!」但大家只要細心諗清楚,就知道何浚仁輸左係唔關鄭松泰事架!因為會投票比熱血公民個D人本身就一定唔會投白鴿架啦!
何俊仁輸左,只係因為佢廢......
就算鄭松泰唔選,個391票都唔會去左何浚仁度.係何浚仁咁白痴先會話鄭松泰到佢票.原本會投何浚仁既人會係熱血公民支持者?唔好玩啦!
總結今次區選,希望熱血公民可以更加清楚自己應該走既路,唔好浪費心力時間係議會之上.
柳臣


text:
2012年7月14日
灰熊山谷 開幕盛況!
期待已久嘅 香港迪士尼樂園 新園區,灰熊山谷,今日終於都開幕啦!為咗爭取搭頭班 灰熊山極速礦車,我今日上午8:15就出咗門口啦!由我屋企入樂園大約需要一個鐘,今日入到去嘅時候係9:10.
我個心不斷砰砰咁跳.等到10:00樂園正式開放,就同其他迪士尼Fans一齊衝入 灰熊山谷!( 以下呢張圖係我之後先影嘅,當時咩都唔理要跑入去,仲跑到我好累!)
響 灰熊山極速礦車 入口迎接我地嘅,就係 香港迪士尼樂園 營運副總裁 Mr. Noble.佢帶我地入去嘅時候,一路介紹等待區嘅佈置同埋簡單講述 灰熊山 嘅故事.佢亦同我地一齊坐頭班礦車,我響玩完之後亦有幸同佢合照!
可惜嘅係,灰熊山極速礦車 唔爭氣啊!開咗三班車之後就發生技術問題,去到11:30先重開.以下圖片可以見到有礦車停咗響蒸汽機上山路段,亦有工程人員進行檢查.
今日再入到去西部小鎮嘅時候,發現比起預演日多咗啲佈置.
就連商品車都加咗一個附有商店名稱嘅招牌同埋一個盞鬼嘅標示.
一部奇妙鑄幣機亦出現於黃金量重店嘅旁邊,但今日早上就暫時未能使用.
至於位於 灰熊山谷 入口位置嘅爆谷車,亦未開始賣爆谷.不過我就發現車上有個好可愛嘅裝飾,就係有隻灰熊響到推部爆谷機啊!
而 噴泉山谷 嘅爆發威力,就明顯比起試玩日強咗好多!
隨住新園區開幕,樂園入面嘅招牌同標示都要作出更新啦!果然,反斗奇兵大本營 入口旁邊已經換上新嘅 灰熊山谷 招牌,冇咗「2012揭幕」字樣.
美國小鎮大街 嘅遊樂設施資訊亭,灰熊山極速礦車 亦終於出現啦!
資訊亭內所顯示嘅樂園地圖亦作出更新,灰熊山谷 位置都係冇再寫「2012揭幕」啦!
幻想世界資訊亭 亦有作出更新,不過我就有個小發現,下一篇文章會再分享.返返去 灰熊山谷 嗰邊,迷離莊園 通道今日亦正式開放,以後就可以好方便咁來往 反斗奇兵大本營 同埋 灰熊山谷 啦!
近距離影低 迷離大宅 先!期待下年春天入去仔細參觀!
呢條通道比我想像中長,咁亦即係 迷離莊園 將會比我想像中大啦!
地下有啲類似鞋印咁嘅野,初頭都唔知係咩黎;但之後留心睇清楚個樂園地圖,發現地圖上顯示 迷離莊園 條路中間有啲草叢位,咁呢啲印應該就係將來會變為草叢嘅位置啦.
通道入面亦有啲中型盆栽,個底座都特別設計到配合返 迷離莊園 嘅嗰種主題.
反斗奇兵大本營 呢邊亦有指示牌.有咗呢條通道,呢個園區亦唔再需要提早關閉啦!
在 迷離莊園 內回望 灰熊山谷.
今日響 幸運黃金石小食亭 食午餐,試咗佢個通粉沙律,都幾新鮮,個汁仲好好味添.
除咗長通粉之外,仲有一啲 迪士尼朋友 造型通粉架!
今日亦試咗個奶凍.好多人都話佢好好味,的確係名不虛傳.個甜品杯整到好似啤酒杯咁,見佢咁得意,我又拎咗返屋企!XD
見到呢支所謂嘅蛋白餅好似唔錯咁,就買咗黎試.冇錯,我就係俾佢個樣呃咗.一咬落去,超甜,再加上有一種好怪嘅味,我唔知點形容,總之就係好古怪... 我平時就算唔鍾意嗰樣食物,我都會食埋佢,但呢支野,我食咗 米奇 嘅一邊耳仔就已經唔想再食... 佢得一個好嘅地方,就係上面啲合桃幾好味,我搣哂落黎食.不過都係唔建議大家試...
臨走之前,再影下 灰熊山極速礦車 嘅等待時間先!係45分鐘.
嘩!連單人乘客都要等30分鐘啊!咁就可以知道佢有幾大吸引力啦!
見到 香港迪士尼樂園 不斷咁擴張,真係好開心,好感動... 今日能夠坐到頭班礦車,大家一齊叫,完嘅時候一齊拍手,亦係一個好奇妙嘅時刻.期望 香港迪士尼樂園渡假區 可以繼續成長,繼續提供更多奇妙嘅體驗俾我地!當然,如果可以改埋名做 香港迪士尼渡假區 嘅話,就梗係最好啦!大家應該明我意思架啦!A_A
訂閱: 張貼留言 (Atom)


text:
Wednesday, 25 February 2009
情人節禮物
雖然係遲咗 d, 不過都應該記錄一下今年收到o既情人節禮物. 今年係我好鍾意o既嘢. 老老實實, 其實之前好多年收過乜我都已經唔記得晒, 不過今年一定好記得. 我地出去 chapters 行, 買咗一堆偵探小說, 兩本 Agatha Christie 小說, 再加一本三合一o既 Christie 小說, 即是合共 5 本. 另外仲有本福爾摩斯合集, 有排可以慢慢睇. 正正正!!!
搭多單外號: 妹仔終於買咗個新電話, 佢之前用開嗰個已經用咗至少 6 年. 佢一路都唔想買新電話, 因為所有電話都逼人簽約, 而佢就好討厭用電話用到要簽約. 但係佢舊嗰個已經用到壞, 所以真係買個新o既. 妹仔佢一向都鍾意呢個電話, 因為佢覺得個 logo 好型喎. 不過呢電話喺西人舖頭如果唔簽約, 要成 $300, 不過有日我地出去一個唐人 mall 買叉燒食嗰時, 唔覺意見到有間舖頭賣 $170, 因為間嘢唔係電話公司, 當然亦無約可簽, 所以妹仔就即刻買咗. 恭喜恭喜.
Posted by Howtindog at 09:36
Labels: 生活
0 comments:
Subscribe to: Post Comments (Atom)


text:
妖街皇后_妖街皇后剧照
妖街皇后_
妖街皇后_杨凡《妖街皇后》竞逐柏林影展最佳影片
妖街皇后_
妖街皇后_妖街皇后妖街皇后在线播放
妖街皇后_
妖街皇后_妖街皇后剧照
妖街皇后_
妖街皇后_妖街皇后妖街皇后在线播放
妖街皇后_
妖街皇后_杨凡《妖街皇后》下载BT下载BT种子高清在
妖街皇后_
妖街皇后_妖街皇后妖街皇后在线播放
妖街皇后_
妖街皇后_《妖街皇后》资料港片电影优酷网视频高清
妖街皇后_
妖街皇后_妖街皇后剧照
妖街皇后_
妖街皇后_妖街皇后剧照
妖街皇后_
妖街皇后_妖街皇后_章筱琰
妖街皇后_
妖街皇后_充满类似杨凡(妖街皇后
妖街皇后_
妖街皇后_《妖街皇后》资料港片电影优酷网视频高清
妖街皇后_
妖街皇后_妖街皇后dvd封套01
妖街皇后_
妖街皇后_妖街皇后是由杨凡导演
妖街皇后_
妖街皇后_妖街皇后剧情妖街皇后ed2k十大耽美名家小说
妖街皇后_
妖街皇后_妖街皇后_电影剧照
妖街皇后_
妖街皇后_妖街皇后搜狗百科
妖街皇后_
妖街皇后_妖街皇后BLOG尼看我声色bookYahooB
妖街皇后_
妖街皇后_杨凡《妖街皇后》受邀参展柏林电影节
妖街皇后_
妖街皇后_《妖街皇后》高清海报剧照
妖街皇后_
妖街皇后_异装癖易性癖狂欢街《妖街皇后》–《妖街皇
妖街皇后_
妖街皇后_妖街皇后搜狗百科
妖街皇后_
妖街皇后_首页妖街皇后
妖街皇后_
妖街皇后_妖街皇后迅雷下载高清在线观看类似妖街皇后
妖街皇后_


text:
既然港姐都選咗大半時間,係時候做個中期review,睇下佢地有咩"蛻變"先.
1號 黃安琪
仍然似係老成咗既曹敏莉,我成日懷疑佢長期
穩守tvb.com三甲位置,係因為D人成日想知tvb
post咗身高體重未,求其click入去1號睇下
2號 張莉莎
老實講我對佢感覺正面咗,一來少咗負面新聞,
二來佢既狀態keep住穩定,睇美麗觸印同呢張官
照直頭靚咗好多添
3號 張藝婷
講野ok,但仍然略嫌大份,可以再slim down會好d,
佢入五甲一d都唔出奇架
4號 文凱玲
呢張官照已經叫救咗佢一命,但成個競選過程仍
然俾唔返佢面試時既感覺我地一眾fans,情況
未許樂觀
5號 莊思明
係順眼咗,5'8"既身高亦令我有少少surprise,
不過講野似乎仍然好細路女
6號 林碧珍
本來其實冇咩,但睇佢個blog一口港式英語,
有少少驚
7號 何樂翩
雖則呢張官照影得麻麻,但佢在其他相既狀態
都幾好,醒醒定定可能有機
8號 彭慧中
根據張舒雅經驗,佢既煲煙照應該唔會點影響佢,
要擔心不如擔心佢既高度好過
9號 李雪瑩
張相係影得靚咗架喇,不過本身質地局限,
頂多係咁
10號 馬均怡
好surprised佢Walter Ma侄女身份冇被大肆宣染喎,
高度贏哂,但始終個鼻有d怪怪咁
11號 李文煊
其實佢既可塑性好高,最慘俾tvb班化粧糟蹋,
由湯唯變路家敏,好彩近排狀態止跌回升.
但佢既廣東話絕對係佢奪冠既最大阻礙
12號 湯寶珍
呢張相影到冇頸咁,但講真佢個樣係靚,有機
最上鏡,但一開口把港女聲嚇親街坊
13號 陳庭欣
初時唔多起眼,但呢排開始有d人講,越戰越勇,
加上有5'7",加分! 佢寫既blog都幾sincere架
14號 李俍嬿
呢張相影得好有光采,而佢亦都係一眾睇開港姐
"專家"既心水,睇下佢fit唔fit到評判口味喇
15號 張秀文
被一致評為最有季軍相,以完全冇海外background黎
計講野算幾好添喎,大方得黎唔作狀


text:
2014年12月3日 星期三
K1求學大作戰 ~ Day 3 (Part 2)
15/11/2014
第七回合:香港培道小學幼稚園 16:00
呢間學校係艾菲最心儀嘅一間學校,除咗因為係一條龍100%直升小學之外,最重要係艾菲好buy校長嘅教育理念,無論係報名須知後面,還是簡介會時,佢都一再提醒家長唔好將面試睇得咁重,唔需要特別催谷小朋友,最緊要係開開心心咁當玩,畀小朋友做返一個小朋友,當係一個親子活動咁見完就算,所以艾菲每次in完都會讚燒腩仔,仲會請佢食嘢等佢開心吓,畢竟每個星期六同爸爸媽媽四圍去interview實在唔係佢哋想要嘅嘢,只係宜家嘅教育制度逼到父母唔咁做唔得.
離開九龍城浸信會幼稚園之後,我哋就拿拿聲趕返屋企,食個快飯就捉咗燒腩仔上床瞓晏覺,一瞓就瞓咗兩個鐘,明顯瞓醒之後精神咗好多,同佢慢慢食埋下午茶先出發,由於時間實在太鬆動,我哋決定坐巴士去順便等燒腩仔個腦清醒吓,上車唔使十五分鐘就到,原本連埋行入去嘅時間應該都係五分鐘左右,點知有個爸爸就唔信艾菲識路(明明艾菲之前去過學校聽簡介會),跟前面對家長行錯咗路入咗邨,終於用多十分鐘先到,去到學校已經係15:55.
都唔知咁樣行轉大運係好彩定唔好彩,入到學校當然係人山人海啦,門口嘅staff畀咗張程序表我哋就話可以喺playground到玩陣,不過playground嘅玩具實在太惡毒,滑梯,蟲蟲隧道,車同韆鞦,全部都係燒腩仔嘅至愛,放佢去玩肯定會好失控,但唔畀佢玩佢又實唔肯喪扭,所以最終都畀佢埋去玩陣滑梯,玩咗五分鐘已經宣布排隊入禮堂,但當時仲未輪到佢sir,艾菲上前勸佢走,唔甘心嘅佢即刻衝咗去爬隧道,講咗幾次玩多一次要走都唔理,無計可施下唯有活捉佢去排隊(米高當時已經幫手排緊),再用山渣餅馴服佢(如果已經玩緊車或者玩耐D肯定唔會咁順攤),期間佢不停指住話要玩車同玩韆鞦,艾菲唯有出口術話「你一陣問吓老師畀唔畀你玩先,佢話畀我哋就見完老師再出來玩,但佢話你唔乖唔畀玩就無得玩啦」.
我哋排隊先入學校大堂登記拎返自己份報名表,之後就分AB組入禮堂坐,由於interview只可由一個家長陪同,所以米高要喺出面等,入到禮堂等咗成十五分鐘有多,期間每個家長同小朋友都只得一張大人凳一齊坐,仲要不時向前移動換位,老實講呢個安排真係有D唔太好,小朋友呢個年紀要坐定定已經難,仲要坐定喺大人大脾上更加難,而且一眾媽媽又手袋又拎住份表,真係想伸手入袋拎D法寶出來氹吓小朋友都怕整到隔離嘅家長同小朋友,好彩我哋係A組已經叫做唔使等太耐,艾菲同燒腩仔睇吓書食吓山渣餅咁,都總算捱過咗未發癲.
之後我哋被安排入咗一個大房,分幾組咁放咗D積木喺地下(有軟墊畫定範圍),老師話隨意揀個位畀小朋友玩就得,但一定要除鞋先可以玩,呢一part之前簡介會時校長話純warm up唔會計分,但現場所見老師係有mark嘢,咁抱住碰運氣心態嘅艾菲又唔係太在乎計唔計分,只係做返自己咁陪燒腩仔玩(不過隔離位個媽媽就好大聲咁叫個女砌個城堡出來囉),我哋組全部都係女仔得燒腩仔一個男仔,基本上大家係完全無交流,燒腩仔只係好專心咁玩眼前嘅積木.
玩到咁上下艾菲就開始煩一陣夠鐘點說服燒腩仔放低玩具著鞋(其實要小朋友咁短時間內除鞋著鞋,艾菲覺得係有少少玩嘢feel),於是偷偷地準備定半塊山渣餅喺手,果然到夠鐘時燒腩仔拎實舊積木大叫「唔收玩具」,亦好唔好彩咁有老師經過聽到(實扣分啦﹗),艾菲當時都唔理得咁多,一手就將塊山渣餅塞咗落燒腩仔個口,但佢食完都係唔肯就範,艾菲唯有用以退為進呢招,同佢講唔收就唔收,叫佢拎住積木著鞋,咁顧得轉身著鞋就自然唔記得咗舊積木啦,艾菲再順手將佢側邊舊積木推走,著完鞋嘅燒腩仔自然乖乖跟住艾菲去前面排隊.
之後老師叫我哋排隊上一樓等面試,期間其實有D混亂,有D媽媽係明顯打尖,但艾菲都無理同燒腩仔慢慢行,上到一樓仲要企喺走廊到等,有D小朋友已經失控向前走or扭計,艾菲見燒腩仔只係好奇地伸手摸牆身D紙皮石就由佢,等咗十分鐘左右先有老師安排我哋入一間課室坐底繼續等,呢到終於可以一人坐一張凳,而燒腩仔都忽然好乖咁同艾菲講「唔可以落地地呀」,艾菲就同燒腩仔一齊睇書等時間過.
等咗五分鐘左右已經有老師叫我哋出去排隊等入課室,期間燒腩仔唔係好企得定,一時話要搵爸爸,一時又話要玩車車,咁艾菲就再一次出口術,同佢講「爸爸喺下面等緊我哋,一陣我哋入去課室同老師玩,佢D玩具好好玩㗎,你玩完問老師可唔可以玩車車,佢話可以我哋就落去同爸爸一齊玩」,估唔到燒腩仔聽完好開心,仲笑晒口咁拉住艾菲一齊跑入課室添﹗
一間課室見五組,可能係借小學課室來in,面試用嘅全部都係大人枱凳,燒腩仔自己上唔到凳,艾菲好尷尬咁出手幫佢一把,老師就相當nice咁講咗句「唔緊要」表示理解,一來老師就叫燒腩仔跟圖做配對曲奇,對於燒腩仔來講絕對係easy job啦,之後就拎咗本故事書出來同佢邊睇邊問,人物顏色物件燒腩仔都答到,唯獨係入面一隻好多毛嘅卡通狗佢唔識答,老師提水話「woo woo」佢都無講到個狗字出來(因為燒腩仔一直都係就咁叫狗做woo woo嘛...),跟住老師再拎D實物考燒腩仔咩來同咩用途,佢大部分都識答但就答唔出杯係用來做咩,艾菲唯有叫佢不如做畀老師睇,佢就即刻放埋口扮飲水,不過老師再問佢鐘意飲咩就無答到(鐘意食咩又識答喎>.<).
考咗一輪之後,老師就畀咗架火車仔燒腩仔玩,問艾菲燒腩仔識唔識講自己個名同父母嘅名,艾菲答佢識佢就即刻問燒腩仔叫咩名,再真係問艾菲叫咩名同米高叫咩名,起初燒腩仔好似唔記得艾菲個名咁(艾菲初時仲以為佢會答Ivy媽媽同Michael爸爸),但艾菲提咗自己個姓,佢話咁快就響咗艾菲全名出來,連老師都要急急望吓份表睇佢有無講錯,之後再問米高個名唔使提都答到,不過最搞笑嘅係老師跟住問佢坐咩車來,佢答咗老師火車...之後臨走前艾菲試吓再問佢都堅持係坐火車來...仔...土瓜灣邊有火車坐㗎...老師實知你亂講啦﹗
跟住老師畀咗個手抓板燒腩仔玩,然後同艾菲傾咗陣偈,老師先係讚燒腩仔好主動講嘢,再問燒腩仔宜家讀緊N點解仲會報佢哋學校,又問艾菲有無去簡介會,清唔清楚佢哋係半日制學校,有宗教背景之類,由於簡介會時校長話只考小朋友唔會問家長嘢,所以艾菲信以為真完全無準備,最終答到都唔知自己講緊乜,出來覆述畀米高聽仲畀佢話「邊有人咁答㗎」,唉...唔知艾菲會唔會累咗燒腩仔呢...不過艾菲同老師傾偈期間,燒腩仔都有努力爭取表現㗎,佢搞掂個手抓板之後就自己喺到YEAH,再示意要艾菲同老師讚佢,呢一吓真係超爆笑﹗
老師同艾菲傾完之後,就轉返向燒腩仔,同佢講準備咗個波送畀佢問佢好唔好,燒腩仔答好老師就叫佢出走廊拎同講bye bye,燒腩仔有同老師講bye bye,但因為無見到個波嘅實物而無講謝謝(艾菲呢一吓都無意識到要講謝謝,係之後上BK見D媽媽話佢應該係考小朋友有無禮貎),反而之後拎波一刻就有同姐姐講謝謝啦,由於見完呢到已經完成今日全部interview,而playground嘅人潮都散得七七八八,我哋就履行諾言畀燒腩仔去玩車玩韆鞦,燒腩仔最後仲玩到唔捨得走呀﹗
in完之後艾菲同燒腩仔都鬆晒好開心,講真以燒腩仔十月細B來講,喺咁嘅面試環境同問題下,佢嘅表現已經令艾菲喜出望外,至少佢無喪扭喪喊唔合作,仲要笑住入去笑住出返來,無論佢最終有無offer,艾菲已經覺得我哋贏咗,畢竟兩千幾個application先得180個位,要中真係要D運氣,我哋努力嘗試過已經足夠﹗
訂閱: 張貼留言 (Atom)


text:
踏入十月喇
蛇仔明不經不覺已經四個月
奇怪嘅係......開初返返工
我對蛇仔明嘅掛念都未係我想像中咁勁
但.........
卻係一日比一日掛
簡直一發不可收拾
每日我都會好似道友一樣, 狂睇手機中嘅相
閒閒哋一百幾十次
仲開始share 俾身邊人一齊睇, 雖然明知其他人都冇乜興趣 or 敷衍我 (哈)
簡直就係頭號fans, 不能自拔
四個月, 蛇仔明開始大個仔, 已唔再係一舊 "齋攤" 喺度嘅飯
佢會有情感, 開始同我有互動
好神奇, bb 係每日都會學都新嘢咁
依家蛇仔明會同我哋玩 peek-a-boo
食奶會唔專心, 透過餵奶巾個開口, 望住我奸笑引我同佢玩
食奶食到唔想食會扮咳
見到玩具有意識伸手去攞, 雖然未識反身, 都就"拗" 晒腰咁去攞嘢
同埋佢見到其他小朋友佢會好開心, 眼都唔眨咁望住其他小朋友玩, 又會伸手摸人
雙腳好有力, 鐘意 "打棟" 抱, 腳仔企喺媽咪大脾
開始識模仿我哋
日日依依呀呀冇停口
訓覺 "差" 咗 (老人家話唔讚得架), 天一黑佢就有意識訓
有時會訓天光, 有時責醒一次, 但拍一陣又會訓返 (我都收貨架喇)
食奶, 開初我會好執著, 唔想佢食淨, 又要好依時食
但後尾唸通咗, bb 係最老實嘅生物, 佢肚餓就會索食, 肚飽就唔食, 唔會同我客氣, 所以我依家拖長咗佢食奶時間, 而每餐又加多少少, 呢個pattern, 大家都舒服啲
仲堅持緊全母乳, 依然係每日都想放棄, 在職餵母乳真係好辛苦
但見蛇仔明健康, 又鐘意食, 又支撐落去
*致各位人奶媽, 加油加油, 共勉之*
送上蛇仔日近照 (俾姨媽惡搞呀, 哈哈)


text:
( 15-nov-2010 mon )
尋晚瞓得唔好呀 加上今日係星期一 個人真係無厘神氣咁架 ~
今朝食菠蘿油 一上枱就壓平個包 諗住試下食哂 d 牛油 不過最後都唔得 要 "了" 番出黎 真係好鬼油呀 同埋唔鍾意滯嘅感覺 ~
番到菇場不得了啦 忙到叫阿娘呀 不過咁都好 唔係真係會中眼瞓囉 因為我Partner 真係瞓咗 都唔明點解佢可以 10 點幾就中 真係瞓着果隻喎 同埋晏晝 2 點幾又中架喎 中都唔係問題 但個個經過都見到就唔係咁好啦 咁大個人自律下嘛 真係好唔掂呀 ~
雖然星期一 但今晚好有 mood 煮嘢喎 一番到屋企就預備 仲整埋沙律 真係唔覺唔覺就企咗個幾鐘咁呢 ~
是日晚餐 - 梅菜蒸鯇魚 + 鹹魚干貝茸炒芥蘭 + 炒飯 + 酸齋兩味 ( 外賣 )
梅菜蒸鯇魚 - 今次好有心機整呀 梅菜又好味 條魚又夠熟 因為之前幾次都唔熟呀 所以今次里奧大人講咗好多次 今次好好味 因為條魚熟喎 噢 ~
鹹魚干貝茸炒芥蘭 - 加埋 1 湯匙鹹魚干貝蓉一齊炒 不過都唔夠香嘅 等我仲驚鹹添 ~
炒飯 - 里奧大人 lunch 食唔哂嘅炒飯呀 唔好浪費嘛 如果我炒到咁靚就好喇 不過一定係用好多油囉 因為我見到個盒底超多油呀 ~
酸齋兩味 ( 外賣 ) - 無啦啦勁想食酸齋同齋鴨腎 依家真係乜都貴 之前 $15 依家 $18 真係要學下自己整先 ~
今晚唔知乜嘢上身咁 突然好有 mood 煮飯同好有 mood 想跑步 如果日日都係咁就好喇 ~


text:
( 4-oct-2011 tue )
今朝里奧大人約埋大姑奶一齊去鴻星飲星 人地特登 off 家嘛 仲諗住二人世界 下次 off 之前要問清楚佢係咪二人世界先 唔係我留番 d 假陪媽咪飲茶好過 ~
飲到差唔多 12 點幾就各自歸家 我番到屋企 hea 到 2 點先出發去尖沙咀 ~
去尖沙咀多數想食牛丸河 一係會食星林居 咁諗諗下都想坐得舒服 d 所以又去星林居喇 ~
嘩 唔知飽得滯定飲咗杯凍咖啡 我勁想嘔呀 所以要休息一陣先走得 之後一出去就要搵鹹濕嘢食 但又唔可以太酸 咁樣會更加想嘔 唉 不過越想搵就搵唔到囉 ~
行陣買下嘢又好 d 喎 所以里奧大人都話一買嘢就精神 但又真係講得好啱喎 個人一開心 乜病痛都無架啦 事實黎架喎 ~
行 Harbour City 又係好多大陸人啦 都唔記得黃金週添 仲奇怪點解閒日都會咁多 無處不在 ~
行埋 City'super 就走喇 經過太子酒店 見到有 Blueberry Cheese Cake 做緊 Promotion Sale $60 個咋 其實我鍾意食 Cheese Cake 但里奧大人就麻麻 所以我正諗緊食唔食得哂嘅時候 里奧大人已經比咗錢 今日佢會好識做 因為知我有 d 唔開心嘛 ~
嘩 拎住個 cake 搭地鐵真係好鬼驚 所以都係去油麻地轉車 有得坐嘛 ~
我講明話今晚唔會再食嘢 咁啱家姐今日係農曆生日 所以就叫佢黎食 Cake 話買咗 Birthday Cake 同埋禮物比佢 今晚一定要到 哈哈 ~


text:
2012年11月19日
Duffy 的生日禮物及聖誕節禮物, 空運到港!
上星期四響樂園同網友見咗面,拎咗 Duffy 嘅禮物;原來啲禮物都幾大份,真係麻煩哂嗰位網友!不過我唔想咁早就送啲禮物俾佢地,所以拎到返屋企影張相之後就收埋咗,Duffy 佢地仲未知架!
上一次個膠袋就係萬聖節主題,今次輪到聖誕節啦!同樣都係設計得好靚,好色彩繽紛!但睇真啲,原來同之前係有唔同;就係今次並冇分開到 迪士尼樂園,迪士尼海洋 各佔一邊.今次只係印上咗 東京迪士尼渡假區 嘅標誌,兩個主題公園嘅標誌並冇出現響膠袋上面.
網友仲特別送咗 迪士尼樂園,迪士尼海洋 日文版樂園時間表 Today 各一本俾我!真係多謝你啊!今期11月封面,分別由穿上不同系列聖誕裝嘅 米奇,米妮 擔任兩本時間表嘅封面人物!
時間表入面同樣亦刊登咗大量活動圖片同埋商品圖片,令我最興奮嘅當然就係可以見到 Duffy 啦!
我考慮過之後,決定遲啲將會分開兩次去送聖誕節禮物同埋生日禮物俾 Duffy 佢地.下星期會先送聖誕節禮物,再下星期到佢地生日當日就會送埋生日禮物!唔知佢地會有咩反應呢?
2012年11月14日
之前拜託網友幫我響 東京迪士尼海洋 買啲 Duffy 商品,俾 Duffy 佢地做生日禮物同埋聖誕節禮物;佢早前就已經返咗黎,響呢到再次講聲多謝,又要幫我買又要幫我拎返黎,真係唔該哂啊!我地約好聽日會響樂園入面見面,Duffy 佢地又有禮物收,仲要每人兩份,到時一定非常開心啦!
前兩晚上過 東京迪士尼渡假區 官方網頁,去咗 Duffy 專頁,偶然發現嗰個動畫有特別嘅景象!臨近聖誕節,Duffy 基地 Cape Cod 地區開始落雪啦!仲有幻麗嘅聖誕裝飾同埋聖誕樹!
話時話,香港迪士尼樂園 嘅官網去到呢一刻都未更新 雪亮聖誕2012 嘅資料喎,點解咁遲嘅... 唔通去到活動開始日先至正式更新?唔知聽日會唔會見到一個充滿節日氣氛嘅官方網頁呢?
於 13:03
標籤: 迪士尼物品, Duffy迪士尼小熊
訂閱: 張貼留言 (Atom)


text:
呢餐係我噚晚嘅晚餐,簡簡單單,煲咗糖水同炒麵.
上海粗炒及南瓜西米綠豆沙.
嚴格上嚟講,呢碟唔可以叫做粗炒,應該係 “中炒” 至啱,因為
我唔係買最粗嗰隻麵條,因為覺得要煮好耐先至完全煮透.
到要落老抽時,好彩望一望清楚,原來樽內已經發哂霉,
成樽唔要得,好彩只係剩番
1/4 樽度,咁咪唯有
淨係落生抽,所以好唔夠色呀!!
自從食過 Ernest 媽咪煲嘅綠豆沙,我就愛上咗佢嘅煮法,
加咗南瓜特別好食,今次我仲落埋西米㖭!
菜檔阿姐好介紹,呢款拳頭咁大嘅南瓜真係好粉,好好食,不過價錢唔平,
係中國南瓜嘅一倍哦!至於西米,俾著平時我一定唔會買呢包 "青 BB"
嘅西米,又細到大都好怕食啲明知落色素嘅食物,見到都周身痕,
但係我見佢包裝上面寫住天然食用色素,再睇埋英文,寫明有
2% 班蘭葉,咁就不妨一試喇,唔係化學嘢嘛!果然喜出
望外,煲好之後,打開煲蓋準備將西米過水時,嘩,
勁香班蘭味呀,果然係堅喎!如此貨色,當然唔平
啦,盛惠 $7.5 / 200g,不過試過就算,唔會再買
喇,因為過完水之後無哂班蘭味呀!!
睇到呢度,有無留意到呢餐其實係全齋呢!如果完全無諗到的話,即係話俾你聽,食齋其實都唔係想象中咁難,咁寡,咁乏味,懂得煮的話,其實真係唔使太刻意話為咗食齋而去諗煮咩餸,如果只係食素的話,咁就更加易話為,蔥,蒜,韭,酒都食得,總之唔落肉就攪掂!素食唔單只有助個人健康,仲可以為地球,環境出一分力,一個禮拜食一餐都唔係真係咁難呢!大家一齊響應 Green Monday 啦!其實如果有心的話,都唔使指定禮拜一先食嘅,Green Tuesday,Green Friday 都得,由你自己話事,或者先由一個月一餐開始先囉!
加油呀!


text:
其實呢個時間已經係人家準備食晏,但因為實在太早五點零六點就要起身,根本就無時間食嘢,所以 "嗱嗱林" 趁 12:00 pm 之前搵地方坐低食我嘅早餐,費事同放食 lunch 嘅人爭位.噚日係十五,我當然係食齋啦,所以我之前其實已經一早鎖定好目標,要幫襯曾志偉喺灣仔間素食餐廳「樂農」.
餐廳係屬於社會企業,店內員工大部份都係聽障人仕,所以對我嚟講,
$45 一份 set lunch 其實唔平,但係本住支持社會弱勢小眾嘅心態
去幫襯,以行動去支持佢哋,況且我又真係要食齋,
一舉兩得,何樂而不為呢!
$45 嘅套餐係包括三餸一湯連紅米飯,南瓜雜豆湯非常清甜,
飲第一啖已經好有住家湯水 feel,完全無落味精,
全靠豆類同蔬菜嘅天然甜味,值得一讚!
套餐其實係有六款菜式任擇三款,呢個係豉汁涼瓜鮮竹球,豉汁味道
唔會太過鹹,啱我口味,鮮腐竹球就最正,因為索哂汁
兼好有豆香味,仲好軟熟呀!
呢個係五香麵筋,其實係軟熟版嘅齋鴨腎,三款之中我覺得
呢個最好味,又香又辣,仲甜甜哋,好惹味.
其實我都幾怕喺街食茄子菜式,因為多數都整得好油,食完之後都一定會痾,
但係呢味黑椒味菜茄子值得一讚,完全唔油膩.不過我覺得黑椒
味唔夠,唔係睇番個 menu 都唔記得咗係用黑椒煮.
紅米飯係免費添加,原本見到佢細細碗都諗住食完要加多碗,但食完都幾飽,
所以無再添喇!可能一來我唔係太習慣咁早就塞碗飯兼一碗湯
落肚啦,二來係紅米比例都相對多,所以比較飽肚.
餐廳內仲有售賣一啲公平交易嘅有機食品,健康有益之餘,
又可以保障到第三世界勞動人口得到應有
合理回報,又要讚哦!
有興趣想知多少少嘅朋友,可以 click 入呢個


text:
行大運今日要四出拿明天用既物資.
十一點去拿婚紗晚裝.
一件婚紗,兩件晚裝,一條姐妹裙,蛋糕底裙,手套,小小配飾.
兩大袋野.
搭車返新居.
拿 d 大小相簿油畫,林林嬸嬸野去酒店「開房」.
M01,就係我聽日出嫁既地方.
有一間大房兩間細房兩個廁一個廚房.
好大個窗,好大個海景.
俾柴仔睇多兩睇,嘻,冇佢份享用嘛.
碌返出旺角拿褂.
三套褂,送紅睡衣同紅傘.
放低媽媽個套俾亞姨.
又趕住去開茶會.
初初諗如果佢十月十日開,我地去唔到都冇人幫我地去得到.
結果係今日五點,哈.
有人叫我地唔好去既,冇乜用喎.
但我地少出門嘛,聽下囉.
最後一站係去拿鮮花.
又幾盒野同好難拿既花球.
返酒店養住 d 花,柴仔要返屋企喇.
仲話結婚前一日唔可以見面,咁多野預備,唔見點搞得掂呀.
我去大快活同姐食晚飯.
係囉,點解今晚食大快活既?
由於覺得酒店個廁所沖涼唔係好自在,我返左新居沖涼.
媽媽忙住煮湯丸,係我至愛既糖心湯丸呀!
已經好耐好耐冇食過喇!
辛苦哂!
眾人睇完電視就開始上頭.
已經教左爸爸點講,結果都係唔記得四梳.
一梳梳到尾
二梳梳到白髮齊眉
三梳梳到兒孫滿地
四梳梳到四條銀筍盡標齊 (唔記得左)
真係烏龍~
今晚有暴龍表妹(我既伴娘)同亞姨留向酒店.
人人都話之前一晚會訓唔著,兩三點仲諗緊 rundown.
我唔係囉.
一早就想訓,係暴龍表妹捉住我同我油指甲.
哈哈,多謝哂.
今日都做左樣其他新娘子話佢地經常發生既事.
唔想俾柴仔知,但唔知點解佢都知道左.
好傻~
聽日就嫁喇.
:-*


text:
拉椰糕真係好好食,我第一次食佢係N年前喺新世界中心果間金牛苑,記得果晚去到都未坐定,朋友就好慌張咁問個待應姐姐,重有冇拉椰糕,個姐姐好整以暇咁話,你等我去問下先,咁就行左去,之後果幾分鐘,我個朋友好似等佢老婆生仔咁,坐唔安企唔樂,一時又岳高頭裝下個姐姐番嚟未,一時又自己同自己講,下次記得訂位時要訂埋拉椰糕,總之緊緊張張咁,直至個姐姐行番番嚟,並且話有,咁佢至似番個人!我睇佢個資態,如果冇拉椰糕,係會起身走人果款!
終於果餐飯食到尾聲,待應姐姐同我地清好張枱,換過尐碗筷就問我地可以上拉椰糕未!呀,唔記得話你知,果陣時我地出街食飯係真係食得好悠閑嘅,食完每一度菜係會同你換碟,以免影響下一度菜嘅味道,而主菜之後係會幫你換碟食甜品,亦都唔會限你個半小時內要走人,當然你可以話唔得環保,但係呢尐先至叫做出街食吖嘛,趕喉趕命咁又點叫做出街食啫,只係想填飽個肚嘅話,食快餐店都得喇,駛乜上餐廳酒樓喎!
講番碟拉椰糕先,上枱真係得四舊丁方一吋嘅綠色物體,一叉拮落去,嘩,軟熟到啜住個叉,唔,好香嘅椰汁味,咦,暖嘅喎,當年微波爐未咁流行,而就算有,食肆尐大師傅係唔會用微波爐嘅,呢個係身份嘅象徵,所以呢件又軟又暖嘅拉椰糕係蒸嘅,一口咬落去,煙韌香甜,食完之後滿口椰香,回味尤甘,可惜一人得兩舊,但係已經好好喇,因為我地後面果張枱冇得食添呀.
其實拉椰糕唔難整,果份心機先至最攞命!你諗下,五,六分鐘咁蒸一層,冇可能整三層呀,最少都七層,如果三個色重最少要整九層添,咁樣來來回回已經成個鐘喇!重未計之前尐制作過程喎,整一底拉椰糕真係兩鐘頭閒閒地,咁你話焗底蛋糕都要喇,但係焗蛋糕係佢有佢焗,果一個鐘頭內你可以做其他嘢,唔駛哮住佢逐層加料喎!
好,開工.15厘米四方焗盤一個.材料方面我以就手為主,超市有嘅都係用超市嘅貨式.包括椰汁400克,木薯粉200克,粘米粉15克,班蘭葉兩條,冰糖120克,水200克,鹽少許,班蘭葉色素適量.做法:煲滾水,加入冰糖,煮溶之後熄火,攤凍.
用中火煮椰汁,剪成條狀嘅班蘭葉同鹽,一滾即刻熄火,攤凍.
將木薯粉同粘米粉倒埋一齊,再倒入攤凍哂嘅糖水同椰汁,一路倒一路攪,唔好俾佢結埋一舊舊,之後再過篩.
這裡應該有700克的椰汁混合物.將佢地分成300克同400克兩杯,喺400克果杯加入班蘭葉色素(我落得比較少,所以色淡),咁你就有一杯綠色,一杯白色嘅液體.
進入蒸糕嘅程序喇,注水入鑊並放入蒸架及焗盤,開火,水滾,倒入第一層綠色液體,五分鐘後,倒入第二層,呢層係白色嘅,如是者梅花間竹,而到最後兩層就分別蒸七分鐘,之後熄火,乜嘢都唔好郁,15分鐘之後至由個鑊度攞盆糕出嚟攤凍.
真係要等佢攤到凍哂至好倒出嚟切,唔係就會黏住個底,甩甩離離咁好肉酸,咁你可以話咁都食得啫,食得,咁既然咁都食得,就唔駛逐層倒咁哂心機喇,亦都唔駛加色素喇,成盤咁蒸咪得囉!駛乜咁貼身待候佢兩個鐘啫!


text:
2014年4月29日 星期二
29/04/14 丹麥 - 哥本哈根
哈哈 ! 飛咗十個半鐘 , 仲未訓醒過第一關 - 芬蘭首都赫爾辛基
就係坐呢隻機飛到嚟 E 度
巧凍呀!由22-23度到達6度 , 梗係要明哥幫手擋風
早晨 6 點既陽光機場
飛過呢個大海就等如由芬蘭去咗丹麥
噫 ! 原來有條大橋橫跨兩國
出咗機場見到呢支金金地轉轉吓,都係唔知係咩?
羅森皇宮側門 (基斯汀四世建造 )
迎接大家係原裝出土美女石像
皇帝就係用呢副足金棋盤教啲皇帝仔行軍佈陣
唔同朝代皇帝專用長槍同指揮刀
皇帝護肩既大象頭係用白銀造
大鹿角
紅酒戰利品倉庫
蜜臘+象牙手飾盒
蜜臘展覽廳
象牙展覽廳
鴕鳥蛋配象牙雕刻
呢邊啲雕刻好多係逐件逐件雕完,之後組裝而成
出巡馬鞍
登基用馬鞍
你估吓邊支係用獨角獸隻角做 ?
天文鐘
原件雕刻水晶餐具
權杖
號角
左下角係皇家聖經
加冕用皇冠
咁多款你會揀邊款介指
皇后的 - 第一套
皇帝 1300卡 紫水晶
夫妻冠
唔知佢督唔督到個圈圈
你哋係無眼花,全部都係中國制觀音菩薩像*\(^o^)/*
當地覺得疑似聖母聖子
皇家壁爐
呢幅畫叫 - 人在做天在看 哈哈(^_−)−☆
御花園
接待外賓大廳
紅藍對戰圖
宴會餐具室
白銀主題房間
夜鶯鐘
首飾鐘
皇宮正門
法院外露天廣場
法院
國會大樓
零起點地標
E 座天氣提示大樓,有溫度計,晴雨提示像 -轉出左邊像曬太陽右邊要帶傘
神聖牛降服妖魔龍
安徒生與我
我倆與安徒生
數下有幾多頂皇冠
新港
安徒生紀念品店
呢間就係安徒生住過既屋企
準備出海喇
佢哋雪糕筒巧鬼脆 , 啲雪糕就好鬼甜囉
見到碼頭喇 !
等攞飛
我哋間房
係十樓既露天水吧
Hey ! Cool Man
似唔似嘆世界中
你哋睇Shirley幾無用 , 等佢買到太陽都落山
連碼頭倉庫都攪到咁有藝術化
等緊Duty Free 開 ............... 閘
祝大家開心健康
訂閱: 張貼留言 (Atom)


text:
今個月又有wedding expo, 其實個個月都有咁濟, 來來去去都係o個o的o野, 不過總有某o的焦點令你都係要去八一下.. 今次o既焦點就係Vanesse o既catwalk show! 之前拎左免費飛, 所以就算腳痛都要去
今日下午先去左Fairlady開倉睇下有冇正o野, 上到去睇左都有o的ok, 不過都要$1200-1600一件, EG就麻麻地, 都要$880以上..睇中一件粉橙EG, 不過雪紡裙有條線扣左, 即時冇心機去買! 睇多幾睇見WG都要千幾銀就冇買lu, 之後就去麻布茶房會合17號, 食個set lunch, 好豐富喔...
三文魚沙律, 三文魚骨腩, 咖哩牛肉蛋包飯, 滑蛋吉列豬排飯
食完lunch我o地就去報班, 一齊去整一對結婚公仔, 係度賣個關子, 遲o的整好再話大家知!!
報完班就搭地鐵去會展. 今日好開心呀, 終於係expo見到熟悉o既blogger, 今次就見到mrs chik chik同Alan先生.....真係好難得呀, Alan唔駛出trip可以陪Vivian.... 仲有, Alan你真人同上鏡都係靚仔啦. (唔止真人先靚o既, 其實好想大叫貓王), 不過你要保重呀, 知你背部有o的唔舒服!!!
之後就見到MM, 大家JOIN埋一齊就去霸定頭位去睇SHOW. (我會另外開個TOPIC講Vanesse個show). 睇完show之後就陪MM去睇婚禮攝影, 而家o的攝影真係貴左好多呀. 比起我年頭join時真係加左價, 仲要加左唔少添! 睇完婚攝就去左對面館行, 係入面係想睇下花, 有一間都OK呀, 我想做馬蹄蘭, 佢用成20支去整, 個Package比秋子貴o的, 但20支花好正. 搵日去花墟睇下間舖先得!
睇完之後我o地就走喇, 不過走時就俾我見到細妹喇, 真係好開心, 可以見到細妹夫一面!
臨走前都同MM影返張合照先!!
然後我就同17號去左英皇間$10店入左o的擦膠同cutter, 準備玩下整stamp. 之後就去左大婆牛肉麵食o野喇!!! 都ok而且係抵食的!! 好滿足的一天.
大婆牛肉麵, 大婆餛飩麵, 鹽酥雞, 醉香一字骨同白菜仔一碟!


text:
2014年7月2日 星期三
奉基小學 - 做評估及買校服
離開STAFFORD之後, 我地急急腳搭的士去奉基小學做評估同買校服...
之前怕會趕唔切, 所以早一日先聯絡學校睇下評估要唔要補做, 學校話如果趕唔切就要另約時間再做, 幸好我地趕得到, 唔需要再請假返黎!
到左學校先去點名, 老師派左一本暑期作業比我地, 呢本作業妹妺一返到屋企就做, 除食飯沖涼, 佢由6點做到12點, 一口氣完成哂, 淨返兩頁留返去睇展覽後有照片再做...
仲有呢本家長輔導小冊子, 比我地呢D新手家長參考下..
入到學校禮堂就撞到CANDICE0刺, 好橋呀! CANDICE比我地早到, 佢地做完評估就响外藉老師度聽故事, 因為仲等緊其他學校0既回音, 所以佢地唔買校服住...
我地先搵老師做評估, 其實唔算係咩評估, 只係問左一D日常生活0既問題, 唔知點解妹妹都係好怕羞, 我坐响佢隔離都聽唔到佢講咩呀!!! 唉, 我終於都明白點解佢考唔到其他學校0刺... 嗚~~~
學校提供左兩間校服公司比我地 - 愛民 & 添記, 好彩嫲嫲响度, 可以比D意見, 最後我地決定响愛民買, 小學D校服真係好平, 校服同運動服各兩套都只係$430, 好抵呀!
STAFFORD下學期頒奬典禮
今日特別為左參加頒奬典禮攞左半日假, 今次我地邀請埋嫲嫲出席, 見到個孫攞奬, 我諗佢都會好開心!
頒奬典禮响YORK禮堂舉行, 入到學校之後, 小朋友就跟老師去準備, 家長們就進入禮堂就坐...
等左一陣, 頒奬典禮正式開始, 首先由校長致詞..
然後逐個奬項頒發, 到UKA, UKB同UKC三班0既中文學科奬得奬者到台前, 到我地妹妹0刺!
好大個奬狀呀! 金光閃閃好靚!
今日除左攞奬開心之外, 仲可以再一次見到妹妺0既best friend Joey, Joey好忙, 以後唔會有好多機會見面, 大家將來要加油呀!
畢業禮時冇機會同老師合照, 好彩今日可以有機會影返..
Stafford個個主任老師都好好, 同學仔亦好乖好斯文, 慶幸妹妹响呢間學校讀左三年書..
亦恭喜得到好成績0既同學仔, 希望奬項能夠令小朋友响未來日子有鼓舞0既作用..
好榮幸可以出席今次頒奬禮, 為呢三年0既幼稚園生涯畫上完美的句號..
今日收到JOEY送比妹妹0既禮物, 係FROZEN筆袋同貼紙, 妹妹好鍾意, 我地會好好珍惜同好好利用架0刺!
訂閱: 文章 (Atom)


text:
金屬
喺化學入面,金屬係一啲隨時會釋放電子,成為離子,而喺元素形態時又以金屬鍵鍵形式存在嘅化學物質.佢哋有時會被形容為一堆畀電子圍住嚟轉,成為結晶體嘅正離子.金屬亦係元素三大分類之一,同半金屬與及非金屬並列.硼(Bo)至到釙(Po)嘅一條對角綫將元素週期表分成兩部分,左下角係金屬,右上角係非金屬,疊住條綫嘅就係半金屬.
大自然裏面非金屬嘅分量多過金屬嘅分量,但係金屬就佔咗元素嘅大部分.常用嘅金屬,例如五金,即係金,銀,銅,鐵,錫,都係元素.
金屬元素嘅所有同素異形體(Allotrope)個樣都閃令令,可延展嘅(Malleability),可延長嘅(Ductility),全部都係導電體(Conductor of electricity),同埋好嘅導熱體.相比起來講,大部分非金屬元素都好脆 (Brittle),又係啞面,而且唔傳電.金屬傳電係因為佢最面頭嗰個電子殼啲電子都唔係好穩定,鍾意甩出去,所以就出晒去原子同原子之間嘅空隙,形成一個類似「電子海」嘅游離電子層.
大部分金屬都係唔穩定嘅化學物質.當佢哋係金屬,即係重係以元素形式存在嘅時候,會同氧氣產生唔同速度嘅化學作用.快嘅好似鉀同氧氣嘅反應會喺幾秒之內完成,但係鐵同氧氣嘅反應,即係生銹,就要幾個月甚至幾年先至完成,途中重要經過幾個階段.鹼金屬反應最快,其次係鹼土金屬,過渡元素會慢啲,當中例如金,銀,鉑就直情唔會有化學反應.
有啲金屬會自然形成一浸好薄,但係好硬,而且唔透水嘅氧化層,例如鋁,鈦.呢浸氧化層將個金屬物件同外界完全隔絕,成為一個保護層.所以呢啲金屬雖然好易產生化學作用,但係都算係一啲抗侵蝕嘅金屬.呢層天然嘅氧化層比大部分嘅人工保護層防禦力更強,而且可以用陽極電鍍 (Anodizing)嘅方法加厚.


text:
回顧返龍BB 16~18個月又成長左好多喇, 佢完全聽得明大人講咩, 只係有時佢會用一大輪BB 話去回應, 其實feel 到佢明白肯乖乖去做已經覺得好叻叻! 不過依兩個月龍BB 既脾氣大左好多, 有時會扮扭計等大人去氹佢, 有時曳起上黎又會係屋企訓地, 抱起佢就會將個身擺黎擺去推開我, 試過有次扭到打左我一下, 我當時即真係心都痛埋, 跟住就輪到我即刻扮喊吾開心要龍BB 鍚返Hall 返, 龍BB 一見到我咁佢又會即刻鍚返我用手輕力Hall 返我, 個刻即時心都甜晒, 又會再同龍BB 攬攬鍚鍚一輪! 講真, 見龍BB 有咁既行為真係個心有D安慰, 知道龍BB 都係好鍚媽咪!
龍BB 好鍾意同小朋友玩, 吾知係咪同表哥玩得多, 比佢大幾年既小朋友佢都吾會驚一樣走去同佢地玩! 有時遇到細過佢既BB 喊, 龍BB 又會識主動拎玩具比BB 分享! 好主動既龍BB 出親街食飯都成日撩隔離枱D大人玩, 又成日對人笑放生電, 不過咁樣都好, 有人陪佢玩下我同老公就可以慢慢食喇!
食
而家大人食親咩龍BB 都會跟住食, 有時專門煮比佢既正餐佢都會吾食, 係都要食大人食物先得, 不過有時連大人食物都吾食淨係肯飲奶, 試過有幾日幾餐都只係飲奶就夠, 真係吾明點解越大越細食!
越黎越吾鍾意食飯, 淨係肯食河粉/通粉!
進食時間7:30(奶)~13:00(粉)~18:30(少飯)~21:30(奶)
勁鍾意食動物餅, 星星餅都要企埋一邊!
訓
已經吾會半夜起身, 通常都會一覺訓到大天光! 不過有時半夜會叫幾聲, 拍拍背好快又訓返!
龍BB 有個習慣, 夜晚通常我會陪龍BB 飲奶訓覺, 訓前佢一定要摸住我條頸/心口/手/面, 佢先會訓著, 相信係想有大人陪住有安全感D!
便便
一日一至兩次, 好暢順!
通常會朝早起身一次, 下午又一次!
重未教佢介片片去洗手間!
發展
最近少左講單字, 而家通常會講一大輪BB 話, 有時語氣表情學埋大人, 真係比佢笑C!
聽得明大人講咩, 叫佢幫手掠衫, 龍BB 會一個一個衣架拎比我, 我掛完衫上衣架叫佢比Daddy, 佢又會逐件遂件拎去比Daddy! 龍BB 會幫手做家務, 叫佢抺Playmat 上面D 公仔, 佢真係會遂個遂個去抺! 叫佢Clean up 又會幫手收拾D 玩具!
龍BB 好鍾意同人玩, 主動大膽左好多, 吾怕陌生人, 好快適應環境!
手腳好敏捷, 鍾意跑黎跑去, 擒高擒低無時停!
一聽音樂會un 下un, 成日會跟住唱歌!
食飯要自己拎匙巾畢先肯食, 不過佢鍾意用左手, 我會教返佢用右手, 不過聽過有媽媽話而家未洗刻意教佢用右手, 大D 自然會識用返右手喎??!!
龍BB好鍾意鍚Daddy 媽咪, 好識冧我地, 放工返黎一定要攬攬鍚鍚!
1Y4M20D~ 勁鍾意banana, 要自己拎住一大條banana, 食到lam lam 俐!
1Y4M22D~ 第一次去圖書館, 同Daddy 手拖手慢步! (其實係龍BB 拖住Daddy 行快d 就真)
入到去圗書館見到隻牛牛第一時間衝過去!
之後周圍拎書睇, 見到隻Dog 就勁肉緊咁指住講Dog Dog!
睇完圖書再去公園玩陣!
1Y4M23D~ P牌仔出動!
1Y4M30D~ 好鍾意著大人鞋, 自己著住一隻又要幫Daddy 著埋另一隻!
1Y4M31D~ 肯擺Post 比媽咪影相真係第一次!
1Y5M7D~ 貪靚龍BB, 掛住照鏡吾願走!
1Y5M19D~ 父子同心, 兩父子合力完成份復活節禮物!
1Y5M27D~ 畫畫, 教左一陣先肯用右手, 雖然吾知畫咩, 但係個樣都有板有眼!
1Y6M~ 歲半喇, 又大個仔喇! 破例比龍BB 食花花 Tealamisu, 睇個樣就知Yummy Yummy啦!!


text:
南非蜜月之旅八天(第五曰)
15-3-2013 (第五日)
今日係我地在「約翰尼斯堡」既第二日,全日得一個節目,剩係去鑽石工場參觀,所以今朝七點先起身,放埋行理係門口就落樓食早餐.
食飽飽就上車出發去今次旅程,我地入住最精彩既酒店,就係(迷城皇宮)喇.
車道上有好多小販趁紅綠燈位停車時,向車上乘客售賣各種物品.
終於黎到太陽城喇!呢個主題樂園裏面有四間酒店,仲有入做波浪沙灘,同埋24營業既賭場,而我地呢兩晚,就係入往太陽城內其中一間全南非最頂級豪華,兼係世界十大酒店之一既The Palace Hotel(迷城皇宮)喇.
我地洗過面,休息咗一陣就同D老友一齊出去行街街;太陽城佔地甚廣,所以有穿梭巴士接送客人到各處既娛樂中心,而我地入住既迷城皇宮酒店,仲有專用既私家車接送服務添.
行咗一陣諗住食晚飯,搵來搵去都冇一間合口味既餐廳,卒之係咁意食咗D小食就算.
行到勊勊地,就番酒店;因為迷城皇宮酒店係唔准其他酒店既住客進入,所以我地出入都要出示酒店匙咭.
聼日要一早起身,去比林斯堡動物保護區睇動物,請各位萬勿錯過呀!
番到房見有D肚餓,即刻拎D私伙野出黎開大餐;食飽飽沖埋涼,睇陣電視就瞓覺覺豬喇.


text:
凱撒
凱撒(拉丁文:Gaius Julius Caesar,前100年7月13號—前44年3月15號),後世尊稱凱撒大帝,係羅馬共和國末期嘅軍事統帥同政治人.
跟拉丁文名,Gaius就係佢鄉下,即係高盧,大概係家下法國地方.
凱撒出身貴族,歷任財務官,大祭司,大法官,執政官,監察官,獨裁官等.前60年同龐培(拉丁文:Pompeius;英文:Pompey),克拉蘇(Crassus)秘密結成前三頭同盟,之後出任高盧總督,用咗8年時間征服高盧全境,襲擊咗日耳曼同埋不列顛.前49年,佢率軍佔領羅馬,打敗龐培,集大權於一身,實行獨裁統治,制定咗《儒略曆》.
前44年,佢俾布魯圖所領導嘅元老院成員暗殺身亡.佢甥孫同養子屋大維擊敗安東尼開創羅馬帝國,做咗第一位皇帝(拉丁文:Imperator).
凱撒係啤牌之中嘅階磚K.
目錄
家世背景[編輯]
凱撒公元前100年7月喺羅馬出世,佢喺父系同母系兩方面都出身於純貴族嘅家庭環境中,由此獲得好好嘅蔭庇.
老豆血緣[編輯]
- 佢老豆喺前100年前後做過財政官,大法官等職務,重做過小亞細亞嘅總督.咁顯赫嘅身世,註定凱撒至少會做類似行政官嘅職務.
- 佢阿叔塞克斯圖斯·儒略(Sextus Julius)公元前91年晉升到執政官嘅職位.
- 佢姑丈馬略係元老院嘅民眾派領袖.
- 佢姑母茱莉婭嫁咗畀好出名嘅馬略.
老母血緣[編輯]
- 佢阿公盧西烏斯·奧萊利烏斯·科塔,喺前119年擔任過執政官.特別係喺凱撒事業嘅開始階段,佢始終支持同有求必應,得到強而有力嘅支持.
- 佢老母奧萊莉婭,嚟自權勢好大嘅奧萊利·科塔家族.
家譜[編輯]
凱撒好努力咁幫自己整個神聖嘅家譜:喺神話裏面,起羅馬嘅人羅穆盧斯嘅祖先係特洛伊英雄安喀塞斯同女神維納斯(希臘人嘅阿芙蘿黛蒂)所生嘅特洛伊王子埃涅阿斯.而埃涅阿斯個仔阿斯卡尼又叫尤爾(Julus),夾硬當係自己氏族(Julius)嘅祖先,話自己係維納斯嘅後裔.
生平[編輯]
早期教育[編輯]
同嗰個時代任何一個年青嘅羅馬貴族一樣,按傳統,喺學完字母,數字同拉丁文嘅入門知識之後,凱撒跟著雄辯術老師學演講辯論,另外又學咗哲學,法律等嘅基礎知識;最後,接受軍事嘅教育,睇歷史,攻城術同戰術等方面嘅著作,參加各樣嘅軍事體育訓練.
7歲嗰時,凱撒俾人送咗入專門培養貴族子弟嘅學校.凱撒嘅文學,歷史,地理等嘅科目成日俾老師嘅誇獎.佢活潑開朗,頭腦靈敏,令老師驚奇嘅係有問唔完嘅問題,成日打爛沙盤問到篤.凱撒細個最崇拜嘅就係佢姑丈—馬略,佢成日纏住姑丈同佢講佢出征打仗嘅故仔.凱撒嘅老母相信自己個仔唔係凡夫俗子,就加強咗對佢嘅教育.凱撒並冇辜負佢老母嘅期望,博覽群書,學業日益長進,文章寫得好好,十幾歲就發表咗《赫庫力斯的功勳》同悲劇[[《俄狄浦斯》.佢好鍾意古希臘文化,尤其係古希臘嘅古典文學.除咗文學,凱撒重鍾意體育運動,佢精通騎馬,劍術等,肌肉發達,體魄好強健.
初出茅廬[編輯]
同蘇拉嘅衝突[編輯]
公元前86年同前84年,元老院嘅民眾派領袖馬略同秦納先後死咗,秦納提名過凱撒做朱庇特神祭司.雖然凱撒一次過冇咗兩個保護人,但亦同時得到從事某種職業並得到巨大成就嘅自由.前84年,凱撒娶咗秦納個女科涅莉亞做老婆.呢場婚姻唔單止令佢有一個女—尤莉婭,亦令佢得到元老院嘅民眾派成員嘅支持.
前82年,喺內戰中取勝,並得到元老院精英派成員支持嘅獨裁官蘇拉要求凱撒同科涅莉亞離婚,不過佢拒絕並謹慎噉離開羅馬.喺親友幫助下,凱撒避過放逐同死亡嘅威脅.雖然後來蘇拉屈服於對後生嘅凱撒嘅各種有利嘅強大壓力而寬恕咗佢(傳說,蘇拉喺同意寬恕凱撒嗰時,向為凱撒求情嘅屬下講過:「你哋要知,呢個後生仔會比馬略可怕百倍!」),但凱撒都係覺得遠離羅馬更為審慎.
第一次去東方[編輯]
公元前82年至前79年,凱撒旅居東面,喺前81年跟馬爾庫斯·泰爾穆斯(Marcus Terentius Varro Lucullus)去小亞細亞.佢去到小亞細亞之後,好快就接受咗一個使命:去比提尼亞搵船.比提尼亞國王尼科美德應承咗畀船羅馬,但係唔肯履約.凱撒完成咗呢個任務.或者係完成得太完美,佢嘅對手開始傳言呢個羅馬使者唔尋常嘅魅力,先至搞到狡猾嘅國王聽話.雖然淨係一個插曲,就令人留低佢係基嘅印象,而且呢個影響係長遠嘅,佢嘅士兵(根據蘇維托尼烏斯嘅講法)喺好耐之後嘅一次凱旋式入面話佢統帥係「所有女人嘅男人,所有男人嘅女人」.
前80年,凱撒跟住軍隊去咗米蒂萊,喺戰鬥入面顯示咗佢嘅軍事同外交才能,因為表現英勇攞咗桂冠.前79年至前78年,佢重參與清剿奇里乞亞海盜嘅戰鬥.
返番羅馬[編輯]
前78年,蘇拉死咗之後,凱撒返番羅馬.喺幾年間並冇乜大作為,好少關心政治,淨係以辯護人身份喺法庭幫自己或者擁護者辯護同起訴.例如:前78年喺執政官萊皮德叛亂失敗之後,要求赦免自己嘅擁護者;前77年起訴政敵多拉貝拉貪污;前76年幫希臘人辯護,同該尤斯·安東尼烏斯對抗.
第二次去東方[編輯]
但係,凱撒冇堅持落去,前76年,再次踏上去東方嘅旅程.公元前75年,佢喺羅德島,拜米隆個仔-雄辯大師阿波羅尼奧斯為師.
佢喺旅途中,俾奇里乞亞海盜綁架過.海盜要求用二十蚊塔蘭特嘅大額贖金.凱撒笑佢哋唔知道自己嘅身價,要求佢哋至少要攞五十蚊塔蘭特.喺等贖金嘅8日之中,佢俾海盜控制,但係佢對佢哋講,獲釋之後一定會將佢哋釘十字架,海盜以為佢講笑,依然對凱撒好好.
凱撒獲釋之後做嘅第一件事-實踐承諾,組織隊艦隊,捉嗮劫持佢嘅海盜.或者係嗰啲海盜對凱撒好好,凱撒為咗減輕佢哋嘅痛苦,喺釘佢哋十字架之前,就刎佢哋頸.
政治經歷[編輯]
早期職位[編輯]
- 前74年,凱撒返番羅馬,好快就繼承舅父奧萊利烏斯·科塔嘅職位-祭司
- 前72年,佢攞咗第一個選舉嘅低級職位-軍事保民官(古羅馬官職體系中最低一級)
- 前70年,凱撒又參選,做咗前69年嘅財務官(羅馬官職體系第一個正式官職,只有30歲以上先可以參選,任期一年,獲勝者自動獲得元老院議員嘅資格)
- 喺前69年去西班牙做總督嘅副手,主管省嘅財政
- 佢喺西班牙各城審案嗰陣,喺赫庫利斯神廟見到亞歷山大大帝塑像,諗到亞歷山大大帝喺自己呢個年紀已經征服世界,自己重乜都冇,就辭職,離開咗西班牙
- 前66年,凱撒返番羅馬之後被委任做「阿庇亞大道管理人」嘅頭銜,維護呢條連接羅馬同布林迪西烏姆(大概家下布林迪西)嘅路
- 佢自薦做新市政官嘅職位同當選(古羅馬嘅市政官類似宜家嘅市長,主要係負責城市嘅公共設施(特別係神廟)嘅建設同維護,管理市場同其他羅馬日常生活嘅事務.而且呢個職務係勁困難嘅,因為市政官重要組織最受羅馬人歡迎嘅競技項目之一-大賽馬嘅.呢個活動經費好有限,但係市政官想喺佢嘅政治事業好啲,佢一定要搞場盛大嘅競技活動,咁即係話市政官要自己出錢搞)
- 為咗取悅平民,凱撒為公眾提供咗好多好正嘅競技比賽,起好多好正嘅公共建築,完咗一年嘅市政官任期,但係自己就破產(爭人幾百塔蘭特,以宜家嘅貨幣嚟計,差唔多係幾百萬歐元),嚴重咁威脅到佢未來嘅政治生涯
- 前63年係著名演說家西塞羅嘅執政官任期年,佢選擇同元老院金精英派合作而同羅馬返平民階層決裂,結果佢喺任期中顯得無所作為.相反,凱撒此時節節勝利.


text:
洗衣機可謂係每個家庭主婦嘅恩物(可惜村姑扑衫從此失傳左),方便快捷,慳咗唔少時間精力.但長時間使用唔清潔就會發現啲衫洗得唔乾淨,大量嘅細菌雜質堆積係入面,引起皮膚痕癢問題.
為咗殺滅隱藏係洗衣機夾層內嘅細菌,就必須清潔洗衣機.
究竟要點清潔洗衣機呢?今日等裝修佬話你知.
洗衣機污垢主要係由五類垃圾組成:
自來水嘅鈣離子同碳酸鈣組成嘅水垢,洗衣粉,洗衣液嘅游離物,衣物纖維,人體有機物質,衣物帶入嘅灰塵,細菌以及其它物質.
呢啲雜物會堅固咁附係洗衣機夾層內,係常溫中繁殖,發酵,洗衫時會污染衣物帶俾人體.有人皮膚痕癢過敏,多數係洗衣機嘅問題.
洗衣機專用清洗劑
係市面上容易買到洗衣機專用清洗劑,價錢唔櫃但清潔效果唔錯,而且呢種專門嘅清洗劑,對洗衣機嘅傷害比較細.
缺點:係清洗過程中,無論係直立式,還是滾筒式嘅洗衣機都需要浸一段時間,然後要用滿水位清潔幾次,有啲浪費水,而且呢個清洗方法大概要兩個月就洗一次,比較麻煩.
自帶清潔功能洗衣機
雖然清潔洗衣機嘅辦法有很多,但總體都係浪費時間,浪費水電,係非常麻煩嘅辦法,而且清洗效果同殺菌效果唔係太理想.其實最簡單嘅方法就係買有自清潔功能嘅洗衣機.現時市面上有唔少呢個功能嘅洗衣機,如果要換洗衣機嘅朋友不妨考慮下.
醋+梳打粉
先用乾衣模式將醋均勻灑係洗衣機內裡,醋可以起軟化作用,將污垢軟化,然後用梳打粉清洗,浸去除污漬.梳打粉呈弱鹼性,唔會腐蝕機體.而且醋同梳打粉方便購買使用,唔需要擔心殘留危害皮膚健康.
缺點:畢竟唔係專業去污產品,浸加清洗一般需要三個鐘以上,時間比較長,而且可能需要兩次先可以徹底清洗乾淨.另外醋嘅味道比較大,可能會殘留異味.
消毒水
消毒水也有較好嘅去污能力同殺菌效果,可以用於洗衣機清潔,清潔方法同樣係浸泡清洗,但如果係大型嘅滾筒式洗衣機,最好將入面嘅內筒,外面嘅零件都拆開清洗乾淨,所以會非常麻煩.
缺點:消毒液腐蝕性強,要注意兌水比例,而且浸泡時間唔可以太長,大概半個鐘就得啦,不過時間比較短去污效果會無咁好.
裝修佬溫馨提示
家用洗衣機一般每2~3個月進行一次清潔消毒,可以用一般消毒劑,普通消毒清潔劑,漂白水或除垢液例如滴露,威露士等. 平時最好將衣物,床單分開洗,底衫同襪儘量用手洗,亦可用50℃左右嘅熱水清洗.
洗衣機唔好放喺潮濕地方,廁所唔適宜擺放洗衣機. 洗完衫後應該即刻擰出去曬,否則會滋生細菌.
洗衣機嘅排水口一定要高於排水道,唔可以將水殘留係排水喉內. 洗完衫打開洗衣機蓋等佢自然風乾,既可以防止洗衣機老化,又防止滋生霉菌.
(以上圖片均來自網路,如有任何版權問題,請與本站聯絡)
裝修佬話你知:清洗洗衣機方法 (艾華)
https://www.facebook.com/hkdecoman


text:
梵爾塞宮玩完之後, 我地去咗蒙馬特(畫家村), 那裡只得一條街,
店舖全是買手信的, 最特別是好多街頭畫家幫妳即時畫素描,
不過我地冇咩時間又冇咩興趣, 所以都冇畫, 我地都係主力數手信,
這個地方仲有好多餐廳, 我地見到人食青口食得好滋味, 而且又到
lunch hour, 我地就坐低一試啦! 我地8個人叫了d意粉, 叫了些三明治,
當然最重要的係叫了一個青口食啦!
意粉只是一個普通的三文魚意粉, 不過相當唔錯, 但未之於有驚喜!
個三文治係香港冇得食的品種, 因為唔係我叫的, 所以都唔知咩嚟,
未食之前同食完之後都唔知咩嚟, 不過好食! 最後一試個青口, 嘩, 不得了!
超好味, d青口唔同平時香港食到那些, 食落去非常之滑,
唔似香港那些肉死死實實的, 隻青口亦很鮮甜, 加上有小小湯汁, 更加係perfect,
好感動, 終於係歐洲食到餐好野啦!食飽飽之後, 我地又再上路啦!
途中有團友話想去hard rock買野, 所以我地都入去行咗個圈, 見到d t-short都幾靚,
仲買咗兩件添(寫住paris架)! 跟住我地去咗春天同老佛爺百貨公司行,
入到去就好似入咗sogo咁! 唔係話個格調/環境似, 係俾到我的感覺好似番咗香港咁,
因為入到去個sales 係講廣東話的,而好多counter都有中國人係到, 行街shopping
的好多都係亞洲人, 由其是好多日本人係到shopping, 而買的野並不特別靚,
並未能吸引到我同我老婆留連, 最後我地搵到間supermarket反而我地有d興趣,
仲買咗d野食添, 大約行咗兩個鐘之後, 我地進發去最後一個目的地 ~香謝麗舍大道
由於導遊都知道我地最想到的店舖係LV, 所以導遊直頭將架車停到LV門口,
間LV真係勁大, 不過我地只係行咗第一層, 唔知其他層數仲有咩買,
而入到去差唔多九成都係亞洲人, 外國人反而比較小, 本來都想幫朋友買袋,
計過之後先發覺同香港差唔多價錢, 所以都冇買到, 以我老婆心大心細之下都係冇買到!
而LV 其實已經變咗一個景點, 好多人好似我老婆咁, 影番張相留念
跟住我地就行吓香謝麗舍大道! 都冇咩特別, 較另我驚喜的係 車的SHOWROOM,
DESIGN到好似展覽館咁, 放哂D概念車出嚟! D人入哂去SHOWROOM影相,
又有機打, 當然係賽車GAME啦! 我當然唔執輸入去影兩張先啦!
本來導遊話可以帶我地去食中餐, 但我地係趕唔到的情況下 (其實我都唔係好
想食, 驚俾佢掠多次水), 我地自己去搵野食, 最後搵咗間食PIZZA的,
仲要望住個凱旋門靚景食喎 ! 本來應該好好FEEL, 但係個位原來西斜架!
怪得之冇人坐啦!哂鬼到我眼都開唔到, 又鬼熱喎! 咩FEEL都冇哂!
好在有柸冰凍啤酒飲吓! 不過件PIZZA燒得幾靚, 應該真係用火爐燒的,
不過味道就單調D, 但又唔係難食喎, 總之唔同香港食到過D啦!
不過我估外國人食D PIZZA係簡單D 小D料, 唔同香港過D十幾廿種料,
D味千奇百怪的! 不過我鐘意外國D PIZZA啦! 唔駛走菠蘿啊!
外國PIZZA全部都冇菠蘿架 都唔知點解香港D PIZZA大部份都有菠蘿的
食完今餐, 歐州之旅終於完啦


text:
UStyles Production的位置係上環MTR附近, 去到有一位同事係度, 原來係其中一個攝影師, 佢地呢間公司只係開業1年多, 而再之前, 佢地就係尖沙咀另一間攝影公司打工既, 所以網上無咩comments. 講返佢地個package, 2P1V再加多一位助手, 包全日JPG相片, 成長片段, 全日錄影DVD, 10"X14"相簿. 佢地無包早拍晚播, 同埋全日精華片段. 而佢地既相片方面, 都影得唔錯, 但bf覺得好似Dimanche Production影 得好d. 但當我同那個攝影師傾計期間, 感覺到那位攝影師很有Heart去做攝影, 佢好似係想影一輯好既相多過賺錢, 當然賺錢都好重要. 佢都講得出而家好多攝影師會用raw去影相, 因為之後可以慢慢執相, 但係其實一位勁既攝影師係有時會用jpg去影, 因為佢對佢既攝影有信心, 唔需要點去執相. 而且我覺得佢影相捉D角度都OK.
跟 住我地再睇埋成長片段同埋video, 成長片段都幾普通, 而video就好傳統果隻, 所以坦白講除左影相方面, 其他就真係好麻麻. 而且佢地OT要每人加$300, 同樣可以只係要求一位攝影師OT. 而相簿排版方面同樣普通, 我都明白其實好多攝影師只係會影相靚, 而做design或者排版就真係一般. 我地同樣都係離開左, 返去再商量一下再決定啦.


text:
2016年7月27日 星期三
全埋身之感動
世事有時真係好奇妙,正當艾菲開始寫上一篇講作為全泵媽嘅心路歷程時,BB豆豬就忽然肯埋身食,講緊嘅唔係啜幾啖就喪喊推開艾菲,或只當艾菲奶咀啜完唔夠半個鐘又喊食嗰種,而係真真正正食到一餐,食飽仲識笑晒口吹晒口水波撩人玩嗰種,堅係兩個幾月以來第一次,然後我哋練習再練習,經過兩個幾星期嘅努力後,BB豆豬已經可以全埋身,艾菲終於可以脫離全泵媽嘅行列啦﹗YEAH!
自從第一次閃過放棄餵母乳嘅念頭,艾菲已經接受BB豆豬係個唔鐘意埋身食嘅BB,所以都無乜點再同佢試埋身食,除非大家心情都好輕鬆,時間又許何先即管試吓,直至BB豆豬兩個月大艾菲返Dr Wong到做最後一次產後覆診,講開BB豆豬唔肯埋身食嘅問題,Dr Wong係貫徹始終咁講「餓佢一兩餐就自然埋來食㗎啦」(識佢咁多年已經聽過呢句說話N咁多次),佢話艾菲係唔夠狠心所以輪咗畀個樽,唔...或者都係嘅,要忍受住BB豆豬餓到拆天鬧人嘅喊聲,同時招架專門趁亂鬧事嘅燒腩仔,艾菲寧願餵樽息事寧人KO其中一個先.
跟住個weekend咁啱米高得閒,一早帶咗燒腩仔去圖書館等艾菲可以抖吓氣,艾菲心知呢個係個好機會,勇到專登唔泵奶就叫醒BB豆豬食(咁其實雪櫃都有枝半夜泵落嘅奶嘅),諗住早少少畀佢食心情會好D應該肯啜吓,點知都係啜都未啜就爆喊喪推艾菲,咁艾菲就一於狠心D放低佢由佢喊陣,喊到夠鐘飲奶再抱佢埋身,繼續爆喊喪推唔肯啜,不過就餓到多咗個動作,就係迷迷糊糊咁伸個口埋來舐,𠵱﹗肯舐即係肯試啦...但又舐極都唔肯啜...突然叮一聲艾菲醒起之前喺FB母乳谷有媽媽講過,可以試用乳頭盾來幫BB一把,即刻拎返對燒腩仔年代買落,只用過一兩次嘅乳頭盾出來,擠D奶落去再套落自己到,然後...然後...BB豆豬舐吓舐吓...終於肯啜啦﹗
為咗令BB豆豬埋身食,艾菲之前試過晒唔同嘅餵奶姿勢,試過泵鬆一半先畀佢啜,又試過用杯餵唔畀樽佢食,亦試過畀佢啜幾啖奶樽即轉埋身,仲試過趁佢瞓到迷迷糊糊時畀佢啜,眼見BB豆豬明明識啜亦夠力啜(啜得叻過燒腩仔㗎),好明顯無乳頭混淆,偏偏就係唔肯埋身啜,艾菲唯一諗到就係佢嫌出奶太快續親(初期試過一次啜到續親咳就爆喊唔再啜),所以寧願用樽慢慢飲,點知佢原來唔係唔肯啜而係啜唔實(艾菲無天生奶媽嗰種奶樽乳頭),加咗乳頭盾後佢先啜到.
肯啜同成功啜到一餐,有過燒腩仔當年嘅經驗,艾菲知道大家係需要一D時間去夾同適應,BB豆豬一餐要啜幾耐先夠呢?啜完一餐頂到幾耐呢?到底佢有無啜到嘢落肚呢?有別於其他BB,BB豆豬每餐埋身前總要搏鬥一輪先肯啜,啜完一餐多數都係喊住放開口,咁係代表住咩呢?一日未解答到以上嘅問題,艾菲同BB豆豬都好難輕鬆做到全埋身(其實唔係唔得,只係艾菲會好辛苦好攰,好難同時抽到時間照顧燒腩仔同做家務囉),所以頭兩星期艾菲都只係weekend米高放假,有人幫手睇住燒腩仔輕鬆D,先同BB豆豬埋身搏鬥食一兩餐.
直至BB豆豬開始唔再抗拒埋身食,唔再每餐開餐前都嘈一大輪先食,無再啜到艾菲損同痛,每餐啜35至45分鐘就OK(啜好耐先肯放口,不過總好過用兩個鐘泵奶餵奶),亦由起初一餐只頂到兩個半鐘,慢慢進展到一餐頂到三個半鐘至四個鐘,照舊有濕片有入有出,艾菲就知道we are ready,跟住一個星期我哋就索性全埋身,除咗夜晚最後一餐會泵出來畀米高用樽餵,確保佢夠飽然後一覺瞓天光.
隨住我哋開始轉做全埋身,艾菲呢個全泵媽亦同時要減產去配合返BB豆豬,否則太谷的話對我哋兩個都無好處,不過要一下子由五個鐘已經谷到爆九安大樽嘅奶量,減到每四個鐘五安左右啱啱好夠食,唔太鬆又唔太谷係要D時間,然後艾菲用咗足足一個星期,中間仲有兩日谷到發燒幾乎出事,要不停凍敷忍痛同食panadol打底,先由原先每日五泵減到四泵,再慢慢減到三泵,直至宜家一日兩泵(原則係日頭唔谷就唔泵,谷都只係泵鬆就停,等身體慢慢適應),日頭可以輕輕鬆鬆完全唔使泵,只係夜晚十一點左右同凌晨五點各泵一轉,夠燒腩仔第二朝做早餐,又可以儲少許儲備作緊急用(如果夠膽唔儲奶備用係可以連呢兩泵都慢慢減埋去,但艾菲暫時想keep住先以防萬一).
全埋身對於普遍母乳媽媽來講實在唔係D咩特別事,但對艾菲來講就係超感動嘅大事,身邊唔少朋友嘅BB都肯埋身食,就連陪月都話未見過有BB會唔肯啜自己媽咪咁奇怪(艾菲只可以話佢見識少囉...),偏偏自己兩個小朋友都唔願埋身啜,個心點都會有D唔好受(特別係之前朋友帶埋小朋友來探艾菲時,同小朋友解釋艾菲泵奶再餵係間接餵母乳,佢哋當年埋身食就係直接餵,當時真係聽到有D心酸㗎),所以苦等咗兩個幾月後,終於畀艾菲見到BB豆豬埋身食到反晒白眼,再加嘴角含奶嘅樣,嗰種興奮實在非筆墨所能形容﹗
而且BB豆豬肯埋身食,除咗以後唔使再每餐花兩個鐘泵奶餵奶,唔使再驚泵奶時畀燒腩仔同BB豆豬搞到無奶出,慳返唔少時間休息同做自己嘢(好似呢篇blog寫幾日已經搞掂,上一篇寫成個幾星期先寫完),就連出街都方便咗好多,之前出街一定要諗定去邊泵奶,泵奶時邊個照顧住兩個細,拎齊泵同樽先可以出門口,頂盡六,七個鐘就要返屋企,宜家拎住條餵奶巾就可以四圍走(個媽咪袋即時輕便咗),夾啱時間坐車時餵又得,食飯時邊食邊餵亦得(嘻...艾菲係個比較大膽同open嘅母乳媽媽來),以後去幾耐街都無有怕啦﹗
訂閱: 張貼留言 (Atom)


text:
大家睇完week 2嘅戰況之後,大概都想像到燒腩仔返學後嘅情緒有幾唔穩定,其實艾菲已經無寫佢返到屋企之後嘅不合作運動,否則肯定肯定肯定係更加嚇人,不過呢個都係等遲D group埋落《trouble 2事件簿》到一次過寫,宜家繼續集中回顧佢返學嘅情況先﹗
Day 11 22/10/2014
經過之前一日嘅惡劣戰況,艾菲呢朝直情誇張到唔想燒腩仔瞓醒起身,不過事實又點會有呢個可能吖,好彩呢個世界都仲有奇蹟發生,之前一晚飲咗七星茶後,燒腩仔呢日終於可以一覺瞓天光,瞓醒之後心情明顯唔差,雖然都有扭扭擰擰唔多合作,但氹吓氹吓咁都順利食飯換校服出門口,返到學校門口都仲有喊,但入到去坐低換鞋已經收聲.
到放學艾菲去接佢時,仲玩玩具玩到唔知艾菲已經來咗,之後換鞋離開學校都算順利,係去到天橋底又開始扭抱唔行,上咗一半樓梯之後企咗喺到同艾菲拉扯,好彩同學仔同媽咪喺另一邊上天橋時見到佢唔肯行,專登過來鼓勵佢幾句叫佢繼續行,結果佢又好開心咁追住同學仔行,唉...明明自己行到但硬要扭艾菲抱,艾菲講一百句都唔夠人哋講一句咁有效,連同學仔媽咪都話佢係明蝦艾菲,但既然佢都係自己行返屋企就算啦﹗
Day 12 23/10/2014
見佢之前一日飲完七星茶有效,就決定畀佢飲多一次,呢晚都係順利咁一覺瞓天光,朝早起身尚算合作,只係食飯時同佢開咗場大戰,最終都係狠心由佢餓,由佢食半碗薯蓉都無就去返學,呢日去到學校門口都想喊想喊咁,但同學仔媽咪鼓勵咗佢幾句之後就無喊到,好平靜咁跟老師入咗學校.
由於之前一星期實在畀燒腩仔搞到好stress,所以的起心肝決定要畀自己鬆一鬆,湊咗燒腩仔返學之後就一個人去咗又一城食tea行街,咁啱見到pageone減價就買咗本tomica磁石貼遊戲書畀燒腩仔大個D玩,唔...唔係話要放自己幾個鐘假㗎咩?點解最終都係買嘢畀個仔?
之後準時去學校接佢放學,仲預先準備咗盒維他奶仔喺身,諗住必要時用來鼓勵佢行上天橋,而今次艾菲都專登等到出咗學校門口先畀佢,但佢都係顧住飲唔多肯行,結果未到天橋位已經畀佢飲晒,好彩佢啜住個已經飲完嘅維他奶盒都叫做勉強肯行(行得勁慢),如果唔係艾菲就真係偷雞唔到蝕渣米啦﹗
Day 13 24/10/2014
一早起身同返學都算順利,把口雖然仲提住話唔返學,但去到學校門口都無喊,好乖咁跟老師入學校,見到佢情緒終於平伏返,艾菲真係覺得鬆一口氣放心好多,然後買定件蛋糕去接燒腩仔放學,明明返學前講好上完天橋先有得食,但到放學就乜都唔記得,未上天橋已經嘈住要即刻食,艾菲唯有畀佢食住一啖先,然後一唔肯行又畀佢食一啖,最終都成功呃到佢行晒成條天橋,不過返到屋企又即刻發難乜都話唔好囉﹗唉...
Day 14 27/10/2014
又一個weekend過後嘅星期一,好叻仔咁返學無喊無扭,於是放學時艾菲就諗住拎枝益力多去奬佢,點知...無耐性嘅燒腩仔死都唔肯等到上完天橋先飲,一出學校門口就發脾氣唔肯行想逼艾菲即刻畀佢飲,仲要過過吓馬路忽然停咗喺路中間扭,見到佢咁過份嘅行為,艾菲當然堅持唔畀住,再拉佢埋一邊解釋佢知喺馬路扭計有幾危險,但發難中嘅燒腩仔完全當艾菲無到,仲一句「唔要媽媽講」叫艾菲收聲,嬲到艾菲即刻收返埋枝益力多,然後一句嘢都無再同佢講,就咁拉佢返屋企.
燒腩仔大概都feel到艾菲係堅嬲,所以唔敢出聲默默咁跟住艾菲行,但行到後段可能真係攰就越行越慢,仲開始眼濕濕行到想喊想喊咁,但艾菲都堅持唔理唔同佢講嘢,返到入屋就即刻爆喊,喊咗足足一個鐘都唔肯收聲,亦唔會主動同艾菲道歉,最終都要艾菲埋去安撫返再講道理先收到科.
Day 15 28/10/2014
呢日艾菲一早有嘢做出咗去,由燒腩仔爺爺嫲嫲負責照顧燒腩仔同湊返學,事前艾菲都估燒腩仔實會蝦佢哋,不過都叫做順利換校服出門口返學,去到學校門口仲識得主動叫同學仔媽咪添,醒到呢...
由於星期四嘅tea實在太爽,所以呢日都決定畀自己抖吓氣,做完嘢無即刻趕返屋企,反而走咗去試阿坤,再整返杯smoothie,等自己都可以鬆一鬆.
之後見時間尚早,心血來潮專登提早去學校門口呆等半個鐘,同D姐姐鬥快排隊接放學,終於成功排到第一諗住可以畀個驚喜燒腩仔,點知佢唔領情不特止,同佢換鞋時已經扭扭擰擰,問多兩句又講「唔要媽媽講」,一出學校門口就話「唔返屋企」,千辛萬苦氹佢行咗一段路,跟住忽然話唔行平時行開條路上天橋,不過去到另一邊天橋底都係話唔行,結果要行回頭路去返原先條路上天橋,然後上到一半又係唔行,同佢講道理唔啱聽就講「唔要媽媽講」,終於逼到艾菲發火,又係唔出聲夾硬拉佢返屋企就算﹗
N班開學回顧:
Week 1
Week 2


text:
Jaylen 1y2m1w1d
唔知係咪個個小朋友都係咁,
,好似唔識聽廣東話咁,
咁佢講嘢要講幾次佢先聽到或者聽得明.
如果心情唔好的話,真係好想一巴打過去,
同一句說話要重複幾次,真係令人覺得好煩,
唔止Jayden覺得煩,
其實我自己都嫌我自己煩.
好似唔知人哋做乜咁,
我有時會講笑同佢講:你唔好再發夢啦.
有時,
Jayden自己都笑笑口同我講:我發完夢啦!
或者佢同我講:我醒晒啦!
就係:我俾你時間你發夢.
你做咗啲乜乜乜先啦,我一陣俾時間你發夢,俾時間你休息.
我諗Jayden嘅發夢時間就係等於佢休息嘅時間.
佢通常都會俾心機做好我叫佢完成嘅事.
Jayden通常坐喺度或者係個地下到碌來碌去,
有時會拎住兩個超人打下打下,
或者坐喺度望住自己啲玩具.
我諗佢認為發夢時間係佢最自由最放鬆最開心嘅時刻,
佢想做乜都可以.
因為佢發夢嘅時候,
我一般都唔會管佢或者理佢做乜,只要冇危險就可以.
等佢發到夠鐘時候,我就會叫醒佢.
哈哈哈.
放學嘅時候,
佢同我講:我好想返屋企發夢!
因為今日Jayden要上phonics.
俾話事,佢想做乜到得,想幾時做功課都得.
我都唔知算唔算過分,
不過算啦,都係一日半日,
我應承咗俾佢呀嘛,咁佢想點就點啦!
今日7-11 個Le Creuset櫃到手,
嘻嘻,Jayden仲興奮過我!


text:
兩個月前嘅今日就係包包澳門求婚之日!其實去澳門之前我地都有傾過睇過結婚嘅嘢,大家都有共識係2013年頭,但日子未定實,我又唔係好想攞酒,所以都只係係咁2睇下,佢爸媽又講到明一定要擺,咁冇計啦!冇得say NO!
到包包求婚之後我地先真真正正去睇場揀地方,我知佢想擺酒店,因為grand d睇面d嘛!但係我都唔係好想攞酒,更加唔想花咁多錢喺呢件事上面!所以一開始我就講明唔擺酒店,一來價錢貴,酒水都要加千幾蚊,又唔送紅酒,仲要加一,親戚朋友要做多D人情之餘,我地又cover唔到條數!最大問題係我媽咪有極大可能會收返女家嘅人情,咁就白白蝕咗七八圍錢啦!
所以我地會揀會所或酒樓,最好有少少裝修,以白色為主,簡簡單單已經ok,最好decoration都唔使整,慳錢之餘又唔使煩!不過酒樓又絕不能太酒樓feel,即係又金又紅平時飲茶嗰D就no way啦!地點最好係銅鑼灣或者灣仔,因為我地都係香港人嘛,尖沙咀都OK嘅,方便其他親朋戚友!我地預計都要擺over 20圍,所以選擇都唔係太多,最重要梗係包場唔好同人share啦!
因為包包平日唔喺香港,我地只有星期六日先可以去睇場,所以必需要爭取時間,事前上網做定功課,務求一擊即中唔使四圍騰!!


text:
毛毛,今日係你離開在下o既第12日.由你走咗o既第一日開始,身邊o既朋友就不停咁安慰在下.佢哋話想喊就喊,叫在下唔好死忍.其實佢哋係擔心在下會掛你掛到痴咗線,見到在下曉得喊出嚟都安心啲.屋企個個都响放假o既日子安排活動俾在下,又或者好早就嚟陪住在下.佢哋o既關心,在下係絕對感受得到,但係响呢個時候,在下只係好想靜靜咁留响屋企休息.
在下噚晚又諗你諗到喊唔停,結果又係眼腫腫咁返工.你知道嘛?冇咗你叫在下起身返工,就日日都遲到,都幾不得了.响同你一齊生活o既整整16年裡面,每個片段都深深印咗响在下個腦入面.你由細到大的睡相,無論用手掌托住你瞓,你成個瞓响個波仔上面,或者晚晚一齊瞓,都令在下更加覺得你可愛.仲有你成日要哺响在下大脾嚟一齊睇波,為咗唔俾在下用電腦而早啲同你瞓覺,就必定要哺住個keyboard等等,都令在下好懷念.
從來在下都知道你又乖又安靜,所以經常都將啲嘢食同你倆份食.蛋糕啦,麵包啦,雪糕啦,朱古力啦,汽水啦,樣樣都會一人一啖.最搞笑係你第一次飲完汽水之後肚痾,以後再請你飲你都唔飲.
唔知係咪在下以前自閉成日收埋自己响屋企,可以俾你日見夜見,令到你特別痴在下.每當其他人要抱你o既時候,你就成日叫救命.當在下由佢哋手中抱返你之後,你就又衰衰咁鬧返佢哋嚟反擊.在下真係感受到你對在下o既態度係唔同啲o家.就算遇著你最唔鍾意o既沖白白啦,剪指甲啦,食藥啦,第二個去做你就極力反抗,在下出手你就唯有死死地氣响度咕咕聲叫,冇誓死頑抗.所以在下從來都唔會郁手打你,但係最後竟然係在下,簽字請醫生幫你打咗呢一針!
當在下攞住個冇你响裡面o既袋返屋企o既時候,心入面係幾咁自責.係在下一手帶咗你出去o既,竟然唔帶你返屋企.明知你怕凍,仲要放你响雪櫃,嗰晚無論在下冚咗幾多被,都好似你一樣响度不停咁震.再見到你雪到縮埋一舊嗰時,在下真係傷心到死.雖然在下卒之都將你帶咗返屋企,但係已經唔可以再好似以前咁一齊瞓,呢個時候真係好難受.
希望你原諒在下只係迫不得已先至咁狠心.在下的確唔夠堅強,到呢一刻都仲係忍唔到啲眼淚,俾佢哋任意橫行.原來活著真係需要好大勇氣!
1.29.2008
習慣
毛毛,今日係你離開在下o既第12日.由你走咗o既第一日開始,身邊o既朋友就不停咁安慰在下.佢哋話想喊就喊,叫在下唔好死忍.其實佢哋係擔心在下會掛你掛到痴咗線,見到在下曉得喊出嚟都安心啲.屋企個個都响放假o既日子安排活動俾在下,又或者好早就嚟陪住在下.佢哋o既關心,在下係絕對感受得到,但係响呢個時候,在下只係好想靜靜咁留响屋企休息.
1.23.2008
送行
噚日上午,在下去咗機場為蘇氏一家送行.而西瓜大少亦能夠在藍莓大帝離開前會一會面,大家一齊嘻嘻哈哈咁同佢哋餞別.
大帝食飽飽就起勢咁玩,在下同佢一齊跳跳跳,一陣就攰死咗.因為佢真係好重.不過聽見佢笑到咔咔聲,覺得點攰都頂得住.多謝大少幫在下拍底咗啲片段,可以等在下能夠成日有得睇.
今日下午,佢哋返到鄉下地方之後打咗個電話俾在下.大帝叫咗在下一聲之後,就响度勁喊.唔知到底係眼瞓定係掛住在下啦,總之聽到佢喊得咁緊要就有啲心痛.於是就問吓姐夫餵咗milk milk俾佢食未,因為佢一食完枝milk好快就可以瞓著覺.而在下亦都請佢哋早啲休息,遲啲再傾過.感謝主保守佢哋一家平安!
1.20.2008
1.17.2008
1.13.2008
1.08.2008
北國の作戰番外篇 - 19及終極篇
如果大家有留心睇第3篇札幌夜遊篇o既話,應該會記得在下响北國首夜提到一見鍾情o既事.而在下抱住o既呢個信念果真沒有飲恨.我同佢之間真係有緣份o架,我哋唔單止能夠重逢,我仲將佢帶埋返香港,真係如願以償.
依家就等在下正式向大家隆重介紹同在下海誓山盟o既三個字.
在下仲要向PAUL生多多學習,要學o既並唔係要學佢著晒成身Prada,而係要學佢o既忍耐力.40幾人當中有兩成半都係唔守時o既無賴嚟,佢又唔可以兜口兜面咁話嗰班無恥之徒,因為始終都係客呀嘛.
另一方面在下都要可憐呢班唔識睇時間o既人,幾十歲人都唔識光陰會一去不返o既道理,一生人都貫徹始終咁去浪費自己o既光陰,响度在下會為佢哋默哀1/1000000秒.
北國の作戰番外篇 - 16至18篇
前幾篇在下都提過二等兵對「鬼」呢個字o既反應──唔講得,唔講得.但係唔知點解去到登別,二等兵忽然同啲鬼鬼friend起上嚟.真係不可思議呀呀呀呀... ...
在下好耐都冇試過一次過買好多好多嘢,攞嘢攞到死吓死吓喇.今次去到北海道,一早話明要衝呀,殺呀o架嘛.學美人話齋「行動要快,唔好等下個禮拜!」所以在下當機立斷,手起刀落,殺佢一個片甲不留.無論鞋啦,衫啦,褲啦,銀包啦,腰bag啦,玩具啦,乜嘢都買.HAHHAAAAAAAAAAAAAAA... 呢個征服計劃係大成功!YEAH!!!
可能在下朝早o既征服大計實在行得太狠太快喇,信用咭突然喪失佢o既身分變得冇晒信用,碌都碌唔到.在下只係買咗嗰區區幾千銀嘢,冇理由會爆o架.但係佢要在下入密碼喎?在下點知喎!就算係要確認身分,啲名店都係打個電話問吓資料之嘛,CONFIRM咗就照碌o架啦!响呢個咁o既環境之下,在下唯有鳴金收兵,放棄再用呢張冇信用o既信用咭.
但係咭用唔到,cash又用得七七八八.細心計過我哋搵PAUL生訂o既嘢,預留咗筆錢之後,可以用o既都所餘無幾.在下真係好徬徨,好無助,好無奈,好可憐... ...
經過今次呢個教訓之後,在下得出幾個下次不容再犯o既重點,就係响出發之前一定要:
1) 帶多啲cash
2) 申請定 / 帶定多幾張信用咭
3) 記底信用咭o既密碼
HA!你等住呀!在下一定會捲土重來o既,到時定要殺得你更加徹底.!
1.07.2008
北國の作戰番外篇 - 10至15篇
响定山溪溫泉酒店外面,在下又跟二等兵一齊起勢咁影橋下面o既雪景.影夠咗,我哋就行返去旅遊車準備出發.行過積咗一層厚厚o既,好似cream咁樣o既雪籬笆,在下就伸隻手去篤吓啦.OH!唔篤尤自可,一篤佢就好似棉花糖咁凹咗落去喎.感覺超GOOD!
在下見到層雪既然咁得意,就建議二等兵不如炮製一頭藍莓刨冰.HEHE... 二等兵果然好聽軍曹哥o既說話,好快咁伸個頭過嚟.在下又好快咁將一堆雪鋪咗响佢個頭上面.一道藍莓刨冰完成,好似好好味咁噃.YUMMY!HOHOHOOOOOOO...
今次在下跟二等兵參加o既旅行團,大部分o既人都有一個習性,就係唔識睇時間.連响酒店出發都可以足足遲成20分鐘.有人眼見未齊人,又走落車去影相.有啲影完番嚟,見未返齊,又走落車去玩雪.
COME ON!個個都係咁唔守時,到底要响車度呆坐都幾點先至走o架.既然唔識睇時間又做乜嘢要帶手錶喎!唔通戴隻錶响手就只係當佢係時裝?若果真係唔識睇時間就返去幼稚園再學過啦.真係豈有此理!
沿途冇乜人氣,連鋪頭都冇乜動靜,可能太凍啦,間間都好似冇辦工咁.去到一個T字路口,身旁o既二等兵突然雙眼發光.在下起初以為佢諗到下一個作戰計劃,原來佢係俾5個英文字母吸引住,仲話要車長厚二生俾佢落車喎.
到底有邊5個英文字母令到二等兵發狂,咪就係HONDA囉!因為二等兵一直有個心願就係為佢部LOVELY BIKE再裝身.好可惜,阿厚二梗係冇停車俾佢入去啦.於是二等兵唯有好失望咁縮埋發呆喇!睇到都令在下有啲覺得佢好可憐!
坐坐吓車,二等兵就同在下講佢噚晚發惡夢.在下就問佢係咪夢見佢唔俾在下講o既嗰樣嘢啦,佢一口就否認仲話唔准講喎.於是在下就好疑惑咁問佢到底係乜嘢惡夢啦.點知二等兵一講完,在下真係笑到反肚.
無他,因為在下實在完全冇諗過二等兵會發埋啲咁搞笑o既夢.佢話夢見自己買唔夠北海道男爵薯條返去,俾人係咁追住佢唔放喎.HAHAHHAAAAAAAA... 真係咁都有o既?!
我哋第三晚响登別商店街對面o既酒店下榻.入到房除咗放好行李之外,就梗係泡番杯綠茶嘆吓啦.在下一邊預備熱水,一邊同二等兵回顧上次在下好低能咁倒瀉咗人哋半罐綠茶粉o既往事.一路講,一路打開嗰盒裝住茶具同茶粉既盤.慢慢將啲茶具攞出嚟放好之後,就打開個裝綠茶粉o既盒啦.o衣... ... 點解... ... 點解個盒係吉o既?冇理由,但係在下四圍搵都係搵唔到綠茶粉o既蹤影喎.
咁在下唯有打電話去叫人攞嚟啦.真係好笑喇,用英文問佢,佢就問在下曉唔曉講普通話.咁在下用普通話請佢攞綠茶俾我哋,佢好堅持話間房入面有.咁在下就好耐心咁同佢講話冇,請佢攞過嚟.佢以為在下唔知道啲茶係放响個茶具盒裡面,就叫在下打開個盒嚟睇.在下仲係好平心靜氣咁同佢講話個盒裡面乜茶都冇呀.佢仍然堅稱話冇可能.咁在下就火起喇,做乜佢講極都係唔肯攞茶嚟呢?於是在下就同佢講,唔信妳就自己過嚟檢查吓喇.
過咗一陣,佢就兩手fing fing咁走過嚟,真係得個睇字.佢卒之用佢對眼證實咗係冇綠茶喇,先至走去攞過俾我哋.佢再出現响門口o既時候,雖然唔再係兩手fing fing,但係佢只係攞咗兩個茶包嚟而唔係裝綠茶粉返入個盒喎.唉... ... 在下同二等兵就O晒咀咁對住嗰兩個冷清清o既茶包,你眼望我眼,唔知講咩好喇.真係超級無奈... ...
1.06.2008
北國の作戰番外篇 - 5至9篇
到達北海道o既第二日朝早,在下同二等兵又再踏上征途.坐坐吓車,二等兵突然講起一件搞笑事,但隨後卻說可能有鬼.以軍曹在下o既認識,二等兵最怕就是一些靈異之事(無論係真係假,佢o既反應都係一個字──驚).
適逢我哋今晚入住o既係溫泉酒店,好多時都係瞓榻榻米.呢類o既舊酒店,靈異故事亦特別多.在下正想開始亂講一啲無謂故事時,二等兵就驚到塞住耳仔,仲猛咁話唔好講,唔講得!HAHAAAAAA...
就由呢個時候開始,每逢二等兵一講個「鬼」字,在下就立即問佢:「真係講得?」可惜每次o既答案都係話唔得.好失望... ...
失落巨獎篇
在中途站的販賣店裡,二等兵發現一份又可以成為travellogue有獎問答遊戲的禮物.呢樣係一盒4球o既鮮牛奶,仲要係直接由乳牛媽媽o既乳房擠出不加工的.可惜佢唔夠durable,買唔到返香港,所以我哋都係放棄咗.不過下次再去o既時候,在下一定親身感受吓.
話說第二日o既行程,都係同厚積雪o既活動做朋友.在下同二等兵都响冇心理準備下,好放心咁踏落啲雪度,因為我哋都冇預計到會有失去平衡o既預算.
响雪上電單車場影相時,在下叫二等兵企去一個位置俾在下影.點知二等兵一腳叉落啲雪度,在下只係聽到一聲好好好好...緩慢o既「唉吔!」抬頭一睇,就見到二等兵跪咗响個雪地度.留心睇吓,嘩!原來啲雪都到膝頭咁高.
當二等兵好努力咁嘗試企返起身之際,在下又聽見一吓好清脆o既「唉吔!」又再睇吓,二等兵今次唔係跪响度而變成坐响度.在下真係好想走埋去扶起佢o架,但係又舉步維艱喎,聽見佢嗰兩聲「唉吔!」,在下真係忍唔住笑到企唔穩.
在下以為呢啲只係漫畫情節先至會出現,但係原來現實世界都有o架.HAHAHAAAAAAAAAAA
還好我哋冇去玩雪上電單車,因為佢哋玩完返嚟之後,個個都變謝晒皮,額頭仲有凍死兩個字出現,好可憐!
無論睇漫畫好,睇戲都好,啲人明明响個雪地度玩雪玩得超HAPPY,亦都唔見到佢哋會俾雪花纏身o既情況.於是在下同二等兵食食吓飯就諗到啲鬼主意,就係瞓响雪地度影相喇.
嘩!點知唔玩過都唔知,瞓完落去,起身之後我哋倆個都痴到成頭成身都係雪,仲拍極都拍唔走.搞到二等兵凍到震晒,仲淨係識得講:「好凍!」呢兩個字.
原來呢個世界除咗膏藥痴身之外,YUKI都好痴身o架!大家如果第日識到啲人叫YUKI,記得要有心理準備,痴身痴到暈.
男女共浴篇
早前見大家對二等兵報告提到o既溫泉部分特別有興趣,呢個番外篇當然唔少得呢個咁重要o既專題啦.PAUL生話嚟得溫泉酒店住,千祈唔好蝕底,一定要浸多幾轉.於是在下就同二等兵實行嚟個一日三浸大作戰.
我哋放好行李,就取出房入面既浴袍及毛巾,向風呂浴場出擊.沖完白白,我哋就先响屋內浸熱個身先.浸咗一陣,個人全身發滾,就挑戰露天風呂.雖然景觀一般,但是對城市人嚟講,浸住溫泉,睇住外面片片飄落o既雪花,雪積厚咗就一堆墜落地面.呢種咁舒服自在o既時刻,真係令我哋倆個都感到好幸福.亦好感謝雨神化身雪神,令在下可以一邊浸溫泉,一邊睇到飄雪.
浸咗差唔多1個鐘頭,我哋就沖涼返房.但係我哋諗都冇諗過,沖完涼走去著衫o既時候,突然有個眼大大o既俊男企咗响個浴室磅上面.佢一見到我哋,竟然怕怕醜醜咁dup底頭,面又紅晒,唔夠膽正視我哋.而我哋倆個就大大方方咁走到佢面前,同佢傾咗兩句,佢亦好有禮貌咁同我哋交流咗一陣.
著番件浴袍時,我哋先至諗起,PAUL生明明講過酒店係分開男湯同女湯,點解女湯會出現一個俊男o架?無他,因為呢個咁英俊o既大眼兒童係跟住佢媽咪一齊入嚟浸囉.HOHHOOOOOOOO
北國の作戰番外篇 - 1至4篇
軍曹哥同二等兵响舊年12月14日由香港直飛日本北海道.4個多鐘頭o既機程將近尾聲,二等兵就話要去洗手間方便.突然間,機長就按著扣上安全帶的燈號.在下就睇睇窗外面啦,嘩!原來我哋都降落得好快吓.
在下當然十分擔心仍在洗手間裡的二等兵啦.一方面唔知道佢會唔會撞親,另一方面最怕部機降落o既衝擊,令二等兵响洗手間裡面打關斗.開門搵到佢o既時候,個頭塞咗落個馬桶就大件事.
還好佢好快就走得返出嚟,而我哋亦坐得好近個洗手間,佢可以好快咁坐定定扣好安全帶.
通常由機場出入境都要俾關員做行李檢查.輪到在下同二等兵過檢查站時,嗰位關員要二等兵打開行李俾佢去check啦.佢真係check得好徹底,每一個袋都要由頂搜到底.當佢開到二等兵袋衫o既時候,OOOOOOOOOOOOOOH!
一打開就見到二等兵用嚟去玩水上樂園著既泳衣.佢個樣即刻超尷尬,對手縮都縮唔切,唯有請二等兵撥開啲衫俾佢睇一睇.之後佢都好有禮貌咁講咗聲唔好意思.
二等兵一路笑,一路收返埋啲嘢,仲一路話有冇搞錯,點解淨係要搜佢個行李,唔睇軍曹哥在下嗰個喎.HAHAHAAAAAAAAAAAA...
第一日o既行程,返到酒店後就結束.PAUL生教咗我哋點樣行返去拉麵街後,我哋返房放低啲行李,就進行首個作戰計劃──食拉麵.
由於四圍都落過雪,地面又濕又滑又多水窪.我哋倆個顧得腳下就顧唔到路面,乜都冇睇就行,好彩冇車咋,真係好危險.
行吓行吓,我哋見到好多新奇刺激o既東西.轉咗幾圈,我哋見團體餐既shabu-shabu都差唔多唔見咗,就入咗去滿龍食拉麵同飲sake喇.响麵店食拉麵o既過程,大家已經响二等兵既報告裡面知道得一清二楚,在下都唔多講喇.
食飽飽,個人又warm up返,我哋又繼續四圍逛.見到眼前有一座大摩天輪响屋頂o既building,門口仲有個大保齡球樽,我哋就入去睇吓有乜好嘢啦.視察完北國既保齡球場後,我哋再落其他樓層去睇嘢.雖然所有商店都close咗,但係window shopping都夠晒.在下發夢都冇諗過在下竟然有幸响北國首夜就有一見鍾情o既事情發生.雖然當晚在下未能成功完成征服任務,但若有緣,我哋一定能夠重逢.在下就係抱住呢個信念繼續去迎接以下幾日的生活.
當晚,在下同二等兵只帶著「巨獎」孤伶伶地走回酒店.沿途我哋一路行,一路講笑話.一開口笑,雪花就一片片咁飛入我哋o既口裡面,感覺好冰涼,亦很有趣.
大伙抵達第一個景點「時計台」後,就忙住影相.再折返大通公園影燈飾時,在下發現相機o既電池用晒.返到旅遊車上,就响袋入面搵另一舊專用電.但係點樣搵到搵唔到出嚟,咁在下就以為放咗响行李箱裡面,當晚就唔再影相喇.
入到房,打開行李箱細仔找找電池可能會出現o既位置,又係搵唔到.結果,在下就將隨身袋o既嘢全部倒晒出來.最後還是發現嗰粒備用電係响隨身袋中.超級無奈...
在下真係低能,白白浪費咗一晚拍攝o既機會.所以,之後o既幾日,在下唯有發癲咁影返夠本喇.


text:
每個季節都有不同嘅美妝需要,而夏天比起其他季節更加需要謹慎挑選皮膚需要嘅化妝品!又濕又立嘅夏天容易出油,容易出汗,又有好多水上活動…每一樣都係挑戰緊你平時所用嘅粉底!畢竟,溶妝事小,出痘痘事大吖嘛!越出痘痘就越想遮…越遮就越出得多痘痘嘅死胡同,你我都遇上過,你懂的.為大家送上一個夏日美妝小貼士:要揀就揀天然對皮膚無負擔嘅粉底先係王道!
同大家介紹一個夏天最強品牌,jane iredale有四個強大優點:天然,安全,不傷皮膚,不阻塞毛孔,對你嘅皮膚唔會造成負擔,唔會焗到出粒粒!就算天氣幾悶熱都好,都唔使擔心焗一焗就會生痘痘,即使係本身有痘痘都可以放心上妝~
而今次試用嘅係「四合一礦物質奇幻粉餅 SPF 20」,如果要搵一盒夏天專用嘅粉底,睇怕呢個一定係on the list!一粉多用,蓋斑,粉底,蜜粉同物理性防曬效果兼備,本身有痘痘嘅可以遮住佢之餘亦唔怕會對皮膚造成額外嘅負擔~原因係因為佢成分天然:內含松樹皮粹取,石榴等抗氧化劑,以超過95%之精選礦物質所組成,就連敏感皮膚都一樣適用!試用完畢,第一個感覺係:質感好幼滑!第二個感覺係:好強勁嘅遮瑕效果!第三個感覺係:好易洗得甩!只需要用洗面乳就可以洗走粉底,唔會造成色素沉澱,唔怕面黃黃!系列總共有5隻色,總有一隻色啱你!
Source: Internet


text:
呢期小溫M到,尤其係今晚溫爸溫媽返左大陸,得番一支公就M得更加緊要.
近幾日諗起自己就快大學畢業,開始有點對於前路的迷茫.大大話話都讀左五年,過呢段日子o既時候,成日諗住快D讀完就可以甩難.事實上,五年來差唔多每一個星期都至少要返三晚學o既生活,令我呢幾年變得好dry,夜晚o既gathering冇晒,家庭生活都唔見左一大截.放左學返到屋企就開餐,食完飯抖兩個鐘頭就走去訓覺,訓醒又要返工,都咪話唔頹.
但係到左最近,開始覺得自己慢慢冇左目標咁,讀完書拎到張沙紙又點呢?諗轉工?又覺得自己唔夠料同人鬥.諗轉行?小溫有諗過去金融行業,唔係諗賺得多錢的原因,而係自己o既興趣係對住D金股外匯,不過唔知有冇人有興趣請一個會計人去做金融.同時間,我又要照顧兩老,因為佢地都係退休人士,我唔食佢地都要開飯,屋企幾百樣開支都要我俾,轉工/轉行人工低左,對於佢地都唔係好事.留響而家o既公司,我冇咩動力響畢業後仲留響度,我都唔想做死一世會計文員,我都想有進一步的提升,而呢D提升,響而家公司我係冇可能得到.
同時,見到身邊一班由中學到而家識左N年o既朋友,無論響事業,生活同埋感情方面,發覺自己就好似駝背佬行路--「中中」下咁.眼見有D朋友拍左拖十幾年,有D更加準備或者已經結婚,工作上又有D成就(例如係部門阿頭),自己就兩袖清風,連女仔手都好耐冇掂過,咁多野撈埋就M到喇.
可能有人會話「車!你條茂利發女寒之嘛!」.我只可以話,到左一D年紀,身邊少左一個人做emotional support自己,生活就特別難捱.有陣時,自己一條麻甩佬夜晚響MK on下on下咁行,見到人地拖男帶女,你話冇hard feeling就假.好似今晚咁,溫爸溫媽都去左旅行,我一支公響屋企,望住四幅牆,加上睇完渣估兄講靈堂o既事,我又會諗下他朝有日兩老走左之後,得番一個人o既生活係會幾孤寂.
今晚真係唔好意思,要大家睇我呢條茂利響度自怨自艾.不過,我都想俾大家去知道我多一D野,有陣時對住自己真實o既老死都唔方便講出口.響呢度做個排洪,希望可以幫到自己啦.都好夜喇,早抖各位.
標籤: 自己


text:
香港一日遊一浪接一浪
(其實只係簡單搵個地方行個圈XDDD)
今次去大帽山川龍....飲茶!!!
小嘉上網搵資料
基本上川龍有兩間酒樓出名
一間端記,另一間係彩龍
小嘉今次揀咗去端記
睇吓遲D有無機會去彩龍...
不過要等爸爸再有咁長既大假都唔易喇
今次同埋婆婆豬咪姨姨一齊去...臨出發好開心
又係十點幾時間....Matthis又再Zzz~
weekday去瑞龍...都唔係太多人
不過都要搭枱
我地上咗上層露台位
但好搞笑
上到去有張枱可以坐到十個人
而我地去時已經有四個人坐
職員叫我地搭呢張大枱
當我地坐時(其實都幾濶落)
坐緊既一個中年男人(佢D朋友去晒拎嘢食)
又話咩迫,又話咩無位差
阿叔叔,係呢D地方飲茶預咗人地搭枱架啦
不過呢D都唔搞笑
最搞笑...佢竟然可以咁樣講:
「呢度咁迫,你地不如坐個邊(指露台邊勁晒同只可以2個人既位),
你地可以分兩張枱坐,咁咪舒服D」
呢位叔叔真係好搞笑囉=.="""""
不過後尾聽佢不停好自以為是咁同朋友傾嘢
都知佢個人係咁得意
係端記係自己拎嘢食
如果無可以同職員落單
芋豬腩肉...超濃味
我老公就好鍾意喇
其他食物都OK...都係較濃味
食到飽飽,但價錢又OK喎,四個人都係$179,抵!!!
豆腐花都OK滑,但最好味覺得係
去完川龍返錦田途中...見有郊野公園
就同Matthis係裡面兜個圈
佢真係好鍾意出街XDDDD


text:
話說昨晚小王子已經有d 唔舒服, 到半夜2點, 我發現佢開始發燒, 只好叫醒佢食退燒藥.啊寶貝, 佳節當前, 你竟然玩病, 咁即係玩我啫.攪到我成晚都冇覺好瞓.
咁到未算, 我位honey老細返咗半日工, 中午返到屋企無耐就話唔舒服, 之後仲又痾又嘔, 暈足全日.天呀! 你兩位大爺係咪夾埋一齊嚟玩我架!
估唔到平安夜無得happy不特止, 仲要做啊四服侍呢兩位大爺, 點解我放假仲忙過返工呢! 我即刻同小公主每人啪番粒維他命C丸, 打定底先.
諗住呢兩日做無飯煮婦, 乜都冇買, 最後唯有去超市入貨, 唔係餓C都似.攪掂兩位病到八彩嘅老細食粥, 唔理咁多, 帶咗小公主出去lunch撐枱腳, 再買番d 餸補倉.
小公主個衰妹不知幾好胃口, 自己吃咗一碟海南雞脾飯再加半個印度麵包.honey, 你真係揾少d 都唔掂呀! d 化骨龍真係可以食窮你.
我自己食咗碗蝦湯米粉.叫咗個waiter幫我走肉片, 但上枱又係有, 唯有自己走.
因為遲食lunch, dinner time都未覺餓, 只係煮咗個菜心肉絲湯烏冬比小公主, 我自己就陪兩位大爺食青菜粥水.
估唔到呢個就係我2010年嘅Christmas eve dinner.唉! 真係夠晒清淡.人家原先諗住今晚去食日本餐架嘛!
好彩仲有碗教主教落嘅補身瘦身湯飲吓, 慰藉心靈.嗚~~~
而平安夜嘅節目就係吸塵抹地加執屋, 真係悶到發癲.
小王子休息咗一日好似好d, 雖然仲有微燒, 但最少有胃口食嘢.但我位honey老細仲暈吓暈吓咁, 瞓足大半日, dinner連粥水都冇胃口吃.
喂! 你兩位唔想陪我今日去血拼, 都唔使玩病嚇我架!
唔該兩位聽日瞓醒就精神爽利, 我唔想聖誕節要係屋企"out"冬菇.
PLEASE~~~~~~~


text:
9:30am 蘋果一個
11:30pm 灼菜心一碟 + 竹笙瑤柱粥一碗
2:30pm 熱奶茶一杯, 多士一件
8:30pm 油雞去皮五件 + 灼菜心一碟
9:30pm 啤梨一個
11:00pm 朱古力豆奶一杯
今日忙到甩轆, 去咗細細妹office幫手, 企足大半日, 成九點半至返到屋企, 對腳好似唔識個body咁, 冲埋熱水凉都唔掂, 家陣好攰, 勁攰, 超攰.
幾眼瞓都好, 話咗呢兩個weeks要撐茶茶, 瞓着一半都要出埋呢篇blog.
今朝狂隧60ml排毒酵精, 要排番晒早兩晚偷走出村嘅dinner出嚟! 今日C守係宇宙村, even兩餐都要係出面搞掂, 但我都宇宙到, 冇再離村出走.唔係我偷懶唔煮飯, 只因細細妹要揾我撐, 出動埋我honey, 終於搞掂晒, 由朝企到晚, dinner都要八點半至有得食, 差啲餓C我呀陰公.
我有影低我啲宇宙餐架! 但我真係無力再upload上嚟! 我要瞓啦! 唔係tomorrow我冇力再撐.皆因由明天開始告別師奶生涯, 我要返工啦! 冇得四圍hea, 唔知慣唔慣呢!
邊個老細咁巴閉請得郁我呢個閉關十年嘅師奶?
個老細咪我細細妹囉! 都係嗰句, 無得唔撐! 大家祝我好運.


text:
呢部麵飽機係我係香港離開舊公司,結婚,移民公司送比我既禮物,所以已經有5年歷史啦,[一睇個樣咁無型無款就知啦...]
初初黎第一年我成日都有好好利用佢架,不過整親都係方飽 有工返之後就無時間玩呢部野LU,到卡樂B出左世,廚房又要執位比奶樽機,攪拌機等等,部麵飽機就比我地收到有咁埋得咁埋~封塵...
今日終於想玩整麵包,攞起本隨機附送既食譜就揀左一款加雞蛋整既方飽黎整.順便睇下部機有無封塵太耐而被廢武功,慢慢我就可以向港式麵飽進發
跟住步驟放晒D材料入機就得! 一路都聽到部機發出D攪拌聲BOR,應該無問題啦...過左10分鐘,部機發出左一串尖響 我入廚房一CHECK,部機出左一個ERROR MESSAGE 話 TEMPERATURE SENSOR ERROR...? D粉已經搓左成10分鐘,由頭開始過個CYCLE會唔會搓得多得濟架?
不過如果唔RESTART,舊粉點算? 所以我決定RESTART部機攪埋佢...差不多兩個鐘,經過兩次發酵,都未開始焗,盤飽都已經發到好高,望下個計時器,部機應該開始發熱焗飽啦!
再望下,我以為自己眼花,個計時器D字仔無晒嘅?熄機再開都係無反應,跟住仲發現全屋有一半以上插頭死左...唉...點解咁黑仔架,我又無方飽焗盤,唔通我要倒曬個粉團出黎,用手搓成'大豬'咁先入爐?
好彩...我未懵得晒!醒起攞返本MENU睇下有無講焗焗下斷電可以點做先.原來TROUBLE SHOOTING個SECTION真係有教呀!原來個盤係入得焗爐架,預熱返個大焗爐就可以繼續完成埋成個過程 [好奇怪...次次跳親制個焗爐都無事...]
由麵飽機TRANSFER去焗爐個陣個樣
真真正正出爐啦 ~ 我記得我未試過焗到磅飽咁高
咦...原來入面有嶐嘅! 食落都算鬆軟,但好似無乜味道...太耐無整,要刨下D食譜先得,下次一定會有進步!


text:
神秘主義
神秘主義(Mysticism,希臘話 uuσtιkός mystikos)係一種宗教現象,即係指通過某啲修煉或者方法,去達到某一種精神或者靈性嘅境界,至於達到乜嘢境界,就要視乎唔同宗教嘅信仰目的而定,唔同宗教嘅神秘主義表達方式都唔同,但普遍計都係以感受同神之間關係為主要目的,所以以有神論做基礎嘅宗教,都會涉及神秘主義.
宗教學角度認為,神秘主義係所有宗教嘅核心,甚至就係宗教嘅本質,但亦有啲學者認為神秘主義只係構成宗教嘅其中一個元素.神秘主義嘅神秘,其實係指每個宗教信仰最終極嘅對象,而呢個對象好多時係唔可以解釋,接觸或者表達得到,所以為之神秘.
雖然有人認為神秘主義只係喺宗教入面其中一種形式,不過亦有純粹神秘主義嘅宗教或者宗教派系,例如諾斯替主義就係一種神秘主義嘅信仰,而諾斯替主義亦對基督教,猶太教重有好多宗教都造成影響,好似猶太教嘅神秘主義派系喀巴拉,或者伊斯蘭教嘅蘇菲派,都係純粹以神秘主義作為宗教形式.
定義[編輯]
廣義上神秘主義唔一定係同宗教有關,例如突然聽到一個詞,或者見到一個景物,或者任何一種感受,會突然吸引咗去,而且覺得同自己好有關係,至於點解會有咁強烈感受,自己都解釋唔到,呢啲都屬於一種神秘經驗.
宗教神秘主義[編輯]
宗教學角度認為神秘主義係所有宗教嘅基礎,甚至認為神秘主義就係宗教本身,不過亦有一個學術定義,宗教神秘主義要合乎四點:
不可言說性[編輯]
可知性[編輯]
暫時性[編輯]
被動性[編輯]
精神修煉[編輯]
神秘主義悖論[編輯]
心理學角度[編輯]
參考[編輯]
- 《宗教經驗之種種》立緒出版社 ISBN 957-0411-36-8
- 《猶太教神秘主義主流》 四川人民出版社 ISBN 722004181/B213


text:
當大家跟旅行團去旅行時, 去到一個景點通常都好似落閘放狗咁, 然後叫你係限定時間內完成.
有一次小弟與家人去印度, 去到印度門呢個重點景點度, 竟然叫我地十分鐘內影完相好返黎, 事實上係難度的挑戰啦, 由其是一落車時見到咁既環境
首先分析下當時環境先, 呢道門好鬼大的, 而落車位置正正係面向太陽, 所以道門係大背光, 影得道門DETAILS 黎又唔影得個靚天, 由於鴨仔團必到景點關係, 所以人係好多的‧
係呢個時後, 最重要既工作, 係要立刻搵人幫手同家人影左張團照先, 當然, 係咁既環境下, 影出黎既簡直就係垃圾, 路人甲乙兩丁乜都齊哂,
後面舊野影到就算, 但係呢張相係一定要影的, 大家要知道 圖中那三個女人和本人(黃衫) 係咩關係嗎? 到此一遊都唔影係死罪
解決左團照後, 你既時間大約得返5 分鐘, 跑過對面大約200米左右, 以我既速度大約20秒跑到過去啦~ GO~
拿, 過到對面係咪真係另一個天空呀, 我地影相, 一定要留意太陽係邊度黎架, 唔好挑戰個太陽既光度~ 背後有藍天, 主題又變得受陽光照中, 清楚影完了, 收工吧
好, 又跑返去原點上車先.
世事就係咁, 當我跑返厡點, D 人竟然走哂, 可能個個團都係得十分鐘吧, 呢個時後我地就可以挑戰太陽喇 其實太陽係唔同時間, 有唔同既強度
咁岩呢個鐘數個太陽未算好強之餘, 又有足夠力量係背光情況下都幫主體補到光, 呢個鐘數通常係3-4點左右發生的
所以無論你係順光也好逆光, 都無話絕對的, 要睇返當時個天清唔清, 有無雲, 時間機遇黎配合的.


text:
狐狸公館
記錄狐狸家兩大兩小一貓嘅生活點滴
2015年12月1日 星期二
狐家姐 K3 親子旅行 @ 大埔海濱公園
今次旅行既地點係大埔海濱公園,一早 8:45 喺學校對開廣場集合,之後派發泡泡棒同環保袋,之後就分批乘坐旅遊巴士出發!
大約 30 分鐘車程到就到達大埔海濱公園;落車之後老師簡單介紹咗公園有啲乜嘢後就自由活動!狐媽媽之前約好咗其他同學媽媽一齊開大食會,所以去到集合地點就開始準備野餐!今次野餐非常之豐富,有沙律,有雞翼,有茶葉蛋,有三文治,有蛋糕仔,有菠蘿腸仔,有啫喱糖等!
大家食完嘢之後就到 K3 玩集體遊戲既時間,總共玩咗 4 個遊戲,第 1 個係家長同小朋友互相傳波波棒;第 2 個遊戲係家長攞住塊布,小朋友扮蟲仔喺下面穿過;第 3 個係小朋友玩陸上飄,家長攞高塊布,小朋友就喺塊布上面走過;最後 1 個係彩虹啫喱,家長攞住 1 塊彩虹布,利用空氣整成啫喱形狀,小朋友就負責走上去坐!
玩完集體遊戲之後就影班合照,之後就自由活動!海濱公園其實仲有好多設施,有蝴蝶園,昆蟲區,回歸紀念塔,兒童遊樂場等等;但因為狐家姐想去探太婆,所以狐家就唔跟校車返學校,同老師交代之後就出發去探太婆!
狐家姐 K3 親子旅行就咁完結咗,出年就係小一旅行喇!
2015年11月25日 星期三
小一自行派位註冊 @ 胡素貞
狐媽媽帶住狐家姐,先喺門口既派位結果影番張相留念,之後就同狐家姐上 1 樓校務處註冊;成個註冊過程 5 分金鐘搞掂,先俾張黃色派位表佢地對,之後填番少少資料,等佢地再寄信黎咁就完成!
狐家姐初時好開心,之後入到學校個人變得好緊張,佢話間學校好大間好驚,狐媽媽同狐家姐講因為有好多學生,所以間學校好大同埋因為上緊堂所以學校無人;之後狐家姐見到有班學生上緊體育堂佢又好開心咁睇住上堂!
狐媽媽只希望狐家姐喺呢間學校讀得開心快樂!
2015年11月23日 星期一
小一自行派位結果公佈
狐家申請間學校原先話今朝一早學校門口公佈結果,另下晝會網上公佈;點知學校原來零晨 12 點已經喺網上面公佈咗,咁啱狐媽媽零晨兩點幾醒咗,就去望下電話,同學媽媽們已通知出咗結果,即上學校網址睇!
網上公佈既係顯示申請表上的號碼,狐媽媽金晴火眼咁逐個號碼睇,終於喺最後一頁見到狐家姐個號碼;狐媽媽唔係好相信,再望多幾次,號碼真係相同,即係今次自行派位學校收咗狐家姐;狐媽媽真係好開心,即刻叫醒狐爸爸話佢知呢個喜訊,仲即刻攞張副本申請表再對多次,結果無變,學校收咗狐家姐,狐爸爸同狐媽媽開心到今朝 5 點幾先瞓番!
今朝一早送咗狐家姐返學,狐媽媽再次去到學校確認;學校將申請表上既號碼連埋姓名貼咗出黎,狐媽媽見到狐家姐個名出現喺公佈板上,再次確認狐家姐今次自行派位得到學位!
狐家姐有幸喺今次 2 萬幾自行派位得到學位真係好好彩,狐媽媽希望派唔到既朋友/同學仔喺大抽獎中入到心水學校,加油!
2015年11月11日 星期三
結婚 8 週年(青銅婚)紀念
2015年11月3日 星期二
狐家姐筆下"我們這一家"
狐妹妹未諗到有乜主題可以畫,所以都只係隨便亂畫;至於狐家姐就畫咗"我們這一家’!
畫中既狐媽媽著裙同高踭鞋;狐爸爸身形瘦削;狐家姐自己化身 Elsa;狐妹妹當然化身做 Anna !
狐媽媽問狐家姐點解筆下既狐爸爸咁瘦,狐媽媽咁大件頭;狐家姐答狐媽媽因為狐爸爸減咗肥,所以咁瘦!細路仔唔會講大話,言下之意係咪話狐媽媽仲好肥,需要去減減磅?睇黎狐媽媽要努力下先得,要喺狐家姐筆下做 1 個瘦媽媽!
2015年10月24日 星期六
1024 長洲遊
兩位狐小姐學完畫畫就即刻坐巴士去中環 5 號碼頭,咁啱有班高速船就開,即買飛上船;坐咗大約 45 分鐘就到達長洲!
落咗船先喺碼頭附近 1 間海鮮檔醫肚,狐家一行 6 人叫咗個 2 人餐(包括煎三文魚扒,炒時菜,炸蝦同爆龍蝦)外加 1 碗蟹肉湯麵,盛惠 5 百幾蚊;食飽咗就向張保仔洞出發!
沿路都係吹吓海風,欣賞吓風景;
落番山之後就先休息一陣,嘆一嘆冰凍既能得利雪條就向東灘出發!沿路試食咗長洲出名既大魚蛋,什果同檸檬沙冰;食埋大大粒芒果糯米滋同榴槤糯米滋就到達東灘!
兩位狐小姐喺沙灘玩得好開心;玩咗一陣狐家就坐船返中環打道回府!
兩位狐小姐今日玩得好開心,下次可以安排吓帶佢地去摸蜆!
2015年10月13日 星期二
試冬季校服
首先幫狐家姐試咗先,之前恤衫同校褸都買咗 L 碼,所以仲可以著埋今年;但校裙同紅色外套都只係 M 碼,狐家姐又高咗好多,所以呢兩樣要買過!至於運動衫,而家試著長度啱啱好,但怕過多 1,2 個月會唔啱(仲要著多半年),所以都決定買過 XL 碼!
狐家姐試完,當然輪到狐妹妹;基本上狐妹妹著得到狐家姐先前既校服,唯一係件紅色冷外套會有機會唔啱著,因為狐妹妹而家著咗上身係 fit 既!不過狐爸爸話都只係著多半年,所以決定狐妹妹唔需要買任何冬季校服!
狐妹妹著埋件好長既校褸真係超搞笑,仲唔捨得除添!


text:
「銷售」
其實我真係唔係一個天生嘅銷售員,因為我講嘢真係唔叻,有時甚至開口夾著脷.不過好多時或者就係因為咁嘅原因,以前係公司又好,同其他公司又好,反而好多管理層都願意聆聽我嘅意見.當然唔係個個都想聽到事實,所以講到尾都係要包裝一下,令到個故事可以點到即止.不過近年真係好少有機會做一啲大型嘅會議,唔知自己仲有幾多斤兩呢?
「顧問」
其實點解我咁鍾意做顧問嘅工作?因為可以接觸到唔同嘅人,唔通嘅事,而係過程當中要處理無數嘅問題.當問題解決同得到客戶嘅認同,其實對我嚟講嚟樣嘢先至係最重要.要成功其實最緊要就係要真誠,因為太多天花龍鳳嘅嘢只會俾人有一個短暫而美好嘅期望,所以要實實在在唔使太過花巧.有時真係好懷念以前嘅工作,因為真係好有成功感!當然依家都有,只不過規模就真係好唔同.
「數據」
依家比起以前住最唔同嘅地方係多咗數據嘅元素.當然數據分析唔單止應用係網上世界,其實可以融合係好多唔同嘅地方.做咗咁多年數據分析有關嘅工作,都係近年先至有公司希望利用數據去轉型.雖然比起以前嘅處理規模有過之而無不及,但係慶幸嘅係自己有份參與其中!遺憾嘅係無法見證整個過程所以有啲可惜,但係希望會有更多嘅公司可以透過數據成功轉型.
Also published on Medium.


text:
之前我都有講過 BB手語,但始於我識嘅都唔多
靖翹喺學校有學開手語㗎, 佢識嘅比我多好多,我怕佢會好快唔記得,想好佢以後都會記得
於是近排買咗隻It's signing time (by singing hands)嘅DVD畀D女睇(呢種手語叫MAKATON)
我喺CBEEBIES嘅SOMETHING SPECIAL其中幾集見過佢地用一路唱兒歌,一路做手語
覺得好正,於是上網搵...見到AMAZON到,仲要全部都係五星評語,咁我就買咗啦
我一播,唔止舒韻,連靖翹同影曦都坐定定睇!佢地一路睇一路做手語
我都學識咗好多!呢隻DVD會學到好多日常會用到嘅手語
佢三個做多咗好多手語呢! 尤其係舒韻,認多咗好多動物~
早兩個月SINGING HANDS出咗第二隻DVD添!不過我諗我要消化晒呢隻DVD嘅手語先啦LOL
大家想睇下佢地嘅VIDEO,可以上YOUTUBE到搵"SINGING HANDS"就會見到㗎啦!
*有人會質疑做手語嘅BB會因為做慣咗手語而遲咗講野
如果你只係教BB手語係會可能有咁嘅情況發生
教手語嘅時候唔應該只係用手,要用口發埋音,令小朋友記得個動同發聲
到BB開始講野時,要鼓勵佢地講埋出嚟,咁BB學野就會快D㗎啦:)


text:
一開始Kathy 問我鐘意d 乜野colour 的衫, 我話想試Kama 火車博物館果件, 仲有係南生圍果件, 佢話火車博物館果件仲有, 但南生圍果件已經報銷咗, 因為呢輯相係佢地開業時拍的, 所以都好耐下, d 衫都唔係好新, 雖然影相出來唔係好覺, 但係睇就真係無咁靚
首先係試EG, Kama 火車博物館果件著好好slim, 不過佢比咗一件粉紅色有小小黑色花的比我, 丙丙一睇就話呢件靚, 其實我本身鐘意kama 果件多d, 不過d sales 都話我著果件好睇d... 所以最終choice咗呢件, 仲有佢係新番的. 至於其他... 真係無乜合心喎, 有d 太成熟, 又d 隻色唔鐘意, 因為我都係會著一件EG, 所以前前後後都係大約試咗8件左右
跟住到WG 啦, 我有一件一眼就睇中咗.. 唔洗講, 呢件都係我入圍的, 但其實要選2件WG 都唔係咁容易, 因為大家都知白色影出來唔會太特出, 要分別得到係2件唔同的WG 一定要有好大分別先得, 例如係 deep v / low cut, 有帶/無帶, 有layer / 無layer....
第一眼睇中個件係有layer low cut, 但第二件我選來選去都唔合心.. 去到睇相我都係唔滿意, 跟住kathy 再拎咗3件唔同style比我, 今次叫做choice 咗一件有帶V型的, 但係其實都好plain 下... 我問過佢地特色景點專輯啲大潭水壩個件WG 都幾靚, 有小小銀線咁, 睇起上來會出d, 但原來呢件係法國婚紗先有, 佢地係無的, 無法啦...佢話呢件係剛剛咗法國果邊新番的, 歐洲貨好野來架!!
後記:
我上blog到睇到人地有hold 攝影師的, 我打比kathy 問佢可唔可以hold, 佢話可以但係你想hold 果個未必真係識合你style, 佢話你地的info 已經send咗上去, 佢地會有會根據你地的style 去assign 一個識合你地的攝影師, 但係我都係唔想到頭來個個hold 咗的我無hold, 咁是但assing 一個比我, 所以我最後都係hold 咗阿B
仲有我見人地決定咗的衫可以send 番比佢, 咁我又問下佢得唔得啦, 佢話唔得架喎, 佢地有版權, 其實我都係想睇清楚d自己有無選錯衫, 佢最終都send 番比我, 但千叮萬昨矚叫我唔好post 上網, 我答應過佢所以大家都無相睇啦
仲有佢真係好人, 送咗2張下個星期的wedding expo tkt 比我地, 又save 番$40


text:
上回講咗煤氣爐, 今次又想講下洗衣機, 雖然我唔係好深入咁研究, 但係發現有d 野係要主意的
今日今日, 我估大家都會買前置式的, 先唔講牌子, 因為真係唔知邊隻好, Whirlpool好似都好多人用, 但金章聽講又話幾好咁, 所以都係遲d 先算
買洗衣機有乜要注意:-
1. 出產地
2. 轉數
3. 洗衣量
4. 洗衣程序
5. 快速洗衣
6. 能源
7. 有得飛頂
轉數同洗衣量都好depends 個人喜好. 我自己就鐘意8公斤, 800轉以上
我發覺好多歐洲筒入面個軸先. 大家都知個筒係不鏽鋼, 但係由歐洲出產的品牌, 個軸係膠而非不鏽鋼. 咁有乜唔好處呢? Sales 話如果拉鏈整花咗個軸, 咁可能會整花其他衫, 呢個可能牲好大.
仲要要留意個軸係尖定係平, 因為Panasonic 新出黑色個部係尖尖地的, sales 話尖的話推衫無咁好, 咁洗衫都無咁乾淨
機筒內的背板都好重要, 因為有d 背板原來無排水孔的
開問清楚有幾多洗衣程序, 過幾多次衫. 過多幾次就乾淨d, 不過都要留意番時間, 如果過多幾次又用多咗時間, 咁會花多d 電
買洗衣機唔同雪柜, 佢地的能源label 唔係分1級2級, 仲有係無全年用電量, 可能係因為depends 你用幾多次, 所以計唔到出來. 佢地的等級係分A grade 的, 第一個A 係能源, 而第2個A 係潔淨度. 我記得西門子好似有A+能源, 之不過我又唔太鐘意西門子
仲有係2合一乾衣洗衣機, 香港天氣越來越濕, 咁有乾衣function 當然係好d 啦, 但我又怕多一樣function 易壞d 喎.
唔知大家有無好介紹呢?


text:
有個熟朋友,見親面都會提起佢家姐個寶貝仔,猛講佢個80後姨甥思維有幾離奇古怪,次次都聽到覺得好ung耳.講真,80後有幾騎呢大家都好清楚,已經見怪不怪,其實ung耳嘅係「姨甥」兩個字.我朋友係男人,佢家姐個仔自然係佢外甥啦,有乜可能係姨甥呢,咁直頭係亂倫啦!
最頂唔順係條友屢教不改,明明講咗俾佢知應該係外甥,但係下次一樣係咁錯法.直至有次問咗佢一條問題,之後佢就再冇搞錯嘞.我問佢:你個姨甥點叫你,係阿姨定姨丈?哈哈,我覺得自己真係好勁,直頭有做人之患嘅天份!
我相信咁樣亂倫法嘅真係大有人在,有個舊同事又係咁,提起佢家姐個仔都係話姨甥.不過條友係朽木不可雕嗰隻,我都費試點醒佢.
咪以為淨係胸無點墨嘅人先會犯呢低級錯誤,原來有文化嘅人都一樣會咁錯.喺日月報副刊睇過一篇專訪,受訪者(男人)係一個新派文化人,佢提到佢家姐仔女都係用姨甥.我當時就有一個疑問,作為一個專業記者,係咪應該俾呢種錯誤出街呢?雖然話文章絕對要忠於受訪者嘅原意,但係冇理由見到咁嘅錯誤都仍然照搬.我覺得改就一定架嘞,不過要同受訪者確認咗先,除非係個記者本身都唔知道有問題.有理由相信,受訪者同記者都係亂倫一族.
諗深一層,點解會咁多人搞錯呢,係咪中國人嘅倫常關係太複雜呢?好似鬼咁,nephew一個字就搞掂晒,睇怕都幾難有機會亂倫.當然啦,鬼根本就冇乜倫常概念,梗係唔會有亂倫呢回事啦!
不過咁,我相信喺中國人嘅社會,呢亂倫事件一定會逐漸消失.而家中國實行一孩政策,而香港人又越生越少,相信再過兩代,人人都唔會有兄弟姊妹.到時自然唔會再有上述嘅亂倫事件,因為根本就無倫可亂!


text:
婚宴今日參加一個舊同事既婚宴.一直都夾唔岩時間俾帖我,結果係去到佢先俾我.心大心細過唔知去唔去好.去,又好似不請自來;唔去,又好可惜,話哂一世人得一次.我都係決定去.
好耐冇飲過,原來而家咁遲至開席.例牌菜,睇下新郎哥同新娘子以前既相,我都有出場.睇睇下心諗,都係要叫佢影返多d相,唔係第時佢冇野show.
新人出場,好似歌手得獎咁,要講下佢地既感受.新郎哥話多謝新娘子既媽媽咁信任佢,將個女交俾佢,佢保證一定會對新娘子好好,令佢好幸福.我都好眼淺下,聽到都眼濕濕.之後新娘子接受佢d好友獻花,我果批就祝佢:「xxx猴猴擒,xxx拿拿林,生返個小 xxx.」最後一枝係新郎哥獻既,佢對住新娘子唱分分鐘需要你,我覺得好感動呀.如果我隻仔咁做,我實喊死.
恨嫁,係幾恨既.呢排成日講結婚既野,希望你唔好似為我俾壓力你啦.
分分鐘需要你
願我會查火箭 帶你到天空去
在太空中兩人住
活到一千歲 都一般心醉
有你在身邊多樂趣
共你雙雙對 好得戚好得意
地LUM天崩當閒事
就算翻風雨 只需睇到你
似見陽光千萬里
有了你開心o的 也都稱心滿意
咸魚白菜也好好味
我與你永共鈙 分分鐘需要你
你似是陽光空氣
扮靚o的皆因你 癲癲o地皆因你
為你甘心作傻事
扮o下猩猩叫 睇到乜都笑
有你在身邊多樂趣
若有朝失o左你 花開都不美
願到荒島去長住
做個假的你 天天都相對
對木頭公仔做戲


text:
呢兩個星期都幫媽媽睇衫, 我地主打係高貴, 大方, 首先係去咗金馬倫道一帶
紫水晶
好多人都話呢間好, 但上到去一睇, 唔多掂喎, 比較老土, 店員都有 sale 下我地, 但係媽媽同我都唔太鐘意
都幾多人响到試衫, 比起紫水晶, 呢間仲唔掂, 睇咗二件即走唔花時間
Red Wedding
呢間其實未帶媽媽去之前我已幫過眼, 覺得佢價錢平同多 choice, sales 都落足咀頭, 媽媽因為鐘意個sales 的關係, 所以都幾鐘意呢間
Be Queen
佢的價錢比起 Red Wedding 貴好多, 差唔多响red wedding 租二件等如呢到借一件, 但係佢地水晶閃好多.
金鳳凰
由於sales 落足咀頭的關係, 所以媽媽都覺得佢地好, 但我自己就覺得普通咗d, 不之過sales 即刻比咗個會展價我, 價錢當然係平啦, 但係好似差緊d 乜咁
新婚情報
由於有人响到試緊身的關係, 佢只係比咗相我地睇的關係, 所有新衫都無show 到出來, 但係even 跟我單, 都要2k 一件 (已是discount 價)
今日去咗金都, 估唔到金都的衫仲貴過金馬倫道一帶, 媽媽只係對金粉佳人比夠有興趣. 但一件都要2K幾.
仲有邊間比較好架呢?


text:
住宿 : 火車軟臥
今日要晨咁早就起身出發去睇阿布辛貝神殿,2:30 a.m. 就要集合,早餐就係全飽宴.架車有係駛到去一個地方等齊所有要去阿布辛貝神殿o既遊客,一次過出發.開車無耐就訓o左,大約兩個鐘後就醒o左,個天光緊但係個太陽就未升起,於是乎就等睇個太陽升起啦.跟住未夠七點就去到目的地喇,去到o既時候又係有一大班遊客一齊,不過好在時間尚早,太陽就唔係好晒.入到去又係由當地導遊講解下個神殿o既來由,同埋點解會係到出現,個神殿原先個位置係係現在個湖附近,因為埃及政府要起亞斯旺大水霸,而聯合國知道起完個水霸之後,個神殿就會被淹沒,所以就將個神殿上移200公尺喇 ! 呢個神殿又係唔可以係入面影相,但係我地睇o既途中見都一個外國人不停咁係到影,呢個神殿無咩特別,我諗特別在點解聯合國會用成四億元將佢移動....睇完晒就搭返3個鐘頭車出去睇亞斯旺大水霸喇.呢個亞斯旺大水霸其實就無咩特別,普通水霸一個,不過就加建埋D水力發電o既設備.睇完亞斯旺大水霸我地就要去睇未完成方尖石碑,話說呢個方尖石碑係Hatshepsut女皇要D工人係一個月之內完成一支當時全埃及最高o既方尖石碑,但係可能時間就少同埋趕工關係,係製造方尖石碑o既過程中出現o左一條不能修補o既裂痕,所以就唯有放棄呢條石碑喇.去到睇下呢條方尖石碑時,太陽都已經高高掛起,好晒 ! 大家睇完就立刻走人去D無太陽晒到o既地方到休息 ! 跟住就打道回船,領隊話安排我地沖個涼先然後係船到食個Lunch後就再去坐 Felucca.於是乎我地返到船就啦啦淋沖涼執野 ,點知沖沖下就話食得Lunch,再過多10分鐘就話要走,俾原定時間早o左成十幾分鐘,令到我地失o左預算.之後就滾水漉腳咁走人,跟住就車o左一個岸邊搭D水上的士去到一間湖邊餐廳,呢個Lunch都唔錯 ! 食完Lunch就去坐 Felucca 啦,係坐o既途中個埃及人都不忙係架船到擺檔賣野,不過D貨品唔係好得,我地無人幫襯.話就話會坐30分鐘,但係都係坐o左大約15分鐘就坐完.坐完船就驅車去火車站喇,去到火車站,因為時間尚早,領隊就話可以自己活動,但係個火車站附近基本上就無野好睇,成2個幾鐘都唔知做咩好,我地同幾個團友行o左附近o既市集一陣就搵o左間Pizza 店坐下,但係其實就唔肚餓,志在有個地方坐下.不過呢間Pizza店D Pizza 都幾好味,重要唔係好貴 ! 亞領隊話會請我地食返個 Pizza 我地諗佢可能係呢間到買都唔定,因為附近都唔見有其他 Pizza 店.之後就上火車,我地一團人全部係晒一卡車到,個車箱都唔係好大,基本上開o左張床係開唔到個行李箱.上火車無耐就派晚餐,領隊真係一人買o左個 Pizza 俾我地,不過好飽下,同埋火車個晚餐真係唔係好得,D飯一粒粒,D餸就硬班班...一D味都無,失敗之中o既失敗,好在有個Pizza同埋唔係好肚餓,所以就無咩問題,如果好餓就o賴野 ! 係間房入面係咁以抹下個身,之後就訓覺喇....
--->相簿


text:
今日真係好開心好開心呀! 尤其係今朝一早, 我哋坐遊覽船去民宿到食新鮮生蠔, 一上船就個個買曬d卡樂B蝦條, 走出船頭餵海鷗, 嘩! d海鷗真係好癲咁勁飛埋嚟食, 基本上你一舉起條蝦條, 佢就即係食咗囉! 我哋又醒唔起個相機係可以有連環拍攝功能, 又醒唔起可以拍video囉, 結果為咗拍攝到d海鷗食條蝦條, 唯有好似傻佬傻婆咁, 係咁對住個鏡頭笑, 但係隻手就係咁攞蝦條同舉手囉! 哈哈哈! 其實初時都有d驚o家! 重比海鷗咬咗啖, 不過唔痛o家! 好似比狗仔咬咁! 但係後未帶埋手襪就唔驚啦! 真係笑死我呀!
去到民宿喇, 間屋雖然就唔係好新, 但係都幾大嗰喎! 到食蠔嘅環節喇! 嘩! d蠔真係好新鮮, 好好味呀! 我重同個婆婆影相添呀! 唔講唔知呀! 睇吓下面張相, 呢架船竟然係呢個婆婆o家! 賣蠔賣到咁發, 真係勁呀!
之後, 下午就去咗行d寺廟咁啦! 夜晚入咗古木溫泉酒店, 嘩! 呢到個溫泉好靚o家! 佢有個仿十禾田嘅瀑布向到, 咁你一路浸就一路欣賞個瀑布, 好feel到呢! 不過又係可惜冇落雪囉! 今日明明下午都有少少雪, 但係點解哎, 但係e+冇哎! 太太太失望啦!
呀~重要同大家介紹一吓我今晚著浴衣嘅造型呀! 就係孖辮妹啦!


text:
2006年5月29日星期一
2006年5月29日(一)
某天, 三成熟牛扒係街上撞見五成熟牛扒, 點解佢地見到面都唔打招呼呢?
答案下次揭曉.
公司D人好搞笑, 仍然有好多人將NAME讀成LAMB. 雖然我自己D英文發音都唔準, 但係無理由連NAME, CHILDREN都讀成LAMB, "超鈍"麻?
今日比較得閒, 加上今晚開始要返學, 所以開佐好多IE出黎check mail, print notes等等. 無啦啦EDP走埋黎問我部電腦係咪上到IE(你check到架啦, 明知故問), 佢話我個IP扯得好勁喎, 係咁2搞過我部機check下個IP係咪真係我既, 然後叫我關梗D IE唔好開咁多. 我開佐六個IE出黎咋喎, 原來已經會「扯得好勁」架啦? 唔係化? 餐餐我上網上得勁, 班友仔就走埋黎check呢樣check果樣, 今次就話我IP扯得勁, 都唔知係咪既. 通常佢地搞完我部機之後, 我都係照上網, 我完全就係搏炒啦~~
另外我終於遇到一個同我同年同月同日生既人啦, 佢係新黎既會計部同事(巴閉部門成十幾人都仲要請人, 我地部門做到隻狗咁就一個人都唔肯請, 我仲聽聞大緊肚個同事遲D產假都唔會請TEMP, D野要分比我地幾個做, 咁到時死得啦!). 我同呢個新同事除佐同一日生日之外, 仲要大家都係住係天水圍, 真係好"橋"~~
1 則留言:
-
-
晶~~~
我知答案:因為佢地唔熟呀嘛~~right?
- 2006年5月31日 上午4:44:00


text:
上年有個姊妹結婚, 其實係我地圍內既第一個, 我結婚都主要係搵返呢個做姊妹, 而我fd係包裙唔包化妝, 所以我都會一樣, 佢係香檳金既裙配桃紅腰帶+花, 本來我諗梗, 不如叫所有人用返呢條裙啦, 可以慳返吖嘛, 我個條就俾結左婚個位咪得囉, 係咪超正呢?? 哈哈, 不過都係講笑啦!!
之前行過金都同百利都問過下d價錢, 平均都要三四百蚊條, 我fd之前係百利做, $2000/9條, 係8短1長裙, 其實已經好平, 不過我冇咁多人, 有一個姊妹係男仔嘛, 所以頂多都係6條, 應該唔可以咁平, 咁我呢d淘寶怪唯有係返淘寶睇算喇, 哈哈!!
本身鍾意紫色, 但係成條紫色又太誇張了, 如果幾個走埋一齊仲勁, 所以我會以淺色為主, 配少少紫色, 心目中都係最大路既香檳金/米白配深紫色, 睇左有以下幾款呀, 到時再俾佢地揀, 可能會同布唔同款, 而我心目中又想要雪紡, 因為好怕d裙影相會反光, 你知啦, 好多時會係幾個姊妹企埋一齊, 幾條一齊反光會好誇的!! 上次我地做姊妹時, 都係要求短裙, 因為睇落young d, 同埋行路都方便d, 長裙我驚會pk呀, 仲有心口位, 我地呢d平平無奇都係一致贊成唔要心形胸, 哈哈, 不過都有2-3位係有料之人, 我諗佢地會揀心形胸, 唯有揀幾款到時俾佢地自己決定啦!!


text:
道具街響大阪難波無印良品後面, 所以我先行咗無印良品.衫褲鞋襪我冇乜興趣, 所以直落到地庫o個層.見到好多漿料包, 湯包等等...
呢度只係冰山一角, 行到呢個corner, 真係好易"失心瘋"狂掃! 因為有好多響香港未必會有.
因為我要留番d精力去行道具街, 所以只係掃咗幾包.
由無印良品行番出去, 左手邊有條巷仔, 一路行入去就到.因為我實在太~太~太興奮, 所以只掛住一路睇, 一路行, 冇影過相.
當我行到一個supermarket, 俾呢個咁大舊菜吸引住! 心諗: 可唔可以運番香港呢? 呢間supermarket專係賣貨俾附近d食店, 所以大部份o既食材都係大大包, 大大罐, 大大件!
去到道具街點可以空手而回呢~ 呢度有部份係響道具街買, 有部份係響100円店買.
行完道具街, 我就去咗Namba Park o既Le Creuset店度睇下.原先係好想,好想抬個福袋番去, 但真係諗唔到點拎, 所以最後決定放棄! 等下次師奶佬同我唻o既時候先抬!! 我響間shop度兜咗差唔多半個鐘, 最後決定點都要買番d o野...
個LC PINK STAND, 我買的時候其實唔知香港賣緊幾錢, 只係覺得價錢又唔係太貴, 所以就買咗! 後尾D敗婦話番我知, 原來個STAND香港賣緊HKD1200, 而我呢個STAND 只係9500円 (即係HKD617.5) 足足半價! 早知買多幾個番唻啦~
開開心心買完, 去醫下個肚先.俾我見到日思夜想o既doughnut! 《Krispykreme》即刻買番2個唻食下先.....
今次旅行, 我自己shopping買o既所有o野加埋都不及呢部機咁貴呀!! 仲要只可以hand carry唔可以寄倉, 拎到我死死下!